(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΣΤ΄

Τρίτη, 08 Απριλίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το Πρότυπο Εκκλησιαστικό Σχολείο Ξάνθης, το 2ο Δημοτικό Σχολείο Χρυσούπολης Καβάλας, το Ιδιωτικό Νηπιαγωγείο Λαμίας «Γελαστή Φράουλα», το Γενικό Λύκειο Αρχανών Ηρακλείου Κρήτης, το 5ο Δημοτικό Σχολείο Ηρακλείου Κρήτης, το Ιδιωτικό Δημοτικό Σχολείο Πυθαγόρας Ρόδου, το Δημοτικό Σχολείο Φηρών Θήρας και από το Δημοτικό Σχολείο Κουντούρας Χανίων., σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία», σελ.   
2. Κατάθεση πρότασης νόμου: Ο Πρόεδρος της Κοινοβουλευτικής Ομάδας ΝΕΑ ΑΡΙΣΤΕΡΑ και οι Βουλευτές του Κόμματός του κατέθεσαν σήμερα 8-4-2025 πρόταση νόμου: «Για την απαγόρευση αναζήτησης, έρευνας και εκμετάλλευσης υδρογονανθράκων», σελ.   
3. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης». , σελ.   
4. Κατάθεση Εκθέσεως Διαρκούς Επιτροπής: Η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών «Ενίσχυση της κεφαλαιαγοράς και άλλες διατάξεις», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΚΕΔΙΚΟΓΛΟΥ Σ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί του σχεδίου νόμου του Υπουργείου Ανάπτυξης:  
  
 ΓΕΡΟΥΛΑΝΟΣ Π. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΗΤΡΙΑΔΗΣ Π. , σελ.   
 ΚΑΖΑΜΙΑΣ Α. , σελ.   
 ΚΑΛΑΦΑΤΗΣ Σ. , σελ.   
 ΚΑΡΑΟΓΛΟΥ Θ. , σελ.   
 ΚΟΝΤΗΣ Ι. , σελ.   
 ΚΤΕΝΑ Α. , σελ.   
 ΝΙΚΗΤΙΑΔΗΣ Γ. , σελ.   
 ΠΑΠΠΑΣ Ν. , σελ.   
 ΠΕΡΚΑ Θ. , σελ.   
 ΠΛΕΥΡΗΣ Α. , σελ.   
 ΦΩΤΟΠΟΥΛΟΣ Σ. , σελ.   
  
Γ. Επί του σχεδίου νόμου του Υπουργείου Υποδομών και Μεταφορών:  
  
 ΑΘΑΝΑΣΙΟΥ Μ. , σελ.   
 ΑΧΤΣΙΟΓΛΟΥ Ε. , σελ.   
 ΔΕΛΒΕΡΟΥΔΗΣ Κ. , σελ.   
 ΚΕΔΙΚΟΓΛΟΥ Σ. , σελ.   
 ΚΕΦΑΛΑ Γ. , σελ.   
 ΚΟΝΤΗΣ Ι. , σελ.   
 ΚΤΕΝΑ Α. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΜΕΪΚΟΠΟΥΛΟΣ Α. , σελ.   
 ΝΙΚΟΛΑΪΔΗΣ Α. , σελ.   
 ΠΕΡΚΑ Θ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΣΤ΄

Τρίτη 8 Απριλίου 2025

Αθήνα, σήμερα στις 8 Απριλίου 2025, ημέρα Τρίτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ**. ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο κ. Ιωάννης Κόντης για πέντε λεπτά.

Ορίστε, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε την από 2022 υπογραφείσα σύμβαση με τη Σαουδική Αραβία στον τομέα της επιστήμης και της τεχνολογίας. Μιλάμε για μία συνεργασία στην οποία αρχικά, για να πω την αλήθεια, λόγω και της θέσης σε πολλά θέματα του Βασιλείου της Σαουδικής Αραβίας ήμασταν αρνητικά διακείμενοι. Βλέπουμε, όμως, ότι μπορούμε να δώσουμε μία ευκαιρία, γιατί πραγματικά είναι μια χώρα που αναπτύσσεται με δυναμική στον τομέα αυτό και να δούμε στην πράξη τι μπορεί να αποφέρει.

Πρέπει, όμως, να πούμε ότι όλες οι χώρες ειδικά της Ευρώπης που κάνουν συμβάσεις με το βασίλειο αυτό, θα έπρεπε να πιέσουν να υπάρξει σεβασμός στα ανθρώπινα δικαιώματα, κάτι που δεν συμβαίνει στη χώρα, ειδικά προς τους ξένους. Αυτό είναι ένα θέμα το οποίο μας κάνει να είμαστε λίγο επιφυλακτικοί. Θα έπρεπε να υπάρχει ανοχή στις θρησκευτικές μειονότητες, κάτι που επίσης δεν συμβαίνει. Είναι η μόνη χώρα, άλλωστε, που δεν έχει άλλους λατρευτικούς χώρους από άλλες θρησκείες στη χώρα, στην πρωτεύουσα Ριάντ ή στην Τζέντα. Προσωπικά έχω πάει πολλές φορές εκεί και έχω δει ότι είναι μια πολύ σκληρή χώρα, η οποία δεν επιτρέπει και πολλές ελευθερίες και πολλά πράγματα. Και, δυστυχώς, δεν αλλάζει. Όσο προχωρά ο καιρός, γίνονται και πιο σκληροί. Οι φονταμενταλιστές είναι Ουαχαμπιστές του Ισλάμ. Είναι η ακραία ερμηνεία του Ισλάμ.

Όμως, ελπίζω σε αυτή τη συγκεκριμένη περίπτωση να υπάρξει μία διαφορετική αντιμετώπιση και να υπάρξει στην πραγματικότητα η τεχνολογική και επιστημονική ανταλλαγή, από την οποία σίγουρα μόνο εμείς θα είμαστε ωφελημένοι λόγω των χρημάτων που μπορούν να εισέλθουν. Και, βέβαια, αυτοί θα είναι ωφελημένοι από την τεχνογνωσία που θα τους προσφέρουμε και την εμπειρία μας σε διάφορους τομείς.

Να πούμε, επίσης, ξεφεύγοντας από τη σύμβαση, λίγα λόγια για την προανακριτική επιτροπή όπου κι εγώ είμαι μέλος και για τον τρόπο που έκλεισε. Στην ουσία, βέβαια, θα κλείσει την Παρασκευή. Εμείς ήμασταν εξ αρχής αρνητικοί στο να γίνει αυτή η προανακριτική με τον τρόπο που έγινε και τελικά φαίνεται ότι επαληθευόμαστε, γιατί άπαξ και συνεστήθη δεν εξετάστηκε κανένας μάρτυρας και απλά με μια παραίτηση του παραπεμπόμενου πάει στο δικαστήριο ως φαίνεται.

Όμως, για μας δεν είναι αυτό το αντικείμενο στην ιστορία των Τεμπών. Το αντικείμενο για εμάς είναι το ότι συγκρούστηκαν δύο τρένα και ότι τρεις κυβερνήσεις φέρουν διαχρονική ευθύνη. Σίγουρα, τη μεγαλύτερη ευθύνη φέρει η κυβερνώσα παράταξη, αλλά και οι άλλες δύο που κυβέρνησαν φέρουν ευθύνη για το ότι δεν έκαναν τίποτα για τους σιδηροδρόμους και για το ότι κατ’ εντολήν της Ευρωπαϊκής Ένωσης πουλήθηκαν οι σιδηρόδρομοί μας σε μία εταιρεία η οποία και αυτή δεν επένδυσε τίποτα, παρά μόνο απομυζούσε από το Ελληνικό Δημόσιο 30 εκατομμύρια κάθε χρόνο. Μιλάμε για μία εταιρεία η οποία σε όλη την ιστορία αυτή έβγαλε την ουρά της απ’ έξω, όπως λέμε και δεν έψαξε ούτε καν τις δικές της ευθύνες. Ούτε μια συγγνώμη δεν έχουμε ακούσει από τους Ιταλούς της «ΤΡΑΙΝΟΣΕ».

Πιστεύουμε, λοιπόν, ότι η έρευνα θα πρέπει να είναι πολύ μεγαλύτερη και βαθύτερη. Έχουμε φτάσει, δυστυχώς, στο σημείο να τσακώνονται πλέον μεταξύ τους οι συγγενείς των νεκρών, κάτι πολύ θλιβερό, γιατί από τη μία έχουμε εκατόν πενήντα πραγματογνωμοσύνες από σχετικούς και άσχετους και από την άλλη έχουμε επιρροή διαφόρων με πολιτικά κίνητρα. Έχει γίνει όλο αυτό ένα πεδίο εκμετάλλευσης.

Θα πρέπει να αφήσουμε να δούμε τελικά τι θα γίνει και τι θα επικρατήσει στην πραγματικότητα και πώς θα φανούν τα πραγματικά στοιχεία. Είπαμε ότι για να αναφλεγεί και να ψάχνουμε τα ξυλόλια, θα πρέπει πρώτα να έχει γίνει η σύγκρουση. Δεν μας ενδιαφέρει και να μην υπάρχει ξυλόλιο. Το θέμα είναι ότι έγινε η σύγκρουση και παραμένει το γεγονός αυτό. Έχουμε αφήσει, λοιπόν, τη σύγκρουση στην άκρη και ψάχνουμε αν υπήρχε το λαθραίο φορτίο. Και για μένα, για να αναφλεγεί εκεί, πιθανόν υπήρχε πτητικό υγρό ή ένας διαλύτης. Δεν μπορώ να το αποδείξω όμως.

Θα φτάσουμε, μάλιστα, στο σημείο τώρα, εάν βγει από ένα ινστιτούτο σοβαρό ή αποδεκτό ότι τελικά δεν υπήρχε, να καταρρεύσει η ιστορία αυτή της συγκάλυψης, να γυρίσει μπούμερανγκ σε όλον τον κόσμο και να μείνει στην άκρη η ιστορία της σύγκρουσης των τρένων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι πραγματικά οξύμωρο και περίεργο το ότι κανείς δεν στρέφεται εκεί και δεν στράφηκε καμιά προανακριτική στη σύγκρουση, ίσως επειδή τα δύο προηγούμενα κόμματα βολεύονται με αυτό γιατί δεν θα ερευνηθούν ευθύνες και γι’ αυτούς. Όλοι εκεί έπρεπε να στρέφονται, στο να ερευνηθεί γιατί συγκρούστηκαν τα δύο τρένα και μετά, εάν παρ’ ελπίδα εμφανιστεί ότι υπήρχε και παράνομο φορτίο, βεβαίως και εκεί.

Αυτά είναι που μας κάνουν, δυστυχώς, να αισθανόμαστε θλίψη γι’ αυτό το θέμα και που ασχοληθήκαμε. Εμείς κάναμε ένα πολύ περιληπτικό πόρισμα, στο οποίο λέμε ότι θα έπρεπε να έρθει στην επιτροπή να εξεταστεί τουλάχιστον αφού παρεπέμφθη. Από την άλλη, αφού δεν εισακούεται αυτό που λέμε, ας αποφασίσει η Ολομέλεια της Βουλής.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κόντη.

Τον λόγο έχει ο ειδικός αγορητής από την Πλεύση Ελευθερίας κ. Αλέξανδρος Καζαμίας.

Παρακαλώ, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η σύμβαση που έχουμε μπροστά μας ανάμεσα στην Ελλάδα και τη Σαουδική Αραβία είναι μία σύμβαση κατ’ αρχάς ετεροβαρής. Είναι υπογεγραμμένη αφενός από τον πρώην Υπουργό Ανάπτυξης της χώρας μας, τον Άδωνι Γεωργιάδη και από την πλευρά της Σαουδικής Αραβίας είναι υπογεγραμμένη από τον πρόεδρο ενός κρατικού φορέα της πόλης για την επιστήμη και την τεχνολογία, με την επωνυμία «Βασιλιάς Αμπντουλαζίζ». Δηλαδή, δεν είναι ανάμεσα σε δύο Υπουργούς.

Επίσης, η σύμβαση αυτή έχει ημερομηνία τον Ιούλιο του 2022 και συγκεκριμένα στις 26 Ιουλίου. Δηλαδή, έρχεται στη Βουλή προς κύρωση με καθυστέρηση περίπου τριών ετών. Η ημερομηνία αυτή, ωστόσο, είναι ενδεικτική του πλαισίου μέσα στο οποίο υπεγράφη η σύμβαση. Τον Ιούλιο του 2022, η χώρα μας, η Ελλάδα και συγκεκριμένα, όπως πρέπει να πούμε εδώ, η Κυβέρνηση Μητσοτάκη έστρωσε το κόκκινο χαλί στον πρίγκιπα του θρόνου της Σαουδικής Αραβίας τον Μοχάμεντ Μπιν Σαλμάν, ο οποίος επισκέφθηκε τη χώρα μας ως την πρώτη χώρα της Ευρωπαϊκής Ένωσης, αφού είχε αποκλειστεί από τις δυτικές κυβερνήσεις λόγω της εμπλοκής του στη δολοφονία του δημοσιογράφου της «Washington Post» Τζαμάλ Κασόγκι το 2018.

Οι αμερικανικές μυστικές υπηρεσίες, το 2021, διαπίστωσαν ότι ο Πρίγκιπας Μπεν Σαλμάν είναι εκείνος ο οποίος έδωσε την εντολή δολοφονίας του Κασόγκι αυτά σύμφωνα με την CIA- και μέχρι και λίγο πριν την υπογραφή της σύμβασης αυτής και την άφιξη του πρίγκιπα του Θρόνου της Σαουδικής Αραβίας στην Αθήνα, ο Πρόεδρος Μπάιντεν των Ηνωμένων Πολιτειών αρνείτο να τον συναντήσει. Τον συνάντησε λίγες ημέρες πριν και όταν τον συνάντησε, έθεσε ως πρώτης προτεραιότητας θέμα το καθεστώς των ανθρωπίνων δικαιωμάτων στη Σαουδική Αραβία. Εμείς, όταν υποδεχτήκαμε τον πρίγκιπα του θρόνου εδώ, δεν κάναμε καμία αναφορά στο καθεστώς των ανθρωπίνων δικαιωμάτων στη Σαουδική Αραβία.

Η σύμβαση αυτή πρέπει να πω επίσης ότι εντάσσεται στο πλαίσιο των διμερών σχέσεων, τις οποίες ξεκίνησε το 2017 ο τότε Υπουργός Άμυνας, ο έτερος συμμετέχων στην κυβέρνηση ΣΥΡΙΖΑ - ΑΝΕΛ Πάνος Καμμένος, ο οποίος προσπάθησε να αναβαθμίσει τις σχέσεις Ελλάδος - Σαουδικής Αραβίας μέσα από μία αντίληψη για τη γεωπολιτική, η οποία δεν βρίσκει την Πλεύση Ελευθερίας σύμφωνη.

Η προσέγγιση αυτή αναβαθμίστηκε περαιτέρω από την Κυβέρνηση Μητσοτάκη και βεβαίως, αν θυμάστε, είχαμε εδώ, τον περασμένο Ιούλιο, μία σύμβαση -δύο συμβάσεις για την ακρίβεια- πάλι με τρία χρόνια καθυστέρηση, την οποία ενέκρινε η Πλειοψηφία στη Βουλή, για την αποστολή και παραμονή ελληνικών στρατευμάτων στη Σαουδική Αραβία. Εμείς την καταψηφίσαμε, όπως και τα περισσότερα κόμματα της Αντιπολίτευσης.

Πρέπει να πούμε ότι η Σαουδική Αραβία είναι μια χώρα με ιδιαίτερα κακό μητρώο στο πεδίο των ανθρωπίνων δικαιωμάτων. Κάθε χρόνιο εκτελούνται με αποκεφαλισμό περί τα διακόσια άτομα, επειδή υπάρχει μια στενή ερμηνεία του ισλαμικού κράτους της Σαρίας. Σε πολλές περιπτώσεις πρόκειται για αντιφρονούντες, οι οποίοι εκφράζουν απόψεις ενάντια στο αυταρχικό καθεστώς της χώρα αυτής.

Η Σαουδική Αραβία έχει από το 2015 εμπλακεί με «βρώμικο» τρόπο στον πόλεμο της Υεμένης. Η UNICEF, το 2021, ανέφερε ότι από τους βομβαρδισμούς της Σαουδικής Αραβίας στον εμφύλιο πόλεμο της Υεμένης σκοτώθηκαν περισσότερα από δέκα χιλιάδες παιδιά, ακριβώς διότι στοχοποιούνται σχολεία και εγκαταστάσεις όπου προστατεύονται παιδιά. Ωστόσο, η Κυβέρνηση Μητσοτάκη θεωρεί ότι πρέπει να έχει αναβαθμισμένες διμερείς σχέσεις με τη χώρα αυτή.

Ρωτήσαμε, στη διάρκεια της συνεδρίασης στην επιτροπή χθες τον κύριο Υφυπουργό για ποιον λόγο υπογράφουν μία σύμβαση με αυτόν τον δημόσιο φορέα στη Σαουδική Αραβία συνεργασίας στο πεδίο της έρευνας και της τεχνολογίας, τη στιγμή που υπάρχει από τη δεκαετία του ’80 μια άλλη σύμβαση, η οποία είναι και πληρέστερη και ευρύτερη, αναφορικά με την τεχνολογική και οικονομική συνεργασία με τη Σαουδική Αραβία.

Βεβαίως, στην εισήγησή του ο κύριος Υφυπουργός δεν αναφέρθηκε καθόλου στο ερώτημα, που του θέσαμε. Το απέφυγε επιμελώς, όπως συνήθως κάνει η Κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, πρέπει να πω ότι του θέσαμε και ένα άλλο ζήτημα, το οποίο πρέπει να παρουσιάσουμε εδώ με έμφαση: Ποια είναι τα οφέλη αυτή, που προκύπτουν από αυτήν τη σύμβαση, για τη χώρα μας;

Είναι, βέβαια, ειρωνικό διότι, αυτό δεν είναι εσκεμμένο, αλλά στον σχετικό πίνακα -και τον δείχνω εδώ στην Ολομέλεια και αν θα μπορούσαν να τον «πάρουν» και οι κάμερες θα ήταν καλό- που παρουσιάζει τα υπολογιζόμενα οφέλη από τη σύμβαση αυτή, δεν υπάρχει κανένα κουτάκι με τα οφέλη, που να έχει σημαδευτεί. Με άλλα λόγια, στην αιτιολογική της έκθεση, η Κυβέρνηση μας λέει λίγο πολύ -άθελά της βεβαίως, αλλά είναι μία σπάνια έκφανση ειλικρίνειας από σφάλμα εκ μέρους της Κυβέρνησης- ότι δεν υπάρχουν οφέλη από αυτήν τη σύμβαση. Ωστόσο, την φέρνει εδώ, την υποστηρίζει και θα την ψηφίσει.

Αναφορικά με το κείμενο της σύμβασης, θα πρέπει να πω ότι στο άρθρο 2 έχουμε πάλι τις γνωστές ασάφειες που βρίσκουμε σε αυτές τις διμερείς συμβάσεις, γιατί στην πραγματικότητα δεν έχουν ξεκάθαρο αντικείμενο, αλλά βρίσκονται εκεί για να δημιουργούν την ψευδαίσθηση μιας αναβάθμισης σχέσεων με τη Σαουδική Αραβία, η οποία βεβαίως μας αφορά μόνο σε γεωπολιτικό επίπεδο και όχι σε κάποιο άλλο επίπεδο. Λέει το άρθρο 2 ότι «η συνεργασία θα περιλαμβάνει μια σειρά από τομείς, καθώς και άλλες μορφές συνεργασίας, που θα συμφωνηθούν από κοινού», ερήμην της Βουλής. Αυτό δημιουργεί ένα κλίμα δημοκρατικού ελέγχου.

Επίσης, το άρθρο 12 της σύμβασης, δηλαδή το τελευταίο άρθρο, προβλέπει στην παράγραφο 2 ότι αφού η Βουλή κυρώσει, για πέντε χρόνια, αυτό το μνημόνιο συνεργασίας ανάμεσα στη χώρα μας και στο συγκεκριμένο φορέα στη Σαουδική Αραβία, η σύμβαση αυτή θα ανανεώνεται αυτομάτως, χωρίς πάλι την έγκριση της Βουλής, γεγονός που δείχνει τον τρόπο με τον οποίο η Κυβέρνηση αντιμετωπίζει -και βεβαίως δεν είναι στη θέση της να δείξει ότι σέβεται- τους θεσμούς κοινοβουλευτικού ελέγχου, που υπάρχουν στη χώρα.

Γι’ αυτούς τους λόγους, λοιπόν, η Πλεύση Ελευθερίας θεωρεί ότι η εν λόγω σύμβαση με τη Σαουδική Αραβία δεν εξυπηρετεί κανένα εθνικό συμφέρον. Υπάρχει ήδη ένα πλαίσιο, που θα μπορούσε κάλλιστα να χρησιμοποιηθεί αντ’ αυτής και για τους άλλους λόγους, που ανέπτυξα με περισσότερη λεπτομέρεια, η Πλεύση Ελευθερίας θα καταψηφίσει τη σύμβαση αυτή.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καζαμία.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα έξι μαθήτριες και μαθητές και τέσσερις συνοδοί εκπαιδευτικοί από το Πρότυπο Εκκλησιαστικό Σχολείο Ξάνθης.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής από τη Νίκη, ο κ. Κομνηνός Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Σαουδική Αραβία αναμφίβολα είναι μια χώρα με πολύ ισχυρή οικονομία, η οποία βασίζεται κυρίως στην εξαγωγή πετρελαίου. Εξαιτίας αυτής της οικονομικής ευρωστίας της, έχει αναπτυχθεί εσχάτως και στον επιστημονικό και τεχνολογικό τομέα, σε συνδυασμό με τη μη άμεση εμπλοκή της σε πολεμικές συρράξεις, όπως οι άλλες χώρες της Μέσης Ανατολής. Είναι μια χώρα «κλειδί» στην ευρύτερη περιοχή, όπως χαρακτηρίστηκε στην αρμόδια επιτροπή από τον εισηγητή της Πλειοψηφίας. Παράλληλα, είναι μια χώρα πιστή στην παράδοσή της και την θρησκεία της, που είναι το Σουνιτικό Ισλάμ.

Με την ευκαιρία της κύρωσης αυτού του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία, θα ήθελα να κάνουμε κάποιες αναφορές στο μεταναστευτικό ζήτημα, το οποίο για εμάς είναι μείζον πρόβλημα της χώρας μαζί με το δημογραφικό. Διότι, αν δεν ληφθούν άμεσα μέτρα που αφενός να ενισχύουν τις ελληνικές οικογένειες και αφετέρου να περιορίσουν τις παράνομες και ασύμμετρες μεταναστευτικές ροές από την Ασία, πολύ σύντομα η χώρα μας δεν θα είναι πλέον Ελλάδα, αλλά κάτι άλλο που δεν θέλουμε ούτε καν να σκεφτούμε.

Αν δούμε τι συμβαίνει σήμερα στη Συρία και πώς διώκονται οι χριστιανοί Σύριοι και οι αλεβίτες Μουσουλμάνοι από τους «κουστουμαρισμένους» τζιχαντιστές, τους οποίους συνεχάρη το Υπουργείο Εξωτερικών της Ελλάδος, θα καταλάβουμε πόσο κρίσιμη είναι η κατάσταση και τι θα συμβεί στη χώρα μας, εάν επικρατήσει το ισλαμικό στοιχείο, όπως κάποιοι ονειρεύονται από το ασίγαστο μίσος τους κατά της Ορθοδοξίας και των ελληνικών παραδόσεων.

Το μεταναστευτικό δεν είναι ασύνδετο με τη σημερινή συζήτηση, καθώς η Σαουδική Αραβία, αν είναι όντως φίλη χώρα, θα μπορούσε να βοηθήσει ουσιωδώς την Ελλάδα, σε αυτό το μεγάλο της πρόβλημα. Οι σχέσεις μας με το Βασίλειο της Σαουδικής Αραβίας είναι αρκετά καλές και το υπό ψήφιση μνημόνιο είναι μία ακόμη απόδειξη των καλών διμερών σχέσεων. Στο πλαίσιο αυτής της συνεργασίας θα μπορούσε η Ελλάδα να υπογράψει και ένα μνημόνιο συνεργασίας με τη Σαουδική Αραβία για το μεταναστευτικό ζήτημα. Ως επί το πλείστον, οι παράνομοι μετανάστες που εισέρχονται στην πατρίδα μας προέρχονται από χώρες, που οι κάτοικοί τους ασπάζονται το Σουνιτικό Ισλάμ, όπως ακριβώς και η Σαουδική Αραβία, η οποία περιλαμβάνει στην επικράτειά της και το σημαντικότερο προσκύνημα των μουσουλμάνων, τη Μέκκα.

Ένα ερώτημα, που έχει τεθεί και άλλοτε στον δημόσιο διάλογο, είναι γιατί -οι Πακιστανοί, οι Αφγανοί και άλλοι από αυτές τις χώρες και όλοι οι εξ ανατολών μετανάστες- δεν καταφεύγουν στη Σαουδική Αραβία να ζητήσουν άσυλο και έρχονται στην Ευρώπη και δη Ελλάδα που έχει έναν πολιτισμό, που οι ίδιοι δεν τον αποδέχονται; Είναι άξιο απορίας! Γιατί δεν πηγαίνουν στην πλούσια χώρα της Σαουδικής Αραβίας να θρησκεύουν εκεί, όπως εκείνοι επιθυμούν και να βρουν και τη φιλοξενία που δεν τους δίνουν οι Έλληνες, όπως διατείνονται και κάποιοι διάφοροι μηδενιστές της Αριστεράς ή της νεοφιλελεύθερης Δεξιάς; Ή μήπως η Σαουδική Αραβία, με την οποία συνεργαζόμαστε σε επίπεδο επιστημονικής και τεχνολογικής ανάπτυξης, δεν θεωρείται ασφαλής τρίτη χώρα;

Γιατί τα ιδρύματα και οι ΜΚΟ του κ. Σόρος, που κόπτονται, λέει, για το καλό των μεταναστών, δεν τους κατευθύνουν σε μία ομαλή μετάβαση στην ομολογουμένως τεράστια έκταση του φιλικού κράτους της Σαουδικής Αραβίας; Τι παραπάνω έχει να τους προσφέρει η φτωχή Ελλάδα από την πλούσια Σαουδική Αραβία;

Ακούμε από τους εθνομηδενιστές, εδώ και δεκαετίες πια, ένα σωρό κατηγορίες, ότι δεν είμαστε φιλόξενοι, ότι είμαστε ρατσιστές, ότι μισούμε τους ανθρώπους και άλλα «στολίδια» τέτοια, τα οποία δεν έχουν καμία σχέση με την πραγματικότητα. Αν είχαν σχέση με την πραγματικότητα, δεν θα έρχονταν συνεχώς νέοι μετανάστες από αυτές τις εχθρικές για τον πολιτισμό μας χώρες σε μια χώρα που τους φέρεται εχθρικά.

Στην πραγματικότητα και φιλόξενος λαός είμαστε και ρατσιστές δεν είμαστε και αγαπάμε τους ανθρώπους. Όλοι αυτοί οι λαθρομετανάστες όχι μόνο δεν αντιμετωπίζονται άσχημα, αλλά εξαιτίας της ελληνικής μεγαλοψυχίας έχουν και φαγητό και στέγη και ανθρώπινη αντιμετώπιση, κάτι που ποτέ δεν θα είχαν οι χριστιανοί στις χώρες προέλευσής τους. Αντίθετα, οι χριστιανοί σε εκείνες τις χώρες -δυστυχώς και στη Σαουδική Αραβία- υφίστανται διακρίσεις, διώξεις, απαγορεύσεις.

Άραγε οι θιασώτες των υπερήφανων παρελάσεων έχουν πάει να παρελάσουν υπερήφανα στο Ριάντ ή στο Ισλαμαμπάντ, αφού ισχυρίζονται ότι οι Έλληνες είμαστε ρατσιστές, γιατί δεν πάνε στο Πακιστάν να ζητήσουν ισότητα στον γάμο και υιοθεσία παιδιών από ομοφυλόφιλους; Γιατί δεν κάνουν «προχωρημένες» εκθέσεις έργων τέχνης στην Καμπούλ, με τον Μωάμεθ να καπνίζει και να έχει κέρατα, όπως τόλμησαν να κάνουν με τα ιερά πρόσωπα της χριστιανοσύνης στην Αθήνα; Και εν τέλει γιατί δεν διαμαρτύρονται για τη γενοκτονία των χριστιανών στη Συρία; Αυτοί δεν έχουν δικαιώματα; Μόνο οι μουσουλμάνοι μετανάστες, οι ΛΟΑΤΚΙ είναι αδικημένοι και καταπατώνται τα δικαιώματά τους. Αυτή η υποκρισία και χριστιανοφοβική διάκριση των νεοφιλελεύθερων δεν εξηγείται με λογική, παρά μόνο με την εμπάθειά τους απέναντι στον ελληνοχριστιανικό πολιτισμό.

Η νομοθεσία της Σαουδικής Αραβίας, λοιπόν, είναι τόσο «φιλελεύθερη» που επιτρέπει λιθοβολισμό των ανθρώπων, ακρωτηριασμό, κλειτοριδεκτομές σε μικρά κορίτσια, μαστίγωση και πολλά άλλα, τα οποία στην Ελλάδα μάς φαίνονται τουλάχιστον φρικιαστικά και αποτρόπαια. Τα δικαιώματα των γυναικών είναι ανύπαρκτα και η μπούρκα είναι υποχρεωτικό αξεσουάρ τους. Όμως οι επαγγελματίες ακτιβιστές με τις επιχορηγήσεις του κ. Σόρος δεν πηγαίνουν να δράσουν σε αυτές τις χώρες, εκεί που όντως καταπατώνται τα ανθρώπινα δικαιώματα, αλλά στήνουν πανηγύρι στην Ελλάδα και στον δυτικό κόσμο με μοναδικό σκοπό να πολεμήσουν τις αξίες του Χριστιανισμού.

Εν κατακλείδι προτείνουμε την έναρξη συζητήσεων με το Βασίλειο της Σαουδικής Αραβίας προκειμένου να υπάρχει πέρα από το υπό κύρωση μνημόνιο για την επιστημονική και τεχνολογική συνεργασία και ένα μνημόνιο συνεργασίας στο θέμα της υποδοχής από τη Σαουδική Αραβία σουνιτών μεταναστών που εισήλθαν παράνομα στη χώρα μας και δεν δικαιούνται άσυλο. Παράλληλα, με διπλωματικές κινήσεις και ενδεχομένως με ένα αντίστοιχο μνημόνιο συνεργασίας να επιδιώξουμε τον αμοιβαίο σεβασμό όλων των θρησκευτικών κοινοτήτων και στις δύο χώρες, όπως κατοχυρώνονται στην οικουμενική διακήρυξη των θεμελιωδών δικαιωμάτων των Ηνωμένων Εθνών. Έτσι θα αποκτήσει και πραγματικό νόημα η οποιαδήποτε διμερής συνεργασία με τη χώρα της Σαουδικής Αραβίας. Αλλιώς νομίζω ότι είναι χάσιμο χρόνου και ανοχή εκ μέρους μας της καταπάτησης των δικαιωμάτων των ανθρώπων που ζουν στη Σαουδική Αραβία.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Δελβερούδη.

Τον λόγο έχει η ειδική αγορήτρια από την Νέα Αριστερά, η κ. Θεοπίστη Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Τον ρατσιστικό λόγο που μόλις ακούσαμε θα κάνω ότι δεν τον άκουσα. Θα απαντήσουμε άλλη φορά. Να ξέρετε όμως ότι ο φονταμενταλισμός αφορά πολλά δόγματα και πολλές θρησκείες.

Συζητάμε σήμερα, αγαπητοί συνάδελφοι, την κύρωση ενός μνημονίου συνεργασίας ανάμεσα στην Ελλάδα και τη Σαουδική Αραβία στον τομέα της επιστημονικής και τεχνολογικής συνεργασίας. Πρόκειται για ένα ζήτημα, που αν και εμφανίζεται ουδέτερο ή ακόμα και ωφέλιμο στη βάση της διεθνούς διπλωματίας και της τεχνολογικής προόδου, απαιτεί βαθύτερη πολιτική και ηθική προσέγγιση.

Η Κυβέρνηση ζητά από το Κοινοβούλιο να κυρώσει ένα μνημόνιο με μια από τις πιο βάναυσες, αυταρχικές και ανελεύθερες χώρες του πλανήτη στο όνομα μιας υποτιθέμενης επιστημονικής προόδου.

Πριν προχωρήσω στην ουσία της σύμβασης, θα ήθελα να αναφερθώ σε αυτό καθαυτό το θέμα της επιστήμης και της τεχνολογίας.

Εμείς ως Νέα Αριστερά πιστεύουμε ακράδαντα ότι στη σημερινή εποχή επιστήμη και τεχνολογία θα μπορούσαν και θα έπρεπε να υπηρετούν τις κοινωνικές ανάγκες, να θωρακίζουν τη δημόσια υγεία, την παιδεία, το περιβάλλον, την κοινωνική δικαιοσύνη.

Στον αντίποδα η Κυβέρνηση της Νέας Δημοκρατίας προωθεί ένα μοντέλο έντονα προσανατολισμένο στην αγορά, όπου η επιστήμη και η έρευνα οφείλει να εξυπηρετεί κυρίως τις ανάγκες του ιδιωτικού τομέα. Αυτό είναι η επιτομή της υποβάθμισης του δημόσιου και κοινωνικού ρόλου της επιστήμης και της γνώσης, καθώς μετατρέπεται σε εργαλείο κερδοφορίας και όχι κοινωνικής ωφέλειας. Για εμάς το όραμα είναι σαφές: μια δημόσια, κοινωνικά προσανατολισμένη έρευνα, με αξιοπρέπεια για τους ερευνητές, με σταθερές δομές, με χρηματοδότηση και με λογοδοσία. Αυτό το όραμα θα συνεχίσουμε να υπερασπιζόμαστε.

Επιστρέφω όμως στη σύμβαση. Υπογράφεται από τον Έλληνα Υπουργό Ανάπτυξης και Επενδύσεων το 2022, ενώ από την πλευρά της Σαουδικής Αραβίας δεν υπάρχει αντίστοιχη εκπροσώπηση σε επίπεδο Υπουργού. Στην πραγματικότητα η σύμβαση υπογράφεται από τον πρόεδρο της «Πόλης για την Επιστήμη και την Τεχνολογία» έναν κρατικό δημόσιο φορέα στη Σαουδική Αραβία. Ο φορέας αυτός έχει ως βασικό πεδίο δραστηριότητας την τεχνολογική έρευνα στον τομέα της πυρηνικής ενέργειας. Και όμως, επισήμως τουλάχιστον, δεν υπάρχει καμία πρόθεση -έτσι ακούμε από την πλευρά της Ελληνικής Κυβέρνησης- να εμπλακεί σε ερευνητικές ή τεχνολογικές εξελίξεις στον ευαίσθητο αυτόν τομέα, γεγονός που γεννά ερωτήματα και προβληματισμούς όχι μόνο για τις πολιτικές στοχεύσεις της συνεργασίας αυτής, αλλά και για την ίδια τη διαφάνεια και την ειλικρίνεια με την οποία η Κυβέρνηση χειρίζεται ζητήματα υψηλής τεχνολογίας και γεωπολιτικής ευαισθησίας.

Μπορείτε να μας εξηγήσετε ποια ακριβώς είναι η στόχευση αυτής της συνεργασίας και σε ποιους τομείς υποτίθεται ότι εστιάζει; Η σύμβαση που μας φέρνετε προς κύρωση είναι απολύτως γενικόλογη. Μιλάει αόριστα για επιστημονική και τεχνολογική συνεργασία, χωρίς καμία σαφή δέσμευση, χωρίς κανέναν προσδιορισμό επιμέρους πεδίων, θολές διατυπώσεις. Τα είπε και ο συνάδελφος. Αρκεί να ρίξει κανείς μια ματιά στην αιτιολογική έκθεση και στα προσδοκώμενα οφέλη. Βλέπουμε κενά κουτάκια, καμία τεκμηρίωση, κανένα όφελος, κανένα σχεδιασμό.

Βεβαίως αναφέρθηκε επίσης ότι υπήρχε συμφωνία επιστημονικής και τεχνολογικής συνεργασίας με τη Σαουδική Αραβία από το 1987 επί κυβέρνησης ΠΑΣΟΚ. Για ποιον λόγο επανέρχεται αυτή η σύμβαση; Κατά τη γνώμη μας ο μοναδικός λόγος που συζητάμε σήμερα αυτήν τη σύμβαση είναι για να υποστηριχθεί το αφήγημα της Κυβέρνησης περί στρατηγικών συμφωνιών δισεκατομμυρίων με τη Σαουδική Αραβία.

Πάμε όμως στη Σαουδική Αραβία, μια δικτατορία φτιαγμένη από πετρέλαιο, αίμα και ιδιωτικά συμφέροντα. Και ενώ οι ελίτ του κόσμου μιλούν -και εμείς σήμερα εδώ- για προόδους, καινοτομίες και νέα εποχή η Σαουδική Αραβία παραμένει ένα από τα πιο ωμά και βάρβαρα καθεστώτα στον πλανήτη, ένα καθεστώς απόλυτης μοναρχίας, θεοκρατικού φονταμενταλισμού και αντικοινωνικής ταξικής βαρβαρότητας, μια απόλυτη μοναρχία χωρίς ίχνος δημοκρατικών θεσμών, με σκληρή καταστολή κάθε μορφής αντιπολίτευσης και χρησιμοποίηση τακτικών, όπως βασανιστήρια, φυλακίσεις χωρίς δίκες και ακόμη και δολοφονίες. Χαρακτηριστικό παράδειγμα η δολοφονία του Τζαμάλ Κοσόγκι. Το καθεστώς στηρίζεται σε ένα σύστημα σχεδόν δουλείας για εκατομμύρια μετανάστες εργάτες κυρίως από τις χώρες της Νότιας Ασίας και της Αφρικής. Αυτοί οι εργάτες στερούνται βασικών δικαιωμάτων, υπόκεινται σε κακομεταχείριση, ζουν σε άθλιες συνθήκες, εργάζονται και πεθαίνουν αόρατοι, εξυπηρετώντας τα συμφέροντα της εγχώριας ελίτ και των ξένων επενδυτών. Είναι ένα καθεστώς που χρησιμοποιεί τον θρησκευτικό φονταμενταλισμό για την πειθάρχηση της κοινωνίας και ειδικότερα των γυναικών. Οι γυναίκες αντιμετωπίζονται ως ιδιοκτησία των ανδρών, οι θρησκευτικές και σεξουαλικές μειονότητες καταδιώκονται και κάθε έκφραση δυτικής ή απελευθερωτικής κουλτούρας τιμωρείται. Αυτή η θεοκρατία δεν είναι αναχρονισμός, είναι μέσο εξουσίας και καταστολής, φτιαγμένο για να διατηρεί την κοινωνική υπακοή.

Και βεβαίως η Δύση κάνει τα στραβά μάτια, γιατί τα deals με πετρέλαιο και όπλα προχωράνε. Πόσο φανερή η υποκρισία των δυτικών δημοκρατιών που κάνουν τα στραβά μάτια στις παραβιάσεις ανθρωπίνων δικαιωμάτων όταν διακυβεύονται οικονομικά συμφέροντα!

Και έχουμε και ένα περιβόητο σχέδιο, το Vision 2030, που παρουσιάζεται από το καθεστώς ως δήθεν πρόοδος και άνοιγμα. Στην πραγματικότητα πρόκειται για μια νεοφιλελεύθερη αναδιάρθρωση, ιδιωτικοποιήσεις, ξεπούλημα της δημόσιας περιουσίας, μετατροπή της Σαουδικής Αραβίας σε κόμβο επενδύσεων και όλα αυτά με τη βούλα και τη συνεργασία της Ευρωπαϊκής Ένωσης, των ΗΠΑ και των αναπτυξιακών επενδυτών. Οι εργαζόμενοι, οι φτωχοί και οι αποκλεισμένοι δεν έχουν θέση σ’ αυτή τη νέα εποχή.

Αντί, λοιπόν, να συζητάμε για οποιασδήποτε μορφής συνεργασία με το καθεστώς, θα έπρεπε να ανοίξουμε μια πολιτική συζήτηση για τον ρόλο που παίζουν αυταρχικά καθεστώτα όπως αυτό της Σαουδικής Αραβίας που καθορίζει τις ζωές εκατομμυρίων ανθρώπων, να καταγγείλουμε ανοιχτά τις σχέσεις της χώρας μας και της Ευρωπαϊκής Ένωσης με το καθεστώς αυτό, να ανοίξουμε δράσεις πολιτικής, ενημέρωσης και αλληλεγγύης.

Για τη Νέα Αριστερά είναι «όχι» στη σύμβαση, πόσο μάλλον στη σημερινή συγκυρία με τα τύμπανα του πολέμου να ηχούν, τον εγκληματία πολέμου, σύμφωνα με το Διεθνές Ποινικό Δικαστήριο, Νετανιάχου να συνεχίζει τη γενοκτονία στην Παλαιστίνη -κι ο Πρωθυπουργός της χώρας να φωτογραφίζεται χαρούμενος μαζί του, δίπλα στο αίμα των Παλαιστινίων που ρέει- και την Ευρώπη να κατευθύνει την οικονομία της στην πολεμική βιομηχανία και το περιβόητο σχέδιο ReArm Europe, ήτοι 800 δισεκατομμύρια ευρώ, τα οποία θα λείψουν από το κοινωνικό κράτος, από την παιδεία και την υγεία. Λέμε «όχι», λοιπόν, σε αυτή τη σύμβαση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ την κ. Πέρκα.

Τον λόγο έχει ο ειδικός αγορητής από την Ελληνική Λύση κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, όπως είπαμε και στη χθεσινή συνεδρίαση της επιτροπής, οι σχέσεις της Ελληνικής Δημοκρατίας με το Βασίλειο της Σαουδικής Αραβίας έρχονται από παλιά. Παρά τις όποιες πολιτιστικές, θρησκευτικές και διαφορές κουλτούρας τις οποίες έχουμε, παρέμειναν καλές, ήταν καλές ανέκαθεν. Υπάρχει ένα νομοθετικό πλαίσιο ήδη από τη δεκαετία του 1980, το οποίο θα μπορούσε να χρησιμοποιήσει η Κυβέρνηση και με αυτό να πορευτεί. Αυτό δεν σημαίνει ότι δεν μπορεί αυτό να ανανεώνεται, να επικαιροποιείται όταν υπάρχουν πραγματικά δεδομένα και πραγματικές ανάγκες.

Λύνει μια τέτοια πραγματική ανάγκη, δίνει σαφές αποτέλεσμα το νομοσχέδιο, η κύρωση αυτή για την οποία συζητάμε σήμερα; Όχι. Η συγκεκριμένη κύρωση δεν είναι τίποτε άλλο παρά ένα ευχολόγιο, μια αοριστία μεταξύ της Ελληνικής Δημοκρατίας και του Βασιλείου της Σαουδικής Αραβίας, όπως είπα.

Είναι η Σαουδική Αραβία ένα κράτος χαμηλής επίδρασης; Σε καμία περίπτωση. Η Σαουδική Αραβία είναι ένα κράτος το οποίο έχει μεγάλη οικονομική δύναμη, έχει τεράστιες οικονομικές δυνατότητες, σύμμαχος και αυτό ισχυρός των Ηνωμένων Πολιτειών, με ανοίγματα τελευταία, κρυφά, στον άλλο μεγάλο μας σύμμαχο στην περιοχή, το Ισραήλ, ένα κράτος το οποίο κατέχει ηγετικό ρόλο στο σουνιτικό Ισλάμ και με το οποίο θα μπορούσαμε να έχουμε επωφελείς, ισχυρές συνεργασίες. Αντ’ αυτού αυτό το οποίο βλέπουμε εμείς είναι ευχολόγια.

Ευχολόγιο όμως δεν ήταν η αποστολή μιας συστοιχίας Patriot το 2021 από την Ελληνική Δημοκρατία, από τα αποθέματα του Ελληνικού Στρατού, γιατί μια συστοιχία Patriot δεν είναι οτιδήποτε, δεν είναι κάτι ευτελές, δεν είναι κάτι για το οποίο δεν έχει πληρώσει ο Έλληνας φορολογούμενος και το οποίο δεν μας χρειάζεται σε μια εποχή στην οποία ο κόσμος αλλάζει. Φανταστείτε δηλαδή πόσο ισχυρή είναι αυτή η μονάδα και πόσο αναγκαία είναι, που μια χώρα με απεριόριστες οικονομικές δυνατότητες, όπως είναι η Σαουδική Αραβία, δεν μπορεί να βγει στην αγορά αύριο το πρωί και να το προμηθευτεί και αναγκάστηκε η φτωχή πλην τίμια Ελλάς να στείλει μια συστοιχία Patriot με προσωπικό, από το 2021, για να φυλάει τις πετρελαιοπαραγωγές.

Επαναλαμβάνω, δεν θεωρούμε ότι η Σαουδική Αραβία είναι ένα μέγεθος αμελητέο, δεν θα ακούσετε από εμάς αυτά τα οποία ακούσατε νωρίτερα και αυτά τα οποία θα ακούσετε και από τους επόμενους, υποθέτω, συνομιλητές, περί επίκλησης του διεθνούς δικαίου. Εμείς στην Ελληνική Λύση, κύριε Υπουργέ, είμαστε πραγματιστές, ξέρουμε ότι Διεθνές Δίκαιο δεν υπάρχει. Υπάρχουν διεθνείς συμφέροντα στις διεθνείς σχέσεις και στις διμερείς συμφωνίες. Υπάρχουν συμφέροντα τα οποία τέμνονται και συμφέροντα τα οποία δεν τέμνονται. Θέλουμε να είμαστε πραγματιστές.

Αλήθεια, εσείς κύριοι της Αριστεράς, όποια μορφή και αν έχετε, είτε με τη μορφή του ΣΥΡΙΖΑ και της Νέας Αριστεράς, είτε με τη μορφή της ενωμένης Αριστεράς, εσείς δεν ήσαστε οι οποίοι πουλούσατε όπλα στη Σαουδική Αραβία όταν κυβερνούσατε; Προσέξτε, όπλα, πουλούσατε όπλα και έρχεστε σήμερα και διαμαρτύρεστε για τα ανθρώπινα δικαιώματα στη Σαουδική Αραβία! Τότε τα όπλα η Σαουδική Αραβία τι θα τα έκανε;

Εν πάση περιπτώσει, η θέση της Ελληνικής Λύσης είναι ότι η Ελληνική Κυβέρνηση, η όποια ελληνική κυβέρνηση θα πρέπει να στέκεται πρώτα στα συμφέροντα του ελληνικού λαού και δυστυχώς αυτό το οποίο βλέπουμε με τις συμφωνίες τις οποίες κάνετε απλά και μόνο για να εξυπηρετήσετε το αφήγημα ότι κάνετε ενεργή εξωτερική πολιτική δεν έχουν καμία σχέση με τα συμφέροντα του ελληνικού λαού. Αντιθέτως, βλέπουμε μια χώρα δίπλα μας, τον εχθρό, τον προαιώνιο εχθρό, τον οποίον πρέπει να τον κατονομάζουμε και είναι η Τουρκία, η οποία, παρά τα προβλήματα τα οποία δημιουργεί διεθνώς, τα επιλύει και τα επιλύει προς το συμφέρον της. Η Τουρκία, η οποία με τη μόνη χώρα με την οποία δεν έχει λύσει τα προβλήματα είναι η Ελλάδα, και εσείς της δώσατε συγχωροχάρτι μέσω της συμφωνίας των Αθηνών.

Η Τουρκία με τη Σαουδική Αραβία, για την οποία μιλάμε σήμερα, έχει τεράστια προβλήματα. Ο ανταγωνισμός για το ποια θα είναι η ηγέτιδα δύναμη στο σουνιτικό Ισλάμ είναι τεράστιο. Διογκώθηκε με τη δολοφονία του δημοσιογράφου Κασόγκι στην Κωνσταντινούπολη. Παρ’ όλα αυτά, η Τουρκία κατάφερε να αντιστρέψει όλα αυτά τα προβλήματα, να έρθει το 2024 και να έχει περί τα 8 δισεκατομμύρια διμερές εμπόριο μεταξύ του Βασιλείου της Σαουδικής Αραβίας και της Τουρκίας και οι προβλέψεις είναι για το 2025 ότι αυτό το διμερές εμπόριο θα φτάσει τα 10 δισεκατομμύρια ευρώ εκ των οποίων τα 6 δισεκατομμύρια θα αφορούν την πολεμική της βιομηχανία.

Αυτό που θέλω να πω είναι ότι καλές είναι τέτοιου είδους συμφωνίες, αλλά στο τέλος της ημέρας θα πρέπει να ξέρουμε και θα πρέπει να αποτιμούμε τι από αυτά θα μείνει στον κρατικό κορβανά, τι θα κερδίσει ο Έλληνας φορολογούμενος, τι θα κερδίσει το έθνος και δυστυχώς στο ισοζύγιο το μόνο το οποίο βλέπουμε είναι ευχολόγια. Το αν θα έρθει η Σαουδική Αραβία να επενδύσει -και αυτό είναι μια ερώτηση την οποία σας κάναμε και χθες και θα περιμέναμε μια απάντηση- στον τουρισμό και στο real estate είναι κάτι το οποίο δεν μας λέει και πάρα πολλά ξέρετε. Δεν έχει ανάγκη η Ελλάδα από επενδύσεις στον τουρισμό. Η Ελλάδα έχει ανάγκη από επενδύσεις στον πρωτογενή και στον δευτερογενή τομέα και δυστυχώς από τις εξαγγελίες του 2023 περί 4 δισεκατομμυρίων ευρώ δεν έχουμε δει κεφάλαια από τη Σαουδική Αραβία να έρχονται στην Ελλάδα και να μπαίνουν στον πρωτογενή και στον δευτερογενή τομέα.

Δεν έχω χρόνο. Θα θέλαμε κάποια στιγμή, κύριε Υπουργέ -τώρα που έχετε αναλάβει το Υπουργείο- να δούμε και ποια ήταν τα αποτελέσματα του Ταμείου Ανάκαμψης, σε συνδυασμό και με το Υπουργείο Οικονομικών, για την ανάταξη της ελληνικής οικονομίας. Και το αναφέρω αυτό με την ευκαιρία των επενδύσεων. Δυστυχώς, χάσαμε μια τεράστια ευκαιρία με το Ταμείο Ανάκαμψης.

Για τους λόγους αυτούς η Ελληνική Λύση θα ψηφίσει «παρών» στο συγκεκριμένο νομοσχέδιο.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Φωτόπουλο.

Τον λόγο έχει η ειδική αγορήτρια από το Κομμουνιστικό Κόμμα Ελλάδας κ. Αφροδίτη Κτενά.

Ορίστε, παρακαλώ.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Κυρίες και κύριοι Βουλευτές, συζητάμε σήμερα ένα μνημόνιο, όπως είπαν και οι προηγούμενοι, για την επιστημονική και τεχνολογική συνεργασία μεταξύ της χώρας μας και της Σαουδικής Αραβίας.

Το Κόμμα μας από θέση αρχής επιδιώκει και διεκδικεί αμοιβαία επωφελείς σχέσεις με τους λαούς όλου του κόσμου. Γιατί στις σημερινές συνθήκες στο τιμόνι της κάθε χώρας είναι οι αστικές τάξεις των χωρών, άρα οι αμοιβαία επωφελείς σχέσεις αφορούν κατ’ αρχήν και κατ’ αρχάς αυτές και όχι τους λαούς των χωρών.

Θέση μας επίσης είναι ότι όταν εξετάζουμε τέτοιες διμερείς συμβάσεις πρέπει να λαμβάνουμε υπ’ όψιν τη γεωπολιτική συγκυρία -και σε αυτό αναφέρθηκαν και οι προηγούμενοι και η Κυβέρνηση χθες στην επιτροπή-, τις συνθήκες που επικρατούν στη χώρα με την οποία πρόκειται να υπογραφεί η σύμβαση και φυσικά το ίδιο το αντικείμενο, το περιεχόμενο της σύμβασης.

Η Σαουδική Αραβία, όπως ειπώθηκε, είναι ένας στρατηγικός σύμμαχος των ΗΠΑ, της Ευρωπαϊκής Ένωσης, του ΝΑΤΟ και της Ελλάδας. Έχει έναν πολύ συγκεκριμένο ρόλο στην αρχιτεκτονική, αν θέλετε, της ιμπεριαλιστικής πυραμίδας και στον προηγούμενο αιώνα και στον σημερινό.

Σε αυτό το πλαίσιο είναι σαφέστατο ότι η συμφωνία ή όχι με το καθεστώς της Σαουδικής Αραβίας, το κριτήριο δηλαδή για τη δημοκρατικότητα ή μη του καθεστώτος, στο οποίο αναφέρθηκαν και οι προηγούμενοι, είναι η ευθυγράμμιση ή όχι με τους σχεδιασμούς των ιμπεριαλιστικών οργανισμών, όπως είναι το ΝΑΤΟ και η Ευρωπαϊκή Ένωση, στους οποίους συμμετέχει και η χώρα μας.

Πρέπει επίσης να επισημάνουμε ότι η συνεργασία των κυβερνήσεων με αυτήν τη χώρα δεν είναι καινούργια. Έχουν σταλεί από την Κυβέρνηση της Νέας Δημοκρατίας η συστοιχία των Patriot, η οποία αγοράστηκε με χρήματα του ελληνικού λαού σε δύσκολα χρόνια και έχουν χρυσοπληρωθεί και τώρα φυλάνε από το 2021 μαζί με δεκάδες στελέχη των Ενόπλων Δυνάμεων τις εγκαταστάσεις της ΑΜΚΟ. Με την Κυβέρνηση αυτή, με τους πιλότους αυτής της χώρας γίνονται συνεκπαιδεύσεις των πιλότων μαζί με Έλληνες πιλότους και φυσικά επί κυβέρνησης ΣΥΡΙΖΑ υπήρχαν δοσοληψίες στρατιωτικού υλικού.

Όπως ήδη ακούστηκε, δεν θα σας κουράσω να επαναλάβω τα εγκλήματα αυτού του καθεστώτος, το αντισυμβαλλόμενο μέρος της συμφωνίας που συζητάμε σήμερα είναι κυριολεκτικά ένα σκοταδιστικό μεσαιωνικό κράτος, μπλεγμένο σε μια σειρά από εγκλήματα τόσο ενάντια στον λαό του όσο και ενάντια στους λαούς της περιοχής.

Συστηματικά δολοφονεί χρόνια τώρα τον λαό της Υεμένης σε έναν πολύ βρώμικο πόλεμο. Πρωταγωνιστεί στην κατάφωρη παραβίαση στοιχειωδών ανθρωπίνων δικαιωμάτων. Είναι ιδιαίτερα αποκαλυπτικές οι εκθέσεις διεθνών οργανισμών, όπως ο ΟΗΕ, για την παραβίαση των δικαιωμάτων γυναικών και παιδιών, για τον τρόπο που συμπεριφέρεται απέναντί τους. Έχει ακουστεί και από άλλους, δεν θα κουράσω, ότι ακόμα και λιθοβολισμός και ακρωτηριασμός και μαστίγωση παιδιών προβλέπεται.

Είναι ένα κράτος το οποίο κατέχει ρεκόρ δολοφονίας των πολιτικών του αντιπάλων. Οι εκτελέσεις επίσης σπάνε κάθε ρεκόρ. Και βέβαια η Σαουδική Αραβία είναι από τις χώρες που πρωτοστάτησαν στην ιμπεριαλιστική επέμβαση στη Συρία πριν από μερικά χρόνια, προκειμένου να ανατραπεί το βάρβαρο, όπως έλεγαν, καθεστώς του Άσαντ. Η υποκρισία της Δύσης πραγματικά ξεπερνάει κάθε όριο και σε αυτή την περίπτωση.

Για να κλείσω λοιπόν αυτό το θέμα και να μπω στο αντικείμενο της συμφωνίας, η αναβάθμιση, στην οποία αναφέρεται η Κυβέρνηση, των σχέσεων της χώρας μας με τη Σαουδική Αραβία δεν καθοδηγείται από κάποιο εθνικό συμφέρον, γιατί εθνικό συμφέρον δεν υπάρχει. Υπάρχει το συμφέρον της αστικής τάξης και αυτό είναι που οδηγεί και αυτή τη συμφωνία. Μόνο που η αναβάθμιση των συμφερόντων της αστικής τάξης της χώρας μας σημαίνει σοβαρούς κινδύνους για τον λαό της χώρας μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και πάμε τώρα στο αντικείμενο της σύμβασης που είναι φυσικά η συνεργασία στην έρευνα και την τεχνολογία. Θα διαφωνήσουμε με προηγούμενους ομιλητές που αναφέρθηκαν στην ουδετερότητα του θέματος. Δεν είναι καθόλου ουδέτερη η επιστήμη και η ανάπτυξή της. Είναι άρρηκτα συνδεδεμένη με το κοινωνικοοικονομικό σύστημα στο οποίο αναπτύσσεται.

Είναι εντυπωσιακό ότι κανείς δεν αναφέρθηκε στο δόγμα και τη στρατηγική για την έρευνα και την τεχνολογία σήμερα στην Ευρωπαϊκή Ένωση και φυσικά στη χώρα μας που είναι η πολεμική οικονομία. Η ανάπτυξη της έρευνας και της τεχνολογίας γίνεται πλέον στο όνομα της πολεμικής καινοτομίας με πακτωλό χρημάτων να κατευθύνονται προς τα εκεί, να αφαιρούνται από άλλα αντικείμενα τα οποία θα μαραζώσουν και να κατευθύνονται σε συστήματα πολεμικά ή σε συστήματα διττής χρήσης, όπως λέγεται. Το βλέπουμε αυτό σε μια σειρά πρωτοβουλιών της Ευρωπαϊκής, Ένωσης αλλά και της χώρας μας, όπως είναι το ΕΛΚΑΚ για παράδειγμα.

Εδώ θα αναφερθώ και ξεχωριστά σε ένα άρθρο της συμφωνίας, στο άρθρο 7. Το άρθρο 7, έτσι όπως είναι διατυπωμένο, πρακτικά εμποδίζει την ακαδημαϊκή ελευθερία και δεσμεύει τους ερευνητές, τους παραγωγούς δηλαδή της γνώσης στους γεωπολιτικούς συσχετισμούς, γιατί προϋποθέτει τη σύμφωνη γνώμη των κρατών που εμπλέκονται στη συμφωνία, προκειμένου να ανταλλάξουν με τρίτες χώρες ερευνητικά αποτελέσματα. Πού ακούστηκε αυτό το πράγμα; Διότι πραγματικά η επιστήμη αναπτύσσεται, ξέρετε, όταν είναι ελεύθερη η ανταλλαγή μεταξύ επιστημόνων. Αυτά όσον αφορά την ελευθερία του λόγου, της έκφρασης, της σκέψης κ.λπ..

Θα κλείσω με το εξής. Η έρευνα για το ΝΑΤΟ δεν έχει καμία σχέση με την άμυνα της χώρας μας. Έτσι λοιπόν και αυτή η συμφωνία που προωθεί τις στρατηγικές στοχεύσεις του ΝΑΤΟ και της Ευρωπαϊκής Ένωσης δεν υπηρετεί πραγματικά τα συμφέροντα του λαού μας. Η πολεμική καινοτομία, ξέρετε, αφορά στην ανάπτυξη πολεμικών συστημάτων με εξαγωγικό προσανατολισμό -και αυτό έχει γίνει σαφές σε μια σειρά τοποθετήσεων και εδώ στη Βουλή από κυβερνητικά στελέχη- και νατοϊκές προδιαγραφές. Γιατί μόνο έτσι θα δημιουργηθεί αγορά με κέρδη γι’ αυτούς που θα επενδύσουν. Μόνο που εδώ δεν έχουμε να κάνουμε με ένα οποιοδήποτε προϊόν, αλλά με όπλα και τα όπλα δεν φτιάχνονται για να μπουν στο ράφι.

Θα καταψηφίσουμε τη σύμβαση αυτή, γιατί είμαστε αντίθετοι με οποιαδήποτε πολιτική, με οποιαδήποτε συμφωνία θέτει τους ερευνητές και τις ερευνητικές υποδομές της χώρας -γιατί προβλέπει και κοινή χρήση υποδομών, όχι μόνο ανταλλαγές- στην υπηρεσία ιμπεριαλιστικών πολέμων.

Κύριε Υπουργέ, επειδή δεν μας απαντήσατε, μια λέξη σας παρακαλώ για τα προγράμματα, επειδή μιλάμε για χρηματοδότηση μιας συμφωνίας με κάποια διμερή προγράμματα μεταξύ Σαουδικής Αραβίας και Ελλάδας, τα οποία πραγματικά είναι ψίχουλα -γύρω στο 1 εκατομμύριο, αν θυμάμαι καλά- και είναι τα γνωστά αυτά διμερή προγράμματα που δίνονται με τον τρόπο που δίνονται σε συγκεκριμένες ομάδες και είναι πάντα λίγα κ.λπ.. Δεν είναι αυτό λοιπόν το πρόβλημα χρηματοδότησης, δεν λύνει κάτι τέτοιο ούτε εμποδίζει.

Το πρόβλημα χρηματοδότησης της χώρας μας στην έρευνα είναι πάρα πολύ μεγάλο και το γνωρίζετε. Γίνεται αποσπασματικά…

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΑΦΡΟΔΙΤΗ ΚΤΕΝΑ:** Ναι, κλείνω. Μία ερώτηση.

Δεν έχει βγει ακόμα η αξιολόγηση των προγραμμάτων στο πλαίσιο των προγραμμάτων «Εμπιστοσύνη στα αστέρια μας» και «Συμπράξεις ερευνητικής αριστείας». Έχει συμπληρωθεί σχεδόν χρόνος. Μάλιστα στις συμπράξεις έχουν και βγει τα αποτελέσματα, αλλά δεν έχουν οριστικοποιηθεί για να προχωρήσουν τα έργα. Τι θα κάνετε με αυτά τα έργα; Πώς θα ολοκληρωθούν μέχρι τέλος του 2025 που λήγει η επιλεξιμότητα των δαπανών;

Και επειδή ακριβώς δεν είναι τρόπος αυτός χρηματοδότησης έρευνας, καλούμε όλους τους ερευνητές και τις ερευνήτριες να συμμετέχουν μαζικά στην αυριανή απεργία, γιατί πρέπει να διεκδικήσουν, να μην συμβιβαστούν με τα ψίχουλα που πέφτουν από το τραπέζι που οι ίδιοι στρώνουν με την εργασία τους και να διεκδικήσουν σταθερή, αυξημένη δημόσια χρηματοδότηση για την έρευνα και τις ερευνητικές υποδομές.

Ευχαριστώ πολύ για την ανοχή, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Κτενά.

Τον λόγο έχει ο εισηγητής από το ΠΑΣΟΚ ο κ. Γιώργος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, να σας ευχηθώ και στην Αίθουσα της Ολομέλειας κάθε επιτυχία μια και αναλάβατε τώρα τη θέση του Υφυπουργού στο κρίσιμο Υπουργείο Ανάπτυξης.

Θα ξεκινήσω εκ των πραγμάτων με θέματα όχι απλώς άμεσα και της επικαιρότητας, άλλα με θέματα που άπτονται άμεσα του Υπουργείου σας, με πρώτο βέβαια το περίφημο καλάθι του Πάσχα που εξήγγειλε ο κ. Θεοδωρικάκος και μέχρι τώρα δεν έχουμε δει καμία απάντηση στις ανακοινώσεις και καταγγελίες από το Εθνικό Κέντρο Καταναλωτών της ΓΣΕΕ, τον κ. Ραυτόπουλο, τον Πρόεδρό του, που καταλογίζει μετά από έρευνες που έγιναν ότι το περίφημο καλάθι του Πάσχα που εξαγγείλατε δεν το βρίσκουν πουθενά, σε κανένα σουπερμάρκετ.

Δεν υπάρχει, είναι ελάχιστα τα σουπερμάρκετ που διαθέτουν το καλάθι, αλλά κι εκεί που υπάρχει το περίφημο «καλάθι», το αρνί και το κατσίκι στον ουρανό οι τιμές τους, τα σοκολατοειδή είναι εξαφανισμένα και επίσης στον ουρανό οι τιμές τους. Άρα έχει καταντήσει πια κωμωδία η ιστορία με τα καλάθια και κάποια στιγμή θα πρέπει να δείτε άλλες πολιτικές που πρέπει να εφαρμόσετε για την καταπολέμηση της ακρίβειας.

Το δεύτερο ζήτημα εκ των πραγμάτων επίσης άπτεται των δικών σας αρμοδιοτήτων και σχετίζεται με τις εξαγωγές της χώρας. Εσείς έχετε την αρμοδιότητα για τις εξαγωγές της χώρας και βλέπουμε ότι με τους περίφημους δασμούς που εξήγγειλε ο πλανητάρχης και έχει ταράξει ολόκληρο τον κόσμο οι απαντήσεις της Κυβέρνησής σας είναι γενικόλογες, καθησυχαστικές χωρίς όμως πραγματικά να καθησυχάζουν.

Ο κ. Μητσοτάκης βγήκε χθες να μας πει ότι, ξέρετε, στην Αμερική δεν παράγουν λάδι, δεν παράγουν ελιές, δεν παράγουν μέλι, δεν παράγουν φέτα. Γιατί μας τα είπε όλα αυτά; Δεν τα ξέρουμε όλα αυτά;

Το ζητούμενο είναι να μας πει η Κυβέρνηση, να μας πει το Υπουργείο σας, που έχει και την αρμοδιότητα των εξαγωγών, τι θα κάνετε για να προστατεύσετε τις εξαγωγές αυτών των προϊόντων και αυτών των ειδών. Θα επιδιώξετε κάποια διμερή συμφωνία; Θα επιδιώξετε κάποια διαπραγμάτευση με τις Ηνωμένες Πολιτείες; Θα αρκεστείτε στο τι κάνει η Ευρωπαϊκή Ένωση; Θα ενσωματωθείτε πλήρως στις αποφάσεις της Ευρωπαϊκής Ένωσης; Για όλα αυτά ζητάμε απαντήσεις, ζητά ο ελληνικός λαός απαντήσεις.

Τώρα, επί του μνημονίου: Επί της αρχής μιλάμε για ένα τυπικό μνημόνιο, ένα μνημόνιο που ξεκίνησε με βάση τη συμφωνία συνεργασίας που υπογράφηκε μεταξύ της Ελλάδας και του βασιλείου των αραβικών χωρών -το 1986 υπογράφηκε αυτό- με στόχο να υπάρχει συνεργασία στην τεχνολογία, να υπάρχει συνεργασία στην έρευνα. Έκτοτε, όπως φαίνεται, από το 1986 δεν υπογράφτηκε κανένα μνημόνιο, ήρθε πολύ καθυστερημένα, με ευθύνη ενδεχομένως όλων των κυβερνήσεων που διαμεσολάβησαν. Σας έκανα ερώτηση και καταλαβαίνω ότι θα μου απαντήσετε σήμερα αν υπογράφτηκε κάποιο μνημόνιο στο μεταξύ διάστημα.

Εμείς θα συνεχίσουμε να στηρίζουμε τέτοιου είδους συνεργασίες και με το συγκεκριμένο βασίλειο αλλά και με οποιαδήποτε άλλη αναδυόμενη χώρα ή χώρα που αναπτύσσει τεχνολογίες και καινοτομία.

Τώρα σε ό,τι σχετίζεται με το μνημόνιο αυτό καθαυτό, παρά το ότι η βάση του είναι θετική και εμείς, βεβαίως, θα το ψηφίσουμε και επί της αρχής και επί των άρθρων, υπάρχουν ζητήματα που χρήζουν αλλαγής και επειδή προβλέπει το ίδιο το μνημόνιο ότι μελλοντικώς θα υπάρχει τροποποίησή του, εμείς προτείνουμε εκ νέου -και καλό είναι να το έχετε υπ’ όψιν σας, αν και δεν νομίζω ότι θα είσαστε εσείς κυβέρνηση για να επιμεληθείτε του επόμενου μνημονίου, για τα πρακτικά όμως καλό είναι να υπάρχει, να δεσμευόμαστε κι εμείς- αυτό το μνημόνιο να έχει δεσμευτικό χαρακτήρα.

Δεύτερον, δεν εξειδικεύει επιστημονικούς τομείς κοινού ενδιαφέροντος. Τρίτον, υπάρχει απουσία ρητρών αξιολόγησης ή αποτίμησης. Τέταρτον, υπάρχει αοριστία στη χρηματοδότηση. Πέμπτον, η πρόβλεψη επίλυσης διαφορών είναι γενικόλογη και έκτον, η αξιοποίηση των αποτελεσμάτων περιορίζεται σε γενικές αρχές προστασίας πνευματικής ιδιοκτησίας. Τέλος, η συμμετοχή ερευνητικών και πανεπιστημιακών ιδρυμάτων, καθώς και της βιομηχανίας, δεν αποτυπώνεται πουθενά ρητά στο μνημόνιο.

Γι’ αυτό θα πρέπει να εξετάσουμε σε δεύτερο χρόνο, από τη στιγμή ειδικά που το προβλέπει όπως σας είπα πριν το άρθρο, ορισμένες σοβαρές αλλαγές όπως πρώτον, καθορισμό θεματικών τομέων συνεργασίας.

Δεύτερον, θέσπιση μηχανισμών παρακολούθησης και αξιολόγησης. Το είπα και στην επιτροπή, ότι όταν υπογράφουμε κάποια μνημόνια πρέπει και να νοιαζόμαστε να βλέπουμε αν έγινε τίποτα, αν υλοποιήθηκε κάτι, αν προχώρησε κάτι, ή έτσι υπογράφουμε για να υπογράφουμε και να βγάζουμε φωτογραφίες.

Τρίτον, εξειδίκευση χρηματοδοτικών διατάξεων.

Τέταρτον, προώθηση καινοτομίας και τεχνομεταφοράς, πρόβλεψη δηλαδή για πατέντες, άδειες χρήσης, spin-offs. Υπάρχουν πολλά, τεράστια θέματα.

Πέμπτον, η ενσωμάτωση πανεπιστημίων και ερευνητικών ιδρυμάτων.

Κοιτάξτε, στερείστε μιας ολοκληρωμένης εθνικής πολιτικής για την έρευνα. Δεν έχετε εμφανίσει μέχρι τώρα, όσο καιρό κυβερνάτε, έξι χρόνια τώρα, μια σοβαρή πολιτική στρατηγική για την έρευνα. Μια τέτοια έρευνα οφείλει να έχει τις εξής προτεραιότητες: Πρώτον, τις διεθνείς συνεργασίες με χώρες στρατηγικής σημασίας και την προώθηση της συμμετοχής ελληνικών φορέων σε ευρωπαϊκά και διεθνή προγράμματα, Horizon Europe, Cost, Eureka κ.λπ..

Δεύτερον, την υποστήριξη εθνικής έρευνας και καινοτομίας μέσα από επενδύσεις στην υποδομή και χρηματοδότηση των ερευνητικών κέντρων.

Τρίτον, τη σύνδεση της έρευνας με την οικονομία και τον παραγωγικό ιστό μέσω κινήτρων για συνεργασίες ερευνητικών ιδρυμάτων με επιχειρήσεις.

Τέταρτον, το ανθρώπινο δυναμικό και επιστημονικό κεφάλαιο, με υποτροφίες και ερευνητικά προγράμματα για νέους ερευνητές, προγράμματα για επιστροφή Ελλήνων επιστημόνων από το εξωτερικό και συνεχή κατάρτιση.

Πέμπτον, τους μηχανισμούς παρακολούθησης και αξιολόγησης μέσω ενεργοποίησης του Εθνικού Συμβουλίου Έρευνας, Τεχνολογίας και Καινοτομίας, του ΕΣΕΤΕΚ, και εφαρμογή των KPIs για την παρακολούθηση της προόδου. Επίσης, δημοσιεύσεις, πατέντες, ένα σωρό ζητήματα, για τα οποία υπάρχει πλήρης αδιαφορία, πλήρης απραξία, πλήρης άγνοια.

Εμείς, συνεπώς, επί της αρχής και επί των άρθρων, βλέπουμε θετικά και ψηφίζουμε το συγκεκριμένο νομοσχέδιο. Επιμένουμε όμως ότι τέτοιου είδους μνημόνια θα πρέπει πραγματικά να αποβλέπουν σε κάτι πρακτικά και όχι σε φωτογραφίες μόνο με εκπροσώπους ξένων χωρών.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικητιάδη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Χρυσούπολης Καβάλας.

Η Βουλή σάς καλωσορίζει και σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Ολοκληρώνουμε τον κύκλο των εισηγητών και ειδικών αγορητών με τον εισηγητή από τη Νέα Δημοκρατία κ. Θεόδωρο Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, παρουσιάζοντας το σχέδιο νόμου στην αρμόδια επιτροπή επισήμανα ότι η Κυβέρνηση της Νέας Δημοκρατίας δεν αφήνει αναξιοποίητη καμία ευκαιρία εξωστρέφειας της πατρίδας μας. Αναζητεί και δημιουργεί διαρκώς πεδία συνεργασίας με σημαντικούς παραδοσιακούς αλλά και νέους εταίρους, οι συμπράξεις με τους οποίους λειτουργούν ως κρίσιμοι πολλαπλασιαστές στην αναπτυξιακή προσπάθεια που καταβάλλει η χώρα μας.

Αυτό άλλωστε το πιστοποιούν οι υψηλές επιδόσεις που καταγράφει η Ελλάδα από το έτος 2019 έως και σήμερα σε όλους τους δείκτες οικονομικής εξωστρέφειας μέσα σε ένα περιβάλλον διεθνούς αστάθειας και οικονομικής περιδίνησης, επιδόσεις που επιβεβαιώνουν το όραμα και την πολιτική βούληση της παράταξής μας να υπηρετήσει την πατρίδα μας, με στοχευμένη και εξωστρεφή ατζέντα οικονομικών και διπλωματικών στόχων.

Κυρίες και κύριοι συνάδελφοι, δεν χωρά καμιά αμφιβολία ότι η διεύρυνση οριζόντων, η αναζήτηση στρατηγικών συμμάχων, το εύρος και η γεωγραφική κατανομή των δράσεών μας θωρακίζουν την ελληνική οικονομία έναντι των διεθνών προκλήσεων. Έτσι η πατρίδα μας, η Ελλάδα, αυξάνει την απήχησή της σε όσο το δυνατόν μεγαλύτερο ακροατήριο.

Σε αυτή την αρχή λοιπόν εδράζονται οι αναβαθμισμένες στρατηγικές σχέσεις μας με τη Σαουδική Αραβία, ιδίως μετά την υπογραφή το καλοκαίρι του 2022, τη συμφωνία σύστασης του Ανώτατου Συμβουλίου Στρατηγικής Συνεργασίας.

Οι σαράντα οκτώ κοινές πρωτοβουλίες που αναπτύσσονται έκτοτε αποτελούν θεμέλια μιας μακροπρόθεσμης οικονομικής εταιρικής σχέσης. Είναι το ισχυρό πειστήριο της διαμόρφωσης ενός πλέγματος γόνιμης, αποδοτικής, προοδευτικής συμμαχίας και συνεργασίας σε πολιτειακό, θεσμικό και επιχειρηματικό επίπεδο.

Το μαρτυρούν άλλωστε οι αριθμοί, καθώς το διμερές εμπόριο άγγιξε το 2021 τα 1,3 δισεκατομμύριο ευρώ, αυξημένο κατά 57% συγκριτικά με το 2020. Την ίδια χρονιά η Σαουδική Αραβία αναρριχήθηκε στη 19η από την 26η θέση μεταξύ των εξαγωγικών προορισμών των ελληνικών προϊόντων.

Βαδίζοντας λοιπόν στον ίδιο δρόμο συνεχίζουμε την εμβάθυνση και τη διεύρυνση της διμερούς συνεργασίας μας σε σειρά τομέων κοινού ενδιαφέροντος, όπως σε αυτούς που περιγράφω, στην προκείμενη περίπτωση το σχέδιο νόμο του Υπουργείου Ανάπτυξης, αυτό που συζητούμε σήμερα δηλαδή, δηλαδή στους κρίσιμους και διαρκώς αναπτυσσόμενους τομείς της επιστήμης και της τεχνολογίας. Πρόκειται για την επέκταση της γόνιμης και βιώσιμης διμερούς συνεργασίας που έχουμε οικοδομήσει από τις 17 Σεπτεμβρίου 1986 με την κύρωση της συμφωνίας οικονομικής και τεχνολογικής συνεργασίας μεταξύ των δύο χωρών.

Με τον τρόπο αυτό επιβεβαιώνουμε την αμοιβαία επιθυμία να ωθήσουμε την επιστημονική και τεχνολογική συνεργασία των δύο κρατών στην επίτευξη κοινών στόχων στην περιφερειακή και διεθνή σκηνή. Άμεσα ωφελούμενη είναι η ερευνητική και ακαδημαϊκή κοινότητα Ελλάδας και Σαουδικής Αραβίας. Το ίδιο φυσικά ισχύει και για τις επιχειρήσεις στις δύο χώρες, όπως με έμμεσο τρόπο και για ένα μεγάλο μέρος του πληθυσμού, που θα μπορεί να αξιοποιήσει σε επίπεδο γνώσης και οικονομίας τα αποτελέσματα των παραγόμενων δράσεων στους σχετικούς τομείς συνεργασίας.

Η κύρωση του μνημονίου αποκτά ισχύ σύμφωνα με το άρθρο 28 παράγραφος 1 του Συντάγματος, το οποίο προβλέπει την ένταξη διεθνών συμφώνων και συμφωνιών στην εσωτερική έννομη τάξη. Με τον τρόπο αυτό καθίσταται δεσμευτικό και εκτελεστό για την ελληνική πολιτεία, επιτρέποντας την ενεργοποίηση των προβλέψεών του χωρίς να απαιτούνται πρόσθετες διαδικασίες.

Δεν θα σταθώ στην ανάλυση των άρθρων. Θα κλείσω λέγοντας ότι, κυρίες και κύριοι συνάδελφοι, το μνημόνιο κατανόησης μεταξύ Ελλάδας και Σαουδικής Αραβίας ανοίγει τον δρόμο για την υλοποίηση κοινών έργων έρευνας και τεχνολογικής ανάπτυξης. Οι δύο χώρες θα ανταλλάσσουμε επιστημονικά, ερευνητικά αλλά και τεχνικά συμπεράσματα, όπως και πληροφορίες, ενώ παράλληλα θα έχουμε τη δυνατότητα να διοργανώνουμε συναντήσεις, συμπόσια, συνέδρια και εκθέσεις σε κοινά πεδία ενδιαφέροντος.

Επιπρόσθετα, επενδύουμε μεθοδικά στην εξωστρέφεια της επιστημονικής μας παραγωγής και στη μετατροπή της γνώσης σε αναπτυξιακό πλεονέκτημα. Η συνεργασία αυτή, εάν υλοποιηθεί ουσιαστικά, μπορεί να λειτουργήσει ως επιταχυντής για τη μετάβαση της ελληνικής οικονομίας σε ένα πιο καινοτόμο, πιο εξωστρεφές και βιώσιμο πρότυπο ανάπτυξης.

Για τους παραπάνω λόγους θεωρώ αυτονόητη την κύρωση του σχεδίου νόμου από όλες τις πτέρυγες του Κοινοβουλίου. Κάθε άλλη στάση και συμπεριφορά θεωρώ ότι υπόκειται σε μικροκομματική σκοπιμότητα, κι αυτό για δύο λόγους. Αφενός η Σαουδική Αραβία είναι στρατηγικός εταίρος για την Ελλάδα αλλά και την Ευρωπαϊκή Ένωση και παράλληλα χώρα-κλειδί για τη σταθερότητα και την ευημερία σε ολόκληρη την περιοχή της Μέσης Ανατολής, αφετέρου γιατί η πατρίδα μας η Ελλάδα είναι η πύλη της Ασίας και της Μέσης Ανατολής προς την Ευρώπη. Άρα ενώνουμε και συνθέτουμε τις δυνάμεις μας.

Συνοψίζοντας, η κύρωση του εν λόγω μνημονίου ενισχύει τη διεθνή θέση της Ελλάδας στους τομείς της έρευνας, καινοτομίας και της τεχνολογίας, ενώ παράλληλα αναδεικνύει και πολλαπλασιάζει τη διεθνή επιρροή της Ελλάδας, συνεισφέροντας στην ενδυνάμωση των γεωπολιτικών δεσμών.

Για τους λόγους που εξήγησα και παραπάνω, εμείς ως Νέα Δημοκρατία υπερψηφίζουμε το σχέδιο νόμου. Το ίδιο φυσικά περιμένουμε και από τα κόμματα της Αντιπολίτευσης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καράογλου.

Θα συνεχίσουμε τώρα με τον κύκλο των Κοινοβουλευτικών Εκπροσώπων με αντίστροφη σειρά. Καλείται τώρα στο Βήμα ο κ. Πέτρος Δημητριάδης από τους Σπαρτιάτες.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριοι Βουλευτές, κυρίες και κύριοι συνάδελφοι, πριν ξεκινήσω την αναφορά μου σε κάποια θέματα της επικαιρότητας, θέλω να κάνω μια αναφορά σε μια θλιβερή επέτειο, άγνωστη στο ευρύ κοινό. Την 6η Απριλίου τιμούμε τη μνήμη των θυμάτων της γενοκτονίας στην Ανατολική Θράκη. Το 1914 οι Κεμαλικοί ξεκίνησαν τον διωγμό και τη γενοκτονία των ανατολικοθρακιωτών.

Ως λοιπόν κατά το ήμισυ ανατολικοθρακιώτης, καταγόμενος από τη Σηλυβρία της Ανατολικής Θράκης θέλω να πω ότι εμείς δεν ξεχνάμε ποιοι γενοκτόνησαν τον Ελληνισμό της Ανατολικής Θράκης και της Μικράς Ασίας και θεωρούμε πως για ακόμη μια φορά θα πρέπει να σκεφτούμε σοβαρά αν θέλουμε να είμαστε φίλοι με αυτό το κράτος, το οποίο βασίζεται στο αίμα των Ελλήνων, δηλαδή την Τουρκία. Και έχω λόγο που το λέω και θα το αναλύσω και αργότερα.

Θα ήθελα επίσης να πω και το εξής, επειδή αναφέρθηκα στην Τουρκία. Το τελευταίο διάστημα βλέπω μεγάλη συμπαράσταση στον Δήμαρχο Κωνσταντινούπολης Εκρέμ Ιμάμογλου. Ψηφίσματα συμπαράστασης έβγαλε και ο Δήμαρχος Αθηναίων κ. Δούκας που πήγε στην Άγκυρα να του συμπαρασταθεί. Θέλω να ρωτήσω, γνωρίζουμε ποιος είναι ο κ. Ιμάμογλου και ποιες είναι οι θέσεις του; Ο κ. Ιμάμογλου για όσους δεν τον ξέρουν ανήκει στο λεγόμενο Ρεπουμπλικανικό Λαϊκό Κόμμα, ένα κόμμα το οποίο είναι κεμαλικό και το οποίο ίδρυσε ο Κεμάλ Ατατούρκ, άνθρωπος που σφαγίασε τους Έλληνες της Μικράς Ασίας. Εξ ορισμού, λοιπόν, αυτός ο άνθρωπος είναι ανθέλληνας, όταν ασπάζεται τις θέσεις του κεμαλισμού. Δέχεται, λοιπόν, τη γενοκτονία των Ελλήνων.

Και μάλιστα να πω ότι στην Κερασούντα το 2019 δήλωσε με περηφάνια ότι είναι εγγόνι του Τοπάλ Οσμάν, του ανθρώπου που κυνήγησε μετά μανίας τους Έλληνες του Πόντου, όπως επίσης να πω ότι υπηρέτησε τη θητεία του στα κατεχόμενα στη βόρεια Κύπρο και μάλιστα δήλωσε ότι ήταν τα καλύτερά του χρόνια εκεί πέρα που πήγε, στα κατεχόμενα.

Τι θέλω να πω; Θέλω να πω ότι καλό θα είναι όταν στηρίζουμε κάποιον να ξέρουμε και το ποιόν του. Το ότι τον διώκει ο Ερντογάν -τον διώκει, εγώ το δέχομαι- δεν σημαίνει ότι είναι καλός. Να θυμίσω και ότι ο Ερντογάν, ξέρετε, εδιώχθη παλαιότερα και όταν ανέβηκε στην εξουσία μάς έλεγε ότι θα έρθει νύχτα.

Επομένως, λοιπόν, να ξέρουμε ότι η Τουρκία, ανεξαρτήτως του ποιος είναι επικεφαλής, έχει μονίμως ανθελληνική πολιτική. Και μην αυταπατώμεθα, δεν θα γίνει καλύτερη η Τουρκία αν έρθουν οι κεμαλιστές. Είναι εξίσου επεκτατικοί και εξίσου επικίνδυνοι. Αυτό να το γνωρίζουμε και να μην αυταπατώμεθα και να μη θεωρούμε ότι αν αλλάξει η ηγεσία στην Τουρκία και συμπαρασταθούμε θα μας ευνοήσει. Καθόλου. Καθόλου. Αυτό να το γνωρίζουμε.

Και ξέρετε, είναι ακόμα πιο θλιβερό να στηρίζουμε έναν άνθρωπο ο οποίος τις μαύρες επετείους του Ελληνισμού, δηλαδή τη 19η Μαΐου, την 30η Αυγούστου, που καταστράφηκε η Σμύρνη, αυτός ο άνθρωπος ως κεμαλιστής εορτάζει, είναι ημέρα εορτής γι’ αυτόν. Η σφαγή η δική μας είναι γιορτή δική του. Καλό θα είναι να τα θυμόμαστε αυτά εδώ.

Επίσης δεν θα μπορούσα να μη σχολιάσω αυτό που γίνεται στην προανακριτική. Εμείς, λοιπόν, ως Σπαρτιάτες είχαμε πει από την αρχή ότι διαφωνούμε με την προανακριτική με τον τρόπο που γίνεται. Εμείς θέλαμε διεύρυνση κατηγορητηρίου, διερεύνηση και άλλων αδικημάτων και κυρίως να διεξαχθεί κανονικά όπως προβλέπει το άρθρο 86, και όχι να το προσπερνάμε. Ξέρετε, τα άρθρα του Συντάγματος δεν υφίστανται για να τα επιλέγουμε ή να μην τα επιλέγουμε. Δεν υπάρχει κατ’ επιλογήν εφαρμογή. Ή τα εφαρμόζεις ή όχι.

Εμείς, λοιπόν, θέλαμε ο κ. Τριαντόπουλος να έρθει στην επιτροπή και κυρίως να κληθούν μάρτυρες. Αν δεν γίνει αυτό εδώ, θα καταλήξει η προανακριτική σε ένα πόρισμα το οποίο θα είναι ελλιπές. Και, δυστυχώς, τα έχω ζήσει και στην εξεταστική, όπου πάντοτε οι κρίσιμοι μάρτυρες δεν εκλήθησαν.

Αυτά ήθελα να πω και να τελειώσω λέγοντας το εξής. Επειδή υπάρχει μεγάλη ανησυχία για τους δασμούς που επεβλήθησαν από τις ΗΠΑ, να πω λοιπόν ότι εμείς, αντί να ανησυχούμε, μπορούμε να κάνουμε το εξής. Το προτείνω. Μπορούμε να πάμε -το έχουν κάνει κι άλλες χώρες- στις ΗΠΑ και να κάνουμε μια ειδική συμφωνία -το έχει κάνει η Ιταλία, το έχουν κάνει πενήντα χώρες αυτή τη στιγμή, ας το κάνουμε κι εμείς.

Μάλιστα δε, να πω ότι όσοι ανησυχούν για τους δασμούς, δεν θυμάμαι να είχαν ανησυχήσει τόσο πολύ όταν συμμετείχαμε στις κυρώσεις στη Ρωσία, με αποτέλεσμα να καταστραφούν και οι παραγωγοί φρούτων και οι παραγωγοί γούνας στην Καστοριά. Δεν θυμάμαι να είχαν ανησυχήσει τόσο πολύ.

Και κάτι τελευταίο επί τη ευκαιρία, εφόσον ανησυχούμε τόσο πολύ για τις εξαγωγές, έχω να κάνω μια πρόταση. Ας φροντίσουμε να αποκαταστήσουμε τις σχέσεις με τη Ρωσική Ομοσπονδία. Και μη μου πει κάποιος «Α, εισέβαλε στην Ουκρανία», γιατί αυτήν τη στιγμή που μιλάμε κυρώνουμε ένα μνημόνιο με τη Σαουδική Αραβία, που επίσης εισέβαλε στην Υεμένη. Δεν μας πείραξε ιδιαίτερα το ότι η Σαουδική Αραβία εισέβαλε στην Υεμένη. Έχουμε μια χαρά σχέσεις.

Όπως επίσης έχουμε ακόμα εμπορικές σχέσεις και με την Τουρκία που μας απειλεί με πόλεμο. Η Ρωσία μας πείραξε; Καλό θα ήταν, λοιπόν, να μην έχουμε επιλεκτική ευαισθησία.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δημητριάδη.

Θα δώσω τώρα τον λόγο στον Κοινοβουλευτικό Εκπρόσωπο του ΣΥΡΙΖΑ κ. Νίκο Παππά.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Συζητάμε την κύρωση μιας σύμβασης με τη Σαουδική Αραβία και θα περιμέναμε από το οικονομικό επιτελείο στοιχειωδώς να μας έχει εξηγήσει ή να χαράξει μια γραμμή για το πώς προτίθεται να αντιδράσει η Ελληνική Κυβέρνηση στην παγκόσμια αναταραχή η οποία έχει προκύψει από την επιβολή δασμών εκ μέρους των Ηνωμένων Πολιτειών.

Αντ’ αυτού ακούσαμε τον κύριο Πρωθυπουργό να εκπλήσσεται γιατί μπαίνουν δασμοί στη φέτα, το λάδι και το κρασί, επειδή αυτά δεν παράγονται στις ΗΠΑ. Θα ήθελα να σας θυμίσω, κύριε Υπουργέ, ότι η κυβέρνηση ΣΥΡΙΖΑ 2015-2019 δεν εξεπλάγη, δεν μας κυρίευσε η έκπληξη, διότι είχαμε προληπτικά λειτουργήσει και εξαιρέθηκαν αυτά τα προϊόντα απ’ τους δασμούς.

Εσείς δεν είχατε ακούσει τίποτα; Προχθές μάθατε ότι θα επιβληθούν δασμοί; Και, εντάξει, να σας συγχωρέσουμε ότι έρχεστε στον δημόσιο διάλογο προσπαθώντας να μας πείσετε ότι είστε μειωμένης αντιληπτικής ικανότητας. Τώρα τι κάνουμε; Ποια είναι η γραμμή της Ελληνικής Κυβέρνησης; Ό,τι αποφασίσει η Ευρώπη, μόνο; Αρκεί αυτό; Τρίτο κύμα ακρίβειας θα πέσει πάνω στα νοικοκυριά και τις επιχειρήσεις;

Εμείς θα σας "ταράξουμε" στις πρωτοβουλίες. Ζητήσαμε έκτακτη σύγκληση της Επιτροπής Παραγωγής και Εμπορίου και της Επιτροπής Οικονομικών Υποθέσεων, περιμένουμε μια απάντηση, κύριε Υπουργέ, πότε θα είναι διαθέσιμο το οικονομικό επιτελείο, για να συζητήσουμε επί της ουσίας και λεπτομερώς -και όχι επ’ ευκαιρία συζήτησης άλλων ζητημάτων- το πώς πρέπει να αντιδράσει η ελληνική πολιτεία με βάση αυτή τη νέα πραγματικότητα.

Προτείνουμε -και θα κατατεθεί αύριο στην Ολομέλεια- τροπολογία για τον εξωδικαστικό μηχανισμό που διευρύνει την περίμετρο των δικαιούχων, η οποία είναι σε απόλυτη αντίθεση με τη δική σας πρακτική, η οποία εκχωρεί τα αυξημένα χρέη προς το Δημόσιο και τα ασφαλιστικά ταμεία σε εισπρακτικές εταιρείες. Προτείνουμε και κατατίθεται τροπολογία για τη μείωση των έμμεσων φόρων. Προτείνουμε και κατατίθεται τροπολογία για τη θέσπιση του δέκατου τρίτου και του δέκατου τέταρτου μισθού.

Κυρίες και κύριοι της Πλειοψηφίας, πρέπει να καταλάβετε ότι το τρις εξαμαρτείν δεν δικαιολογείται υπό καμία συνθήκη. Τις δύο πρώτες αναταραχές τις αξιοποιήσατε για να συσσωρευτούν κέρδη, πλούτος και επιρροή στα χέρια λίγων και για να πέσει το τέρας της ακρίβειας στο κεφάλι των πολλών.

Εξηγούμαι: Υπήρξε η διεθνής αναταραχή με το ξέσπασμα της πανδημίας. Τι κάνατε εσείς; Επιδότηση των υπερκερδών. Υπήρξε η αναταραχή με τη ρωσοουκρανική κρίση. Τι κάνατε εσείς στο δεύτερο κύμα της ακρίβειας; Τα ίδια Παντελάκη μου, τα ίδια Παντελή μου! Καμία μείωση των έμμεσων φόρων, κρατική εγγύηση στα υπερκέρδη και επιδότησή τους. Τα ίδια θα κάνετε και τώρα; Δεν βλέπετε ποια είναι η πραγματικότητα στην Ευρώπη; Ότι παρεμβαίνει το δημόσιο με εμφατικό τρόπο; Δεν μιλάω για τον τραπεζικό τομέα που το 40% του ευρωπαϊκού τραπεζικού τομέα ανήκει στο δημόσιο και υπάρχει παρέμβαση στην αγορά για να σπάνε τα καρτέλ. Στην αγορά ενέργειας θα αφήσουμε τη ΔΕΗ να παίζει τον ρόλο που παίζει ως πρωταθλήτρια της ακρίβειας ή θα παρέμβει και εκεί η πολιτεία, η δημοκρατικά οργανωμένη πολιτεία, για να εγγυηθεί ότι τα νοικοκυριά και οι επιχειρήσεις θα έχουν πρόσβαση σε φθηνό ρεύμα, για να συνεχιστεί η παραγωγή;

Περιμένουμε να ακούσουμε τι πρωτοβουλίες θα λάβετε, εκτός και αν δεν έχετε πραγματικά αποφασίσει ακόμα ή αν δεν σας έχει κάνει την τιμή να σας ενημερώσει ο κ. Μητσοτάκης. Δεν ξέρουμε τι έχει στο μυαλό του φυσικά, αλλά αυτό που εμείς βλέπουμε είναι ότι περιμένει τις εξελίξεις στις συζητήσεις στην Ευρώπη, οι οποίες -επιτρέψτε μου να σας πω- θα πάρουν την τροχιά που επιβάλλουν οι δυνάμεις, οι οποίες μπορούν να ασκήσουν μεγάλη επιρροή. Και μεγάλη επιρροή μπορούν να ασκήσουν είτε χώρες που έχουν μεγάλο εκτόπισμα εξ ορισμού είτε χώρες, οι οποίες μπορούν να πάρουν πρωτοβουλία. Σε καμία από τις δύο κατηγορίες δεν εμπίπτει η χώρα μας, δυστυχώς, με δική σας ευθύνη.

Επιτρέψτε μου πριν κατέβω από το Βήμα, δύο σχόλια για το φλέγον ζήτημα και τις εξελίξεις γύρω από την έρευνα και τα ζητήματα που έχουν ανακύψει με το έγκλημα των Τεμπών. Τα πράγματα πρέπει να μπουν στη σειρά: Πρώτον, τον σιδηρόδρομο τον εγκαταλείψατε. Δεύτερον, το έγκλημα έγινε. Τρίτον, το μπάζωμα έγινε, το παραδέχτηκε ο κ. Μητσοτάκης και είπε ότι έγινε για καλό σκοπό. Βοούν τώρα τα δημοσιεύματα για εκβιασμούς και πιέσεις. Περιμένουμε να δούμε τι ακριβώς συμβαίνει.

Και το λέω αυτό, διότι άκουσα και τις λογικές ακροβασίες του Κυβερνητικού Εκπροσώπου, ο οποίος είπε ότι αν δεν υπάρχει εύφλεκτο υλικό, δεν υπάρχει μπάζωμα, δεν υπάρχει συγκάλυψη. Το μόνο που μένει είναι να μας πει ότι δεν έγινε και το δυστύχημα. Πραγματικά τα περιμένουμε όλα από εσάς. Και λέω ότι τα περιμένουμε όλα από εσάς, διότι ο πολύς κ. Σκέρτσος, ο τεχνοκράτης, μας είχε πει ότι το πόρισμα του ΕΟΔΑΣΑΑΜ είναι το ευαγγέλιο της ανάταξης του έθνους και αλλάζετε το ευαγγέλιο τώρα. Αλλάζετε το ευαγγέλιο! Το ξέραμε ότι δεν έχετε τον θεό σας. Το ξέραμε ότι δεν έχετε τον θεό σας και ότι είστε αδίστακτοι.

Ποιον μπορείτε να πείσετε όμως, όταν η αλλαγή που προκύπτει δεν είναι μια αλλαγή η οποία αρνείται την ύπαρξη του εύφλεκτου υλικού, αλλά είναι μια αλλαγή που λέει, «το εδάφιο που μιλά για το εύφλεκτο υλικό, θα το αφαιρέσουμε από μέσα».

Τέλος, να προσέξετε πώς χειρίζεστε τους φίλους μιας χρήσης. Ο κ. Παπαδημητρίου πρέπει αυτοβούλως να παρουσιαστεί στον εισαγγελέα, να πει τι ήξερε και τι δεν ήξερε και αν αυτά που λέει τώρα στη δημοσιότητα είναι προϊόν πιέσεων και εκβιασμών. Ποιος τον εκβιάζει τον άνθρωπο που εσείς του εμπιστευθήκατε τη διοίκηση του κρατικού φορέα διερεύνησης σιδηροδρομικών και αεροπορικών δυστυχημάτων;

Θα πω μια τελευταία κουβέντα. Αφού έχει αποδειχθεί, γιατί κλείσατε την προανακριτική; Η κ. Αδειλίνη θα πρέπει να γνωρίζει ότι εάν ψάχνει ενόχους για την αναζήτηση της αλήθειας, θα μπορούσε να τους αναζητήσει και εντός του Κοινοβουλίου. Εδώ είμαστε εμείς. Να αφήσει την επιστήμη να κάνει τη δουλειά της. Και δεν θα επιτρέψουμε να ζούμε σε μια χώρα όπου και η τέχνη και η επιστήμη καταστέλλονται για τις βουλές μιας συντηρητικής και αυταρχικής διοίκησης. Αυτό το μήνυμα πρέπει να πάει στη συγκεκριμένη δικαστική λειτουργό, η οποία προήχθη πανηγυρικά ως επικεφαλής εισαγγελέας του Αρείου Πάγου για να λέει στους συγγενείς των θυμάτων των Τεμπών «νηστεία και προσευχή», τον παρηγορητικό λόγο της Εκκλησίας, όταν αυτοί είπαν ότι θα αναζητήσουν την αλήθεια. Εδώ θα είμαστε. Όλα θα αποκαλυφθούν. Η τελευταία σας προσπάθεια να δημιουργήσετε σύγχυση, έχει ήδη πέσει στο κενό και έχει καταρρεύσει.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για την κύρωση της σύμβασης τα είπε όλα ο εισηγητής μας ο κ. Νικητιάδης και συμφωνώ.

Όμως διάβαζα την Κυριακή τη συνέντευξη στην «Καθημερινή» του πρώην Προέδρου του Εθνικού Συμβουλίου για την έρευνα και καινοτομία κ. Σπύρου Αρταβάνη - Τσάκωνα Καθηγητή Κυτταρικής Βιολογίας στην Ιατρική Σχολή του Χάρβαρντ. Μιλούσε για έλλειμμα στρατηγικής, συντονισμού, αξιοκρατίας, διαβούλευσης, χρηματοδότησης. Μιλούσε για στασιμότητα, ανικανότητα και ηλιθιότητα. Μπορεί να έχει δίκιο, μπορεί και να υπερβάλλει. Αυτό δεν το γνωρίζω. Γνωρίζω βέβαια ότι δεν είναι ο μόνο που τα λέει. Όμως, δεν θα μείνω εκεί, αλλά στο σημείο που η δημοσιογράφος τον ρωτάει αν θα επέστρεφε στην Ελλάδα σε περίπτωση που θα ήταν νεότερος. Και αυτός απαντάει: Με τίποτα και για να είμαι ειλικρινής, το λέω με πόνο. Ούτε θα συμβούλευα ένα μεταπτυχιακό φοιτητή ή μεταδιδακτορικό ερευνητή να το κάνουν. Θα θαφτούν επιστημονικά. Επιπλέον, πώς θα ζήσουν τις οικογένειές τους; Άρα για ποια έρευνα λοιπόν, μιλάμε; Είτε έχουν δίκιο είτε έχουν άδικο αυτοί που τα λένε αυτά, αυτή είναι η εικόνα που έχει καταφέρει η Κυβέρνησή σας να εξάγει στο εξωτερικό. Βάλτε τώρα φόντο σε αυτή την εικόνα το κυβερνητικό «Δελφινάριο» του Σαββατοκύριακου με τον ΕΟΔΑΣΑΑΜ και το πόρισμα του, όχι τον όποιον θεσμό. Πώς το είπατε; Ευαγγέλιο εθνικής μας αυτογνωσίας, διγλωσσία, αναξιοκρατία, αδιαφάνεια, έλλειψη σχεδιασμού, παράλυση των θεσμών. Δεν σταματάμε εκεί. Bullying των μιντιακά ισχυρών εκπροσώπων της Κυβέρνησης σε όποιον μπει στον δρόμο τους. Θεσμός είναι; Bullying μέχρι να γονατίσει. Αιρετός εκπρόσωπος, φορέας είναι; Bullying μέχρι να γονατίσει. Γονέας είναι; Ούτε εκεί σταματάτε. Φτάνει να γονατίσει στη δική σας βούληση. Γιατί τόσο μένος; Τα ερωτήματα που έχουμε να απαντήσουμε είναι πάρα πολύ απλά, είναι εκνευριστικά απλά.

Πρώτον, γιατί δεν ολοκληρώθηκε η σύμβαση 717; Δηλαδή, με άλλα λόγια, μπορούμε να δούμε γιατί στη χώρα μας δεν γίνονται τα αυτονόητα τα οποία χρυσοπληρώνονται;

Δεύτερον, γιατί έγινε σταθμάρχης ο μοιραίος σταθμάρχης; Δηλαδή, πάλι με άλλα λόγια, τι χρειάζεται να αλλάξουμε για να πετύχουμε αξιοκρατία και ποιότητα που σώζει ανθρώπινες ζωές;

Τρίτον, γιατί είχαν αγνοηθεί οι προειδοποιήσεις για την ασφάλεια των σιδηροδρόμων; Δηλαδή, τι πρέπει να κάνουμε για να ακούει και να λογοδοτεί η εξουσία;

Και, τέταρτον, ποιος έδωσε την εντολή να γίνει η παρέμβαση στον τόπο της τραγωδίας κατά παράβαση κάθε σοβαρού πρωτοκόλλου; Δηλαδή, πώς θα τηρούμε διαδικασίες, για να φτάνουμε στην αλήθεια τέτοιων υποθέσεων;

Με δύο στόχους. Πρώτον, να τιμωρούνται όσοι δεν κάνουν τη δουλειά τους. Απλός στόχος. Δεύτερον, να γίνουμε καλύτεροι, ώστε το επόμενο τρένο να φύγει ασφαλές.

Αυτά τα τέσσερα ερωτήματα, πώς θα μαθαίνουμε την αλήθεια, πώς θα πετύχουμε αξιοκρατία, πώς θα παίρνουμε αυτά τα οποία πληρώνουμε και πώς θα λογοδοτεί η εξουσία, είναι τέσσερα θεμελιακά ερωτήματα, αν θέλουμε να γίνουμε καλύτεροι, καλύτεροι ως κοινωνία, ως πολιτικό σύστημα, ως υπεύθυνοι για την ασφάλεια του πολίτη. Υπεύθυνοι, δηλαδή, πριν πούμε στα παιδιά μας «έλα να κάνεις στην Ελλάδα πράξη τα όνειρά σου». Τέσσερα ερωτήματα, που αρνείστε κατηγορηματικά να κοιτάξετε στα μάτια.

Πάμε τώρα σε μια πόλη του εξωτερικού. Μια νέα, ένας νέος, ονειρεύεται να επιστρέψει στην πατρίδα του. Παρακολουθεί από μακριά τι γίνεται στη χώρα. Είναι και αυτό παιδί συγκλονισμένο δύο χρόνια τώρα από την τραγωδία των Τεμπών. Και τι βλέπει; Όλα όσα τον έστειλαν έξω να κάνουν παρέλαση με αυτόν τον θλιβερό τρόπο, με τίμημα τουλάχιστον πενήντα επτά ζωές. Όλα όσα τον αγανακτούν, να βρίσκονται στα αναπάντητα ερωτήματα όλων μας. Και βλέπει μια Κυβέρνηση που κάνει κάθε τι που μπορεί, για να αποφύγει να απαντήσει. Φέρτε τώρα πίσω στο κάδρο τη συνέντευξη του Προέδρου του Συμβουλίου Έρευνας και Τεχνολογίας και καθηγητή σε πανεπιστήμιο, σαφέστατα πιο έγκριτο από εκείνα που καταφέρατε να φέρετε με τον νόμο σας. Και φέρτε πίσω στο κάδρο τον άνθρωπο που θέλει να επιστρέψει στην Ελλάδα. Τι βλέπει; Ή ψεύτες ή ανίκανους ή ενόχους. Σίγουρα με κανέναν τρόπο δεν βλέπει κάποιον στον οποίο να είναι διατεθειμένος να εμπιστευτεί τα όνειρά του. Αυτό είναι το μεγαλύτερο έγκλημα από όλα.

Γι’ αυτό η επόμενη κυβέρνηση καλείται να φέρει εις πέρας το τεράστιο έργο αποκατάστασης της χώρας. Αναγέννηση το λέω εγώ. Το πιο δύσκολο κομμάτι θα αφορά το έργο αποκατάστασης στοιχειώδους εμπιστοσύνης σε θεσμούς και σε αυτούς που μας κυβερνούν, μήπως και εμπιστευτούμε ξανά την πολιτεία μας, μήπως και βρουν κίνητρο να μείνουν εδώ ή να επιστρέψουν τα παιδιά μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Γερουλάνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεπτά μαθήτριες και μαθητές και έξι συνοδοί εκπαιδευτικοί από το Ιδιωτικό Νηπιαγωγείο Λαμίας «Γελαστή Φράουλα».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ολοκληρώνουμε τον κύκλο των Κοινοβουλευτικών Εκπροσώπων με τον κ. Πλεύρη από τη Νέα Δημοκρατία.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, θα ξεκινήσω, πρώτα απ’ όλα, με δύο παρατηρήσεις για την κύρωση, την οποία σήμερα συζητούμε. Προφανώς ο αρμόδιος Υπουργός θα απαντήσει σε όλα τα τεχνικά ερωτήματα, αλλά οφείλω να πω ότι μου έκανε εντύπωση ότι η όποια κριτική υπήρξε, στην πραγματικότητα υπήρξε σε μια γενικότερη κριτική για τη Σαουδική Αραβία, χωρίς να υπάρχει καμιά αναφορά για τη συγκεκριμένη σύμβαση, στο αν υπογράφει ο Υπουργός και δεν έχουμε αντίστοιχο Υπουργό αλλά έχουμε πρόεδρο ενός φορέα και το τρίτο σκέλος είχε να κάνει -το άκουσα και αυτό- ότι η Σαουδική Αραβία, είναι πυρηνική δύναμη και άρα η συνεργασία που θα έχουμε, μήπως έχει κανένα υπονοούμενο σε πλαίσιο πυρηνικής συνεργασίας. Με αυτή τη λογική, δεν θα υπογράφαμε συμβάσεις με άλλες χώρες, όπως είναι η Γαλλία, όπως είναι όλες οι χώρες που έχουν πυρηνικά.

Είναι προφανές ότι αυτή η συζήτηση θα έπρεπε να τελειώσει το πολύ σε δέκα λεπτά. Είναι πολύ σημαντικό για την εξωστρέφεια της χώρας να μπορεί να κάνει μνημόνια συνεργασίας με τρίτες χώρες, χωρίς να μπαίνουμε στη λογική να κρίνουμε τις συγκεκριμένες χώρες και -αν θέλετε- τα πολιτιστικά τους ή τα θρησκευτικά τους χαρακτηριστικά. Αυτά είναι. Η χώρα, προφανώς, συνεργάζεται προς όφελος της επέκτασης της έρευνας και της τεχνολογίας.

Παράλληλα, υπήρξαν ευρύτερες αναφορές που έχουν να κάνουν με τους δασμούς. Άκουσα μια κριτική. Η Ελληνική Κυβέρνηση -με συγχωρείτε και αυτό δείχνει ακριβώς και την ψυχραιμία που πρέπει να υπάρχει και τη στρατηγική η οποία υπάρχει- δεν αντιδρά σπασμωδικά. Πρέπει να καταλάβουμε ότι οι δασμοί δεν αφορούν μόνο άμεσα τα προϊόντα που έχουμε, όπως ελιές, λάδι και φέτα. Είναι προφανές ότι και αυτό να λυθεί, που μπορεί να λυθεί στην πορεία, ο προβληματισμός το να μπει σε μια ευρύτερη ύφεση η ευρωπαϊκή οικονομία και οι μεγάλες ευρωπαϊκές οικονομίες, προφανώς αντανακλαστικά θα επηρεάσει και τη χώρα μας. Άρα είναι πάρα πολύ λογικό να υπάρχει μια κεντρική συζήτηση κοινής αντίδρασης με την Ευρωπαϊκή Ένωση και παράλληλα υπάρχουν και κάποια άλλα θέματα που θίγουν άμεσα εμάς. Οπότε εκεί -ήδη ο Πρωθυπουργός έχει τοποθετηθεί- το αμέσως επόμενο χρονικό διάστημα θα δείτε και τις στάσεις μας και τις πρωτοβουλίες μας.

Όμως, σε κάτι το οποίο είναι εμφανώς πρωτόγνωρο και δεν μπορεί να συγκρίνεται με το 2015-2019, όπως είπε ο αξιότιμος Κοινοβουλευτικός Εκπρόσωπος του ΣΥΡΙΖΑ, μιλάμε για μία αλλαγή πλέον φιλοσοφίας πλήρως των Ηνωμένων Πολιτειών της Αμερικής, προφανώς οι λύσεις θα πρέπει να έχουν και κεντρικές αναφορές. Σας λέω έστω ότι αύριο το πρωί λύσαμε το θέμα με το λάδι, τις ελιές και τη φέτα. Το να μπει σε μια φοβερή ύφεση η Γερμανία και η Γαλλία, δεν αντιλαμβανόμαστε ότι θα επηρεάσει και την Ελλάδα;

Πάμε τώρα στο σκέλος στο οποίο αναφερθήκατε. Κύριε Γερουλάνο, είπατε «για να γυρίσουν τα παιδιά μας πίσω». Αυτό κάνει πέντε, έξι χρόνια η Κυβέρνηση. Αυτό κάνει. Γυρίζουν κάθε μέρα εκατοντάδες και χιλιάδες άτομα από το εξωτερικό. Γιατί γυρίζουν; Διότι ακριβώς έχουν δημιουργηθεί συνθήκες εργασίας με μια ανάπτυξη που η ανεργία πλέον κινείται κάτω του 9%, όταν ήταν κοντά στο 20%. Διότι για να γυρίσει πίσω κόσμος, προφανώς θα πρέπει να έχει πολύ μεγαλύτερες ευκαιρίες. Καθημερινά δουλεύουμε προς αυτήν την κατεύθυνση με προσέλκυση επενδύσεων, οι οποίες δημιουργούν και άμεσα θέσεις εργασίας.

Αναφερθήκατε όμως και στο θέμα που έχει να κάνει με τα Τέμπη, το οποίο προφανώς θα το συζητήσουμε εκτενώς τις επόμενες μέρες, αφού χθες ολοκληρώθηκαν οι εργασίες της προκαταρκτικής επιτροπής και έχουν κατατεθεί τα πορίσματα. Η κυβερνητική πλειοψηφία, αποδεχόμενη το σκέλος της πρότασης του ΠΑΣΟΚ, που αναφέρεται στην εισαγγελική διάταξη 69/2004 που ασκεί ποινική δίωξη σε τέσσερα φυσικά πρόσωπα, αποδέχεται ότι υπάρχει ένα επαρκές υλικό για να ασκηθεί ποινική δίωξη και στον κ. Τριαντόπουλο. Είναι η πρώτη φορά που κυβερνητική πλειοψηφία αποδέχεται να ασκηθεί δίωξη και να πάει ο Υπουργός στον φυσικό του δικαστή.

Όμως, σήμερα θα περίμενα να ήσασταν λίγο πιο προσεκτικοί. Διότι δημιουργήθηκε τοξικότητα όλο αυτό το διάστημα, όχι στα ερωτήματα που έθεσε ο κ. Γερουλάνος και ο κ. Παππάς εν μέρει, και η κουβέντα έφυγε από την 717, από τις συνθήκες, από τον σταθμάρχη και πήγε σε ένα σκέλος ότι υπάρχει ένα παράνομο υλικό.

**ΠΑΥΛΟΣ ΓΕΡΟΥΛΑΝΟΣ:** Όχι από εμάς.

**ΑΘΑΝΑΣΙΟΣ ΠΛΕΥΡΗΣ:** Θα σας πω πως ήρθε και από εσάς.

Ότι υπάρχει ένα παράνομο υλικό. Αυτό το παράνομο υλικό έρχεται μια κυβέρνηση να το καλύψει και κάνει παρεμβάσεις στο πεδίο και εμμέσως πλην σαφώς κατηγορηθήκαμε με τη μεγαλύτερη τοξικότητα που υπήρχε. Έφτασαν δύο πολιτικοί Αρχηγοί, η μεν Αρχηγός της Πλεύσης Ελευθερίας να έχει αποφασίσει ποιοι θα μπουν φυλακή, μεταξύ των οποίων και ο Πρωθυπουργός, λες και στη φυλακή βάζουν κάποιον οι Βουλευτές και δεν αποφασίζουν τα δικαστήρια, όταν σήμερα κανένα κόμμα δεν έχει φέρει πρόταση προκαταρκτικής για τον Πρωθυπουργό. Ο δε Αρχηγός της Ελληνικής Λύσης σε μία αναφορά, που την πήρε πίσω αλλά έχει αποτυπωθεί -και όταν λέμε ως πολιτικοί μια αναφορά δεν μπορούμε απλά να λέμε «το παίρνω πίσω και τέλειωσε»-, είπε «μέσα στο τρένο να ήταν τα παιδιά των πολιτικών του αντιπάλων».

Σε αυτή όλη την τοξικότητα ξέρετε πώς συμβάλατε, κύριοι του ΣΥΡΙΖΑ και του ΠΑΣΟΚ; Ενώ μαζί είχατε τις πενήντα υπογραφές για την πρόταση δυσπιστίας, άρα δεν ήταν αριθμητικό το θέμα, επιλέξατε να καταθέσετε μια πρόταση δυσπιστίας με την κ. Κωνσταντοπούλου. Είχατε τις πενήντα υπογραφές. Μπορούσατε να καταθέσετε και να πείτε ότι εμείς ερχόμαστε και βάζουμε την κριτική στην Κυβέρνηση και στη δυσπιστία στην πραγματική της διάσταση. Κάνοντας συνομιλητή σας, όμως, την κ. Κωνσταντοπούλου και στελέχη δικά σας πήγαν ακόμα παραπάνω -ειδικά από τον ΣΥΡΙΖΑ-, αν θα μπορούσε να υπάρξει και ένα πλαίσιο συνεργασίας σε επόμενο στάδιο, αντιλαμβανόμαστε ότι αυτήν την τοξικότητα την υιοθετήσατε.

Και σήμερα που έρχεται και βγαίνει ότι το Πανεπιστήμιο της Γάνδης και της Πίζας ουδέποτε αναφέρθηκαν και αποδέχθηκαν το κομμάτι του πορίσματος του ΕΟΔΑΣΑΑΜ και προκύπτει ότι σε αυτό το σκέλος το πόρισμα σφάλλει, σφάλλει υπό ποια έννοια; Εγώ δεν είμαι ειδικός να σας πω πως έχει γίνει η έκρηξη. Βλέπω ότι υπάρχουν αντικρουόμενες πραγματογνωμοσύνες. Υπάρχει, όμως, ένα σοβαρό πρόβλημα εδώ πέρα, ότι ο ΕΟΔΑΣΑΑΜ επικαλείται τη Γάνδη και την Πίζα, και τα δύο αυτά πανεπιστήμια λένε αντιθέτως ότι θεωρούν ότι η πυρόσφαιρα μπορεί να έχει γίνει από τα έλαια και όχι από κάποιο παράνομο φορτίο. Προφανώς αυτό γεννά ένα θέμα για τον ΕΟΔΑΣΑΑΜ. Δεν τίθεται θέμα. Πρέπει να δοθούν απαντήσεις. Και δεν είναι δυνατόν σε ένα πόρισμα το οποίο περίμενε όλη η ελληνική κοινωνία να το ακούσει, αλλά και οι ανακριτικές αρχές, να υπάρχει ένα τέτοιο τεράστιο σφάλμα, δηλαδή να έχουν παραποιηθεί οι θέσεις πανεπιστημίων.

Όμως, αυτό δημιουργεί και ένα ευρύτερο πλαίσιο, ότι τελικά σε μια υπαρκτή τραγωδία, που έχει και εγκληματικές αμέλειες, κύριε Γερουλάνο -και οφείλω να πω ότι άκουσα με προσοχή την τοποθέτησή σας- και αυτά είναι τα ζητήματα που πρέπει να αναζητηθούν, όπως, προφανώς και οι παρεμβάσεις στο πεδίο. Όμως, πάλι -το αντιλαμβάνεστε- είναι τελείως διαφορετική η ηθική απαξία να έχουν γίνει παρεμβάσεις στο πεδίο και αν τυχόν είναι παράνομες και δεν έπρεπε να γίνουν, και τελείως διαφορετικό να έχουν γίνει οι παρεμβάσεις επειδή η Κυβέρνηση ήθελε να κρύψει ένα παράνομο υλικό. Αντιλαμβανόμαστε την ποιοτική αναβάθμιση της διαφοράς.

Σε όλο αυτό, λοιπόν, το πλαίσιο, ενώ η κουβέντα γυρίζει στην πραγματική διάσταση της τραγωδίας, κάποιοι -και, δυστυχώς, πολλοί εδώ μέσα- επιχείρησαν σε μια τραγωδία να δημιουργήσουν συνθήκες συνωμοσιολογίας. Και αυτό είναι προσβλητικό και για τους συγγενείς.

Και όταν λέμε για τους συγγενείς, επειδή άκουσα τον κ. Παππά να λέει ότι βάζουμε απέναντι και πραγματογνώμονες, αν διαφωνούμε, και συγγενείς, προσέξτε κάτι. Εγώ τουλάχιστον σε προσωπικό επίπεδο ποτέ δεν έχω αναφερθεί ούτε με υπονοούμενο σε συγγενείς. Αλλά συγγενείς είναι και αυτοί που διαφωνούν με πράξεις κάποιων άλλων συγγενών. Ούτε αυτοί μπορούν να στοχοποιούνται, και αυτοί παιδιά έχουν χάσει. Τους συγγενείς, λοιπόν, να τους βγάλουμε συνολικά απ’ έξω. Και να δούμε εδώ μέσα ποιοι πραγματικά θέλουν να βρεθεί η αλήθεια, και να αναλάβουμε και τις πολιτικές ευθύνες που μας αναλογούν, και ποιοι άλλοι, πάνω σε μια τραγωδία, προσπαθούν να δημιουργήσουν συνθήκες πλήρους τοξικότητας. Αυτά θα τα πούμε λεπτομερώς τις επόμενες ημέρες.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Πλεύρη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι επτά μαθήτριες και μαθητές και τέσσερις συνοδοί εκπαιδευτικοί από το Γενικό Λύκειο Αρχανών Ηρακλείου Κρήτης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα ολοκληρώσουμε τη σημερινή συζήτηση του σχεδίου νόμου με τον Υφυπουργό Ανάπτυξης κ. Σταύρο Καλαφάτη.

Κύριε Υπουργέ, έχετε τον λόγο.

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Ευχαριστώ πολύ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, προτού μπω στη συζήτηση που αφορά το Μνημόνιο Κατανόησης, θα προσπαθήσω επιγραμματικά και όσο μου επιτρέπει ο χρόνος -γιατί είναι λίγος ο χρόνος και καταλαβαίνετε ότι δεν μπορώ να απαντήσω σε όλα τα θέματα τα οποία τέθηκαν- να δώσω κάποιες απαντήσεις στα πιο ουσιαστικά ζητήματα.

Παραδείγματος χάριν, θα αναφερθώ στο θέμα των δασμών, όπου σε κάποιο βαθμό αναφέρθηκε και ο Κοινοβουλευτικός μας Εκπρόσωπος. Αντιλαμβάνεστε ότι στο ζήτημα αυτό θα πρέπει να υπάρχει μια ενιαία ευρωπαϊκή απάντηση, και όχι μια σπασμωδική αντίδραση από την πλευρά της χώρας μας. Και για αυτό πιστεύω ότι ήταν πολύ σώφρων η επιλογή να αναμένουμε ώστε να υπάρξει μια ενιαία ευρωπαϊκή απάντηση σε αυτό το πολύ κρίσιμο ζήτημα που προέκυψε.

Βέβαια, να θυμίσω ότι η χώρα μας, η Κυβέρνηση αυτή, ο ίδιος ο Πρωθυπουργός προσωπικά, όχι μονάχα δεν παρασύρθηκε ή περίμενε να υπάρξει μια ευρωπαϊκή αντίδραση για να συρθεί πίσω από αυτή, αλλά σε πολύ κρίσιμες στιγμές που χρειάστηκε να αναληφθούν συγκεκριμένες πρωτοβουλίες, ο ίδιος ο Πρωθυπουργός ο Κυριάκος Μητσοτάκης ήταν αυτός που πρωτοστάτησε στο να διαμορφωθούν κοινές ευρωπαϊκές θέσεις απέναντι σε μείζονα προβλήματα.

Αυτό έγινε στην περίπτωση της πανδημίας. Αυτό έγινε στο ζήτημα της διαμόρφωσης μιας άλλης αντίληψης στο κορυφαίο θέμα της μεταναστευτικής πολιτικής. Αυτό έγινε στη διαμόρφωση ενός νέου ευρωπαϊκού αμυντικού δόγματος, όπως θα μπορούσα να το πω εγώ, και όσον αφορά τη στήριξη της ευρωπαϊκής αμυντικής βιομηχανίας και βεβαίως με την εξαίρεση από τους δημοσιονομικούς κανόνες, τη δημοσιονομική αυστηρότητα, όσον αφορά τη μέτρηση του ελλείμματος.

Άρα, βλέπουμε ότι η Κυβέρνηση αυτή όχι μονάχα δεν σέρνεται από τις εξελίξεις ή από τις θέσεις της Ευρωπαϊκής Ένωσης, αλλά ουσιαστικά είναι πολλές φορές, όπως θα είναι και εδώ, από τους κύριους συνδιαμορφωτές μιας ενιαίας αντίληψης, όπως επιβάλλουν οι περιστάσεις.

Προηγουμένως από κάποιον συνάδελφο ακούστηκε ότι η ΔΕΗ είναι πρωταθλητής ακρίβειας. Ας μην μιλήσουμε για την κατάσταση στην οποία είχε περιέλθει η ΔΕΗ πριν από λίγα χρόνια και σε τι εύρωστη οικονομικά και αναπτυξιακά κατάσταση βρίσκεται αυτή τη στιγμή.

Επίσης, τέθηκε το θέμα για το «Καλάθι του Πάσχα». Το «Καλάθι του Πάσχα» αποτελεί μια θετική πρωτοβουλία ούτως η άλλως, και δίνει περισσότερες εναλλακτικές στους πολίτες, γι’ αυτό και θα συνεχιστεί αυτός ο θεσμός. Και βεβαίως θα συνεχιστούν οι έλεγχοι, όπως έχει πει και ο ίδιος ο Υπουργός Ανάπτυξης ο κ. Θεοδωρικάκος. Υπάρχουν και άλλα μέτρα τα οποία έχουμε λάβει, όπως είναι η αύξηση των προστίμων και η εφαρμογή του νέου Κώδικα Δεοντολογίας για τις παραπλανητικές εκπτώσεις και προσφορές. Άρα, είναι ουσιαστικά μέλημα αυτής της Κυβέρνησης η συνεχής προσπάθεια για την προστασία των καταναλωτών με κάθε μέτρο.

Τέλος, προτού μπω στη συζήτηση του Μνημονίου Κατανόησης, να πω ότι όσον αφορά τα ζητήματα τα ερευνητικά που αφορούν την έρευνα και την καινοτομία ο κύριος στόχος αυτής της Κυβέρνησης, και εμού προσωπικά που έχω αναλάβει αυτό τον τομέα, είναι με τη μέγιστη δυνατή ταχύτητα να μπορέσουμε να αξιοποιήσουμε τη νέα γνώση, το παραγόμενο προϊόν από την έρευνα και από άλλες πρωτοβουλίες και δράσεις που υπάρχουν μέσα από προγράμματα και μέσα από άλλες δράσεις που ανήκουν στο δικό μου χαρτοφυλάκιο, ώστε να μπορέσει αυτή η νέα γνώση να αποκτήσει την προστιθέμενη αξία και ουσιαστικά να βοηθήσει και να εξυπηρετήσει τις ανάγκες της κοινωνίας είτε σε επίπεδο υπηρεσιών είτε σε επίπεδο προϊόντων.

Είναι αλήθεια, κυρίες και κύριοι συνάδελφοι, ότι βρισκόμαστε σε γεωπολιτικές συνθήκες πρωτόγνωρες. Υπάρχουν εκπλήξεις οι οποίες έχουν αιφνιδιάσει, αν θέλετε, σε μεγάλο βαθμό ολόκληρη την παγκόσμια κοινότητα, και γι’ αυτό ακριβώς χρειάζεται περισσότερο ψυχραιμία. Όμως, χρειάζεται, κατά την άποψή μας, και περισσότερη εμμονή στην προσπάθεια στην οποία έχει επικεντρωθεί αυτή η Κυβέρνηση από τον πρώτο χρόνο ανάληψης της διακυβέρνησης της χώρας. Ποιο είναι αυτό το μοντέλο το οποίο υπηρετούμε και έχει μεγαλύτερη σημασία παρά ποτέ, ιδιαίτερα σε αυτές τις συνθήκες τις οποίες βιώνουμε, γεωπολιτικά και οικονομικά, το τελευταίο χρονικό διάστημα; Είναι ισχυρή οικονομία με υλοποίηση των δεσμεύσεών μας απέναντι στους πολίτες και με απόλυτο σεβασμό στο πλαίσιο της δημοσιονομικής σταθερότητας, την οποία υπηρετούμε.

Σε αυτό το μοντέλο η εξωστρέφεια και η καινοτομία είναι βασικά συστατικά της ανταγωνιστικότητας, που από την πλευρά της η ανταγωνιστικότητα είναι ένα κυρίαρχο όπλο για να μπορέσουμε σε επίπεδο αναπτυξιακού μοντέλου να αντιμετωπίσουμε τη νέα εποχή. Και η εξωστρέφεια και η καινοτομία, λοιπόν, είναι ένα κομμάτι που ακριβώς έρχεται να κουμπώσει στη σημερινή μας συζήτηση. Δεν θα επεκταθώ ιδιαίτερα στο περιεχόμενο της συμφωνίας. Το έχετε μελετήσει οι περισσότεροι. Δόθηκαν κάποιες απαντήσεις εχθές στην επιτροπή και έγινε μια ουσιαστική συζήτηση.

Επιτρέψτε μου, όμως, εδώ στην Ολομέλεια ως ο αρμόδιος Υφυπουργός για τα θέματα έρευνας και καινοτομίας να αναδείξω περισσότερο με πέντε λόγους ουσίας τη σημασία που έχει για τη χώρα μας αυτή η κύρωση, αυτή η συμφωνία συνεργασίας με τη Σαουδική Αραβία στα θέματα επιστημονικής και τεχνολογικής συνεργασίας.

Πρώτον, η κύρωση της συμφωνίας δείχνει την επιμονή, τη συνέχεια και τη στρατηγική προσήλωση του κράτους μας στα θέματα διεθνούς συνεργασίας, και ειδικά σε θέματα έρευνας και τεχνολογίας. Η Ελλάδα προσπαθεί με συνέπεια και με τις περισσότερες κυβερνήσεις της Μεταπολίτευσης να καλλιεργήσει σταθερές και καλές σχέσεις με τον αραβικό κόσμο, ειδικά με τη Σαουδική Αραβία. Η κατεύθυνση αυτή υπηρετήθηκε και τη δεκαετία του 1980 από την κυβέρνηση του Ανδρέα Παπανδρέου με την υπογραφή το 1986 συμφωνίας οικονομικής και τεχνολογικής συνεργασίας. Και πρόσφατα ενισχύθηκε από την Κυβέρνηση του Κυριάκου Μητσοτάκη που την ανανέωσε και έδωσε νέο περιεχόμενο.

Αποδεικνύουμε με τέτοιες συνεργασίες που εξελίσσονται σε βάθος χρόνου σε όλους τους συνομιλητές μας σε διεθνές επίπεδο ότι η χώρα μας είναι συνεπής, σοβαρή, εξωστρεφής και ότι οι πολιτικές της έχουν βάθος χρόνου. Και αυτό είναι καθοριστικό για την αξιοπιστία της χώρας μας, ειδικά σε περιόδους γεωπολιτικής ρευστότητας. Αυτό δείχνει παράλληλα τη συνέχεια και τη στρατηγική της Κυβέρνησης του Κυριάκου Μητσοτάκη που επιδιώκει με συνέπεια συνεργασίες ουσίας με σημαντικές χώρες που προάγουν τις οικονομικές σχέσεις, που οδηγούν σε ανάπτυξη μέσω επενδύσεων, που καλλιεργούν την επιστήμη, την έρευνα και την καινοτομία για αμοιβαίο όφελος. Η Κυβέρνηση της Νέας Δημοκρατίας επένδυσε στη συνεργασία με τη Σαουδική Αραβία, και θα συνεχίσει.

Ο Πρωθυπουργός πριν λίγες μέρες επισκέφθηκε τη Σαουδική Αραβία για να συνεδριάσει εκεί το Ανώτατο Συμβούλιο Στρατηγικής Συνεργασίας μεταξύ των δύο χωρών μας και -όπως είπε ο ίδιος- είναι η πρώτη φορά που η Ελλάδα θεσμοθετεί Ανώτατο Συμβούλιο Στρατηγικής Συνεργασίας με χώρα της Μέσης Ανατολής.

Δεύτερος λόγος ουσίας: Αυτό δείχνει ακριβώς αυτό που σας είπα, πόσο στρατηγικής σημασίας είναι για μας η συνεργασία με τη Σαουδική Αραβία σε αυτή την κρίσιμη συγκυρία για τον κόσμο και για την ευρύτερη περιοχή. Διότι η Σαουδική Αραβία είναι στρατηγικός εταίρος για την Ελλάδα και την Ευρώπη και παίκτης-κλειδί για τη σταθερότητα και την ευημερία στην Ανατολική Μεσόγειο και τη Μέση Ανατολή.

Το παγκόσμιο τοπίο αναδιαμορφώνεται και σε αυτό το πλαίσιο, ο ρόλος του αραβικού κόσμου, της Σαουδικής Αραβίας είναι κρίσιμος. Η ασφάλεια της Ευρώπης και της Μέσης Ανατολής είναι αλληλεξαρτώμενες. Σε αυτό το νέο γεωπολιτικό περιβάλλον, η στρατηγική μας συνεργασία καθίσταται επιτακτική.

Τρίτος λόγος: Η οικονομική συνεργασία, μέρος της οποίας είναι και η τεχνολογική και η ερευνητική συνεργασία -και ευελπιστούμε στο Υπουργείο Ανάπτυξης με την κύρωση της παρούσας συμφωνίας να γίνει ακόμη περισσότερο μέρος της- μια συνεργασία που στοχεύουμε να δώσει έμφαση στην τεχνολογική ανάπτυξη, την έρευνα και την καινοτομία, να προσελκύσει επενδύσεις από μια χώρα με σοβαρούς και ισχυρούς επενδυτές, που πρωτοπορεί στον αραβικό κόσμο σε θέματα επιστήμης, έρευνας και καινοτομίας και που θέλουμε να αποτελέσει γέφυρα μεγαλύτερης συνεργασίας της με την Ευρώπη.

Τέταρτον, πιστεύουμε ειλικρινά στην πολυμερή διεθνή συνεργασία για την ειρήνη και την ασφάλεια, αλλά και για την οικονομική ανάπτυξη. Η ιστορία του αιώνα που μας πέρασε έχει επιβεβαιώσει τα πλεονεκτήματα και τις αρετές αυτής της διεθνούς πολυμερούς συνεργασίας. Οι φωνές απομονωτισμού, οι μονήρεις πολιτικές, οι συγκρούσεις και οι πόλεμοι δεν παράγουν πλούτο πλέον στις χώρες που τις επιδιώκουν, όπως σε προηγούμενους αιώνες. Θα αποδειχθεί και πάλι στον δικό μας καιρό ότι ο κόσμος έχει αλλάξει και όλοι μαζί μπορούμε καλύτερα και περισσότερα. Μπορούμε να βελτιώνουμε τη ζωή των πολιτών μας μέσα από διεθνείς σχέσεις και συνεργασία, οικονομικές και όχι μόνο. Σε αυτό το παγκόσμιο όραμα ειρήνης και ευημερίας, η επιστήμη και η τεχνολογία είναι πυλώνες προόδου.

Πέμπτον, γι’ αυτό επιδιώκουμε να συνεργαστούμε με τη Σαουδική Αραβία σε θέματα επιστήμης και τεχνολογίας, για να ανοίξουμε τις πύλες μιας συνεργασίας για καινοτομία με τον αραβικό κόσμο, να είναι πιο εύκολο να μάθουν οι ενδιαφερόμενοι από τη Σαουδική Αραβία και άλλες αραβικές χώρες για καινοτόμες ερευνητικές ομάδες και επιχειρήσεις στην Ελλάδα, να είναι πιο εύκολο να εντοπίσουμε καινοτομίες και τεχνολογικά και επιστημονικά επιτεύγματα από τη Σαουδική Αραβία και τον αραβικό κόσμο γενικότερα, αλλά και για να ανοίγουμε σταθερούς δεσμούς συνεργασίας με χώρες που έχουν υποδεχθεί Έλληνες επιστήμονες, ώστε να δημιουργήσουμε πιο εύκολες συνθήκες, ώστε αυτοί, όταν το θελήσουν, να επιστρέψουν για να δημιουργήσουν και εδώ στον τόπο τους.

Κυρίες και κύριοι συνάδελφοι, η παρούσα συμφωνία είναι ένα εργαλείο προόδου, ένα βήμα μπροστά για την Ελλάδα για την επιστημονική κοινότητα, για την καινοτομία και την τεχνολογική εξέλιξη. Αποτελεί μέρος μιας ευρύτερης πολιτικής που οικοδομεί γέφυρες με τον αραβικό κόσμο και προωθεί την αμοιβαία κατανόηση, τη συνεργασία και την πρόοδο.

Αποτελεί, τέλος, πύλη διεύρυνσης της γεωοικονομικής μας παρουσίας στην ευρύτερη περιοχή της Μέσης Ανατολής, με θετικές επιπτώσεις σε πολλαπλά επίπεδα. Είναι μια σημαντική συμφωνία, με πρακτικό και αναπτυξιακό όφελος και για τις δύο οικονομίες και για τους δύο λαούς. Σας καλώ και πάλι να την υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία» και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

Επίσης, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Νέας Αριστεράς και οι Βουλευτές του κόμματός του κατέθεσαν σήμερα 8-4-2025 πρόταση νόμου: «Για την απαγόρευση αναζήτησης, έρευνας και εκμετάλλευσης υδρογονανθράκων».

Παραπέμπεται στην αρμόδια Διαρκή Επιτροπή.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την Επιστημονική και Τεχνολογική Συνεργασία |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, το σχέδιο νόμου του Υπουργείου Ανάπτυξης: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας σχετικά με την επιστημονική και τεχνολογική συνεργασία» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 77α)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να διακόψουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η συνεδρίαση θα διακοπεί για περίπου δέκα λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Μετά θα ακολουθήσει η ψηφοφορία επί της σύμβασης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα συνεφώνησε.

Τον λόγο έχει ο εισηγητής της Κοινοβουλευτικής Ομάδας «Σπαρτιάτες», ο κ. Κόντης. Θα πάμε με την αντίθετη φορά, από το μικρότερο σε δύναμη κόμμα.

Ορίστε, κύριε Κόντη, έχετε τον λόγο για πέντε λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η σύμβαση την οποία συζητούμε εδώ είναι παρόμοια με αυτή που ψηφίσαμε προ καιρού με τη Μολδαβία. Τώρα ερχόμαστε να επικυρώσουμε αυτή με τη Γεωργία. Δεν έχουμε κάποιον λόγο να είμαστε αντίθετοι.

Γενικά είπαμε ότι το πρόβλημα δεν είναι το τι δίπλωμα έχει κάποιος, αν δεχτούμε, βέβαια, ότι τα διπλώματά τους είναι εξασφαλισμένο ότι έχουν αυθεντικότητα και ότι πλέον πολεμούν τις πλαστογραφίες, οι οποίες γίνονταν παλιότερα εκεί. Δεχόμαστε ότι πλέον έχουν εισάγει νέες μεθόδους εκδόσεως διπλωμάτων, όπως έκανε και η Μολδαβία. Θεωρούμε, λοιπόν, ότι δεν υπάρχει πρόβλημα στο να την αποδεχθούμε στο θέμα της αμοιβαιότητας αυτής.

Το θέμα είναι οι οδηγοί που οδηγούν, όπως αυτοί που βλέπουμε καθημερινά στους δρόμους μας, όπου χύνεται αίμα Ελλήνων κάθε μέρα από ασυνείδητους. Είδαμε πρόσφατα κάποιον να τρέχει με τριακόσια χιλιόμετρα στη Συγγρού. Δυστυχώς, πρέπει να υπάρξει συνείδηση οδηγική, συνείδηση ανθρώπινη και ευθύνη προς την κοινωνία. Δεν αρκεί ένα χαρτί για να τους δώσει την άδεια να οδηγούν, πρέπει το μυαλό τους να είναι κατάλληλο για να οδηγούν και νομίζουμε ότι με τον νέο νόμο που θα έρθει με τον Νέο Κώδικα Κυκλοφορίας θα μπουν κάποια πράγματα στη θέση τους. Πρέπει να είναι πολύ αυστηρός, γιατί παιδιά γυρνούν στους δρόμους, μεγάλοι άνθρωποι, αμέριμνοι και βγαίνουν κάποιοι δολοφόνοι, παίρνουν αυτοκίνητα τα οποία στα χέρια τους μεταμορφώνονται σε όπλα και σκοτώνουν τον κόσμο. Είμαστε, λοιπόν, θετικοί και θα την ψηφίσουμε.

Να πω, κύριοι συνάδελφοι, όσον αφορά στο θέμα που ακούμε αυτές τις ημέρες των δασμών που επιβάλλει η αμερικανική Κυβέρνηση στην Ευρωπαϊκή Ένωση, ότι θα πρέπει οι ανησυχούντες Ευρωπαίοι τώρα και οι ανησυχούντες Έλληνες, οι οποίοι λένε ότι εμμέσως θα έχουμε πρόβλημα στις συναλλαγές μας, να μας πουν γιατί δεν το σκέφτηκαν αυτό όταν κάναμε τις κυρώσεις εναντίον της Ρωσίας. Επιβάλαμε τεράστιες κυρώσεις και κόψαμε τις εξαγωγές μας προς μία χώρα, όχι μόνο φιλική και γείτονα –ας πούμε- κοντινή στις εξαγωγές, όπου κυριαρχούσαν τα οπωροκηπευτικά μας προϊόντα, κυριαρχούσαν το ελαιόλαδο και ακόμη και στις γούνες από την Καστοριά είχαμε πρωτοκαθεδρία στις εξαγωγές. Είχαμε τον τουρισμό που ερχόταν εδώ.

Εμείς συμμετείχαμε σε αυτές τις κυρώσεις και μάλιστα πρωτοστατήσαμε και κανείς δεν μίλησε εκεί να πει τι ζημιά θα πάθει η οικονομία μας, την ίδια στιγμή που τώρα φοβόμαστε με το 1,2% ή με το 2,1% μάλλον των εξαγωγών που κάνουμε στην Αμερική και που είναι προϊόντα στα οποία σίγουρα η όποια αύξηση μπορεί να απορροφηθεί εύκολα από την αγοραστική δύναμη που έχουν οι Αμερικάνοι, δηλαδή αν ακριβύνει λίγο η φέτα ή το ελαιόλαδο, δεν νομίζουμε ότι θα υπάρχει καταστροφή για τους Έλληνες εξαγωγείς.

Η Ευρωπαϊκή Ένωση είναι αυτή η κλαίουσα σήμερα, η οποία, όμως, Ευρωπαϊκή Ένωση τι δασμούς επιβάλλει στα αμερικάνικα προϊόντα όλα αυτά τα χρόνια; Υπάρχει αμερικάνικο προϊόν το οποίο μπορούμε να αγοράσουμε στην Ευρώπη σήμερα; Όχι, γιατί οι δασμοί που επιβάλλει, αν ανατρέξετε σε όλες τις χώρες της Ευρωπαϊκής Ένωσης, στα αντίστοιχα αμερικάνικα προϊόντα είναι υπερδεκαπλάσιοι από αυτούς που επιβάλλει η Αμερική τόσα χρόνια. Και μπορεί να έχει επιλέξει την ελεγχόμενη ύφεση για να ελέγξει το τεράστιο πρόβλημα που έχει ο Τραμπ, γιατί η Αμερική είχε τεράστιο δημοσιονομικό πρόβλημα το οποίο έκρυβε η προηγούμενη κυβέρνηση εκτυπώνοντας συνεχώς δολάρια, αλλά έκανε τη δική του αυτή κίνηση απέναντι, όμως, σε χώρες οι οποίες δεν σεβάστηκαν ποτέ τις αμερικάνικες εξαγωγές. Και ναι μεν εξήγαγαν προς την Αμερική τα προϊόντα τους και απαιτούσαν να έχουν φόρους του επιπέδου του 10%, ειδικά οι αυτοκινητοβιομηχανίες, αλλά αν ερχόταν ένα αμερικάνικο αυτοκίνητο εδώ επιβαρυνόταν με 60%, 70% και 80% φόρους.

Ας πάνε, λοιπόν, να διαμαρτυρηθούν, να μιλήσουν σε επίπεδο ισονομίας και να βάλουν τα πράγματα κάτω, ίσο φόρο, ίσο φόρο. Το ίδιο νόμισμα πρέπει να κάνει και η Ελλάδα με την Αμερική, όπως η Μελόνι, να πάει να διαπραγματευθεί μόνη της στο επίπεδο των εξαγωγών τις οποίες κάνουμε και να αφήσει την κυρία φον ντερ Λάιεν, την υπερπρωθυπουργό μας, η οποία σκέφτεται για εμάς πριν από εμάς, αλλά στο τέλος της ημέρας ό,τι αποφασίζει είναι εις βάρος μας.

Θα πρέπει να δούμε, λοιπόν, το δικό μας συμφέρον, κύριοι συνάδελφοι, κάποτε να απεξαρτηθούμε σε κάποια πράγματα, όπως στην περίφημη πράσινη ανάπτυξη που διέλυσε την πρωτογενή παραγωγή μας, που κλαίνε οι αγρότες μας και οι γεωργοί και που βγήκε προχθές ο κ. Καραμανλής, ο πρώην Πρωθυπουργός και το παραδέχτηκε. Τόσο καιρό τα λέμε και είμαστε ψεκασμένοι, ότι η πράσινη ανάπτυξη διαλύει τις οικονομίες των ευρωπαϊκών χωρών και ειδικά της ελληνικής υπαίθρου. Το μόνο που ενδιέφερε την Ευρωπαϊκή Ένωση ήταν να φυτέψει ανεμογεννήτριες, όλα τα βουνά μας έχασαν τα δάση τους, οι περιοχές NATURA εξαφανίστηκαν, ως διά μαγείας κάηκαν οι περισσότερες περιοχές και οι περιοχές οι οποίες παράγουν έγιναν φωτοβολταϊκά. Όλα αυτά είναι η πράσινη ανάπτυξη της Ευρωπαϊκής Ένωσης, την οποία τώρα αποκήρυξε και η Αμερική. Γιατί μην ξεχνάμε ότι τη στήριζε η προηγούμενη κυβέρνηση και άρχισε επί Ομπάμα.

Τώρα, λοιπόν, που όλα αυτά σταματάνε, μήπως πρέπει και εμείς να σηκώσουμε λίγο την φωνή και να πούμε ότι ως εδώ και μη παρέκει και να κοιτάξουμε τον ελληνικό ειδικά αγροτικό πληθυσμό; Θέλουμε να αναπτύξουμε την ύπαιθρο. Μιλάμε για το δημογραφικό. Ποιος θα πάει να μείνει στην ύπαιθρο, όταν το μόνο που μπορεί να κάνει είναι φωτοβολταϊκά και ανεμογεννήτριες και αυτό σε μικρό βαθμό, γιατί όλα τα προγράμματα που έρχονται από την Ευρωπαϊκή Ένωση – Ταμείο Ανάπτυξης, Σταθερότητας και τα λοιπά- πηγαίνουν στους μεγαλοολιγάρχες, οι οποίοι έχουν και τις ανεμογεννήτριες και τα φωτοβολταϊκά σε τεράστιες ποσότητες; Είναι αυτοί που απορροφούν όλα τα κοινοτικά προγράμματα, τα οποία, βέβαια, μετά το 2028 θα αρχίσουμε να επιστρέφουμε. Αυτοί πήραν τα χρήματα, αλλά θα επιστρέψει ο ελληνικός λαός ένα μέρος των χρημάτων που πήραμε. Θα πρέπει, λοιπόν, να τα κοιτάξουμε αυτά.

Εγώ θα σταθώ εδώ, πήραμε ήδη αυτά τα 3 δισεκατομμύρια για τους νέους αγρότες και ονομάζουμε «νέους αγρότες» μέχρι 39 ετών και είπα στον κύριο Υπουργό, τον κ. Τσιάρα, ότι θα πρέπει να ανέβει το όριο και να μπορεί κάποιος 45 ή 46 ετών να χαρακτηριστεί «νέος αγρότης», γιατί δεν είναι πεθαμένος κάποιος σήμερα σαρανταπεντάρης στην Ελλάδα, μπορεί να αναπτύξει και να ασχοληθεί με τη γεωργία και την κτηνοτροφία, εάν έχει τη βοήθεια η οποία έχει έρθει από την Ευρωπαϊκή Ένωση. Τα προγράμματα αυτά φέτος έμειναν αδιάθετα, όπως μας είπε ο κύριος Υπουργός. Έχουν μείνει 2 δισεκατομμύρια αδιάθετα και δεν μπορούμε να τα διαθέσουμε γιατί δεν βρίσκουμε πολλούς νέους να γίνουν αγρότες. Πρέπει, λοιπόν, να ανεβάσουμε και το όριο αυτό, να σταματήσει η πίεση στην αλιεία μας και να μην ψάχνουμε να κάνουμε ψάρια τα οποία κάνουμε μέσα σε κλειστούς χώρους, σε ιχθυοκαλλιέργειες που μολύνουν και το περιβάλλον και που έχουν άλλες συνέπειες.

Υπάρχουν πολλά θέματα που πρέπει να δούμε με την Ευρωπαϊκή Ένωση και να μην κλαίει κάτω από δασμούς τους οποίους επιβάλλει η Αμερική. Έβαλε 25%; Πρέπει να τους βάλει 100%, για να αρχίσουν να μπαίνουν τα πράγματα στη θέση τους.

Η Ελλάδα πρέπει να παλέψει να διαχειριστεί την κατάσταση που βρισκόμαστε τώρα. Πρέπει να παλέψει για τους ενεργειακούς της πόρους, να αφήσει έξω αυτά τα φληναφήματα της πράσινης ανάπτυξης και να προσπαθήσει να βοηθήσει ειδικά την ύπαιθρό μας που αργοπεθαίνει. Συμμετέχω και στην επιτροπή ορεινών περιοχών και βλέπω τους δημάρχους και τους ανθρώπους που παλεύουν να κρατήσουμε την ύπαιθρο στα βουνά μας.

**ΠΡΟΕΔΡΕΥΩΝ (Γεώργιος Λαμπρούλης):** Να ολοκληρώνουμε, κύριε συνάδελφε.

**ΙΩΑΝΝΗΣ ΚΟΝΤΗΣ:** Κύριε Πρόεδρε, τελειώνω.

Θα πρέπει να βοηθήσουμε όμως και εμείς. Δεν γίνεται μόνο με λόγια, ευχολόγια και με ωραίες εκθέσεις. Πρέπει να κάνουμε πράξεις και να βοηθήσουμε τους Έλληνες να στραφούν στην ύπαιθρό μας και να φύγουν από τις τεράστιες απάνθρωπες πόλεις στις οποίες ζούμε σήμερα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ειδικό αγορητή, θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και πέντε συνοδοί εκπαιδευτικοί από το 5ο Δημοτικό Σχολείο Ηρακλείου Κρήτης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα η ειδική αγορήτρια από την Πλεύση Ελευθερίας κ. Τζώρτζια Κεφαλά.

Ορίστε, έχετε τον λόγο.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Κύριε Κυρανάκη, για να κλείσουμε και το χθεσινό, είναι προς τιμήν σας το ότι παραδέχεστε ότι το να λες ότι δεν γνωρίζεις τα πάντα είναι πάρα πολύ σωστό φυσικά, αλλά η απορία για το πώς αλλάζουν χέρια τα Υπουργεία πραγματικά μας μένει ζωντανή, γιατί νομίζουμε ότι σε ένα τόσο κρίσιμο Υπουργείο θα έπρεπε να υπάρχει και γνώση και, φυσικά, ευθύνη που αναλάβατε –και καλά κάνατε- γιατί είπαμε ότι ελπίζουμε από τους νέους ανθρώπους να δούμε κάτι διαφορετικό.

Τις αντιρρήσεις μας εχθές τις εκφράσαμε για τον τρόπο που κυρώνονται οι συμβάσεις. Ουσιαστικά είναι λίγα άρθρα κάτω από έναν ελκυστικό τίτλο, επικοινωνιακό. Έρχονται για κύρωση συνήθως χρόνια μετά την υπογραφή τους, με κίνδυνο να έχουν λάβει χώρα σημαντικές, ίσως, γεωπολιτικές αλλαγές.

Στη συγκεκριμένη περίπτωση, βέβαια, δεν υπάρχει μεγάλο χρονικό κενό, αλλά εξακολουθούν να αγγίζουν επιφανειακά κυρίως το θέμα, χωρίς να δημιουργούν πραγματικές διόδους συνεργασίας με τις χώρες που επιλέγουμε κάθε φορά να συνεργαστούμε και δημιουργούν πραγματικό πρόβλημα ελέγχου για το πώς θα εξελιχθούν στο μέλλον, μιας και είναι ανοιχτό κάθε ενδεχόμενο εξέλιξης, απλά με τη δυνατότητα τροποποίησης της συμφωνίας με αμοιβαία γραπτή συγκατάθεση, όπως λέει και στο άρθρο 12, χωρίς καμία άλλη περαιτέρω διευκρίνιση.

Φυσικά, όλοι θέλουμε την ευελιξία και την αναπροσαρμογή, αλλά υπάρχουν και συγκεκριμένοι μηχανισμοί που τροποποιούν με αμοιβαία συναίνεση, χωρίς εκτεταμένες επαναδιαπραγματεύσεις. Όπως έχουμε δει σε μια ανάλογη περίπτωση σε Συμφωνία του Ηνωμένου Βασιλείου και της Ιταλίας, υπάρχουν τέτοιοι μηχανισμοί οι οποίοι διευκολύνουν τη διαδικασία. Κανένας, όμως, μηχανισμός δεν παρουσιάζεται στη δική μας περίπτωση. Άρα δεν κυρώνουμε κάτι στη Βουλή, πέρα από μια αόριστη διάθεση συνεργασίας. Επίσης, τίποτα από τις συζητήσεις μας και τις προτάσεις μας όχι μόνο δεν υιοθετείται αλλά ούτε καν συζητείται διεξοδικά.

Παρ’ όλα αυτά, όμως, εμείς θα επιμείνουμε πως υπάρχουν περιθώρια βελτίωσης για να αποφευχθεί η πολυπλοκότητα στη διαδικασία της ανταλλαγής διπλωμάτων με τη Γεωργία και πως είναι μια ευκαιρία να διευρύνουμε τη φιλική αυτή ανταλλαγή και σε άλλους τομείς που έχουν άμεση σχέση με το αντικείμενο της σύμβασης και που είναι εξαιρετικά κρίσιμοι. Η εναπόθεση αυτών των διαδικασιών ελέγχου του όλου εγχειρήματος σε διπλωματικές οδούς και οδούς διαφόρων επίσημων καναλιών δεν βοηθούν ούτε στην ταχύτητα ούτε στην αποτελεσματικότητα. Θα μπορούσε να υπάρξει έστω μία κεντρική υπηρεσία που θα μπορούσε να ασχοληθεί άμεσα με αυτά τα θέματα. Μα, πολύ φοβόμαστε ότι όλη αυτή η πολυπλοκότητα με τις ιατρικές εξετάσεις και το μπέρδεμα με την ηλικία και τους διαφορετικούς περιορισμούς που εφαρμόζονται σε κάθε χώρα για διάφορες κατηγορίες οχημάτων θα επιφέρει καθυστερήσεις και μπερδέματα που δεν υπάρχει λόγος να καλούμαστε να επιλύσουμε στην πορεία.

Όπως είπαμε και στην επιτροπή, υπάρχουν χώρες όπως η Κίνα και η Γαλλία που έχουν συνάψει διμερή συμφωνία για το ίδιο θέμα, με απλοποιημένες όμως διαδικασίες, χωρίς υποβολή σε επιπλέον εξετάσεις, εφόσον πληρούνται οι προϋποθέσεις. Δηλαδή, έχουν ήδη άδεια από τη χώρα τους, έχουν υποβληθεί σε ανάλογες εξετάσεις, δεν ξεπερνούν τα όρια ηλικίας και δεν έχουν κάποιο δηλωμένο χρόνιο πρόβλημα υγείας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα μπορούσαμε να εισάγουμε κάποια διαδικασία, ώστε να υπάρχει η δυνατότητα κατόπιν αιτήματος σε κάποιες περιπτώσεις να απαιτείται ιατρική εξέταση και να μην ταλαιπωρούνται όλοι ανεξαιρέτως. Είναι γνωστό πως έχουμε χιλιάδες εργαζόμενους Γεωργιανούς και Γεωργιανές στην Ελλάδα και φυσικά δεν είναι όλοι με άδειες παραμονής. Παρ’ όλα αυτά, έχουν χρόνια εργασίας και διαμονής στη χώρα μας και αυτό το πρόβλημα παραμένει άλυτο, ενώ φροντίζουμε μόνο τις μετακινήσεις τους με το αυτοκίνητο να γίνονται νόμιμα.

Για τη συγκεκριμένη σύμβαση είπε ο κ. Σταϊκούρας πως είναι αποτέλεσμα κοπιώδους συνεργασίας για τη διευκόλυνση της κινητικότητας και την ενίσχυση της οδικής ασφάλειας. Ας κοπιάσουμε, λοιπόν, λίγο παραπάνω, βάζοντας και άλλα στοιχεία ανταλλαγής τεχνογνωσίας και επίλυσης κοινών προβλημάτων. Ας φτιάξουμε μια κοινή βάση δεδομένων για τα οδικά ατυχήματα, για παράδειγμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παρ’ όλο που η Γεωργία μας ευχαριστεί για τη βοήθειά μας στην παροχή τεχνογνωσίας σε στήριξη της ευρωπαϊκής πορείας που έχουν ή είχαν πάρει, γιατί ξέρουμε ότι υπάρχουν προβλήματα, η Ελλάδα έχει ακόμη τεράστιο πρόβλημα με την οδική ασφάλεια, πολύ μεγαλύτερο από τις υπόλοιπες ευρωπαϊκές χώρες, όχι μόνο εξαιτίας του κακού οδικού δικτύου που φροντίζετε διεξοδικά μόνο στους μεγάλους άξονες που εξυπηρετούν, βέβαια, τη διεξαγωγή του εμπορίου –άρα, η καλή τους κατάσταση μεταφράζεται σε χρήμα που μπαίνει και βγαίνει από τη χώρα- αλλά επειδή το υπόλοιπο μένει κακοσυντηρημένο και κακοσχεδιασμένο στο μεγαλύτερο μέρος του, με αποτέλεσμα να έχουμε ατυχήματα και πραγματική σφαγή στην άσφαλτο, με θύματα τους πιο ενεργούς, τους πιο παραγωγικούς, τους πιο νέους και τους πιο αδικοχαμένους.

Αυτό, λοιπόν, είναι μία πραγματική πληγή που αιμορραγεί για την κοινωνία. Φυσικά, τα αίτια δεν είναι μόνο το κακό δίκτυο αλλά και ο ανθρώπινος παράγοντας και περιμένουμε με ανυπομονησία να δούμε τις αλλαγές και να τις συζητήσουμε στο καινούργιο νομοσχέδιο για τον Κώδικα Οδικής Κυκλοφορίας. Όμως, θα μπορούσαν οι δύο χώρες να κάνουν μνημόνιο συνεργασίας και σε αυτό το θέμα, με ενημέρωση, με ανταλλαγή πληροφοριών σχετικά με παραβάσεις κυκλοφορίας, αλλά και με έγκαιρη και σωστή αντιμετώπιση του τραύματος. Τότε θα μπορούσαμε να ισχυριστούμε την προσπάθεια ενίσχυσης της οδικής ασφάλειας, όπως αναφέρεται στη σύμβαση.

Μαθαίνουμε πως η Γεωργία βρίσκεται σε διαδικασία ανάπτυξης κρατικού συστήματος αεροδιακομιδών που θα στοιχίσει αρκετά εκατομμύρια από την Ευρωπαϊκή Ένωση. Αυτές τις πληροφορίες έχουμε. Τα χρήματα αυτά θα δοθούν, λοιπόν, στην Γεωργία. Εμείς δίνουμε εκατομμύρια για επικοινωνιακή πολιτική, κανάλια και πορίσματα που ανακαλούμε. Είναι άλλο ένα επιχειρησιακό φιάσκο της χώρας μας. Όμως, για το θέμα αυτό της πρωτογενούς αεροδιακομιδής ούτε λόγος να γίνει γρήγορα και σωστά. Γιατί να μην αναπτύξουμε και εδώ μια παράλληλη πορεία, στήριξη και ανταλλαγή για την επίτευξη και αυτού του στόχου; Διότι, ήδη λέμε, «ξε-λέμε», αλλάζουμε και φυσικά καθυστερούμε και χάνονται ζωές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο ειδικός αγορητής από την Κοινοβουλευτική Ομάδα Νίκη κ. Κομνηνός Δελβερούδης.

Ορίστε, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση αφορά στην κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας, η οποία έχει υπογραφεί από τις 26 Σεπτεμβρίου του 2024 και ρυθμίζει την αμοιβαία αναγνώριση και ανταλλαγή των αδειών οδήγησης μεταξύ των δύο χωρών.

Πρόκειται, λοιπόν, για μια τυπική διαδικασία όπως συνηθίζεται να συμβαίνει στις περιπτώσεις κύρωσης συμφωνιών, χωρίς ουσιαστικό διάλογο δυστυχώς, δεδομένου ότι το κείμενο υπογράφεται σε προγενέστερο χρόνο της συζήτησης στη Βουλή. Ωστόσο, πολλές φορές οι συμφωνίες αυτές βοηθούν στην ενίσχυση των διμερών σχέσεων μεταξύ των κρατών και εμείς θα σταθούμε σε αυτό, εν προκειμένω με τη Γεωργία η οποία είναι μια χώρα με την οποία μας συνδέουν στενοί δεσμοί συγγένειας και φιλίας από αρχαιοτάτων χρόνων.

Το είπα και στη συνεδρίαση της επιτροπής, το επαναλαμβάνω και σήμερα ότι πρέπει να επιδιώκουμε στενότερες σχέσεις με αυτήν τη χώρα, όπου το ελληνικό στοιχείο ήταν πάρα πολύ έντονο και μέχρι σήμερα παραμένουν ακόμα κάποιες χιλιάδες Έλληνες εκεί.

Η Τσάλκα είναι μια περιοχή η οποία βρίσκεται στη νότια Γεωργία και η οποία ιδρύθηκε στη σύγχρονη μορφή της από τους Έλληνες που μετανάστευσαν στην περιοχή αυτή, κυρίως, από την περιοχή του Πόντου στις αρχές του 19ου αιώνα. Είναι μια περιοχή όπου πριν το 1991 το ελληνικό στοιχείο αποτελούσε τη συντριπτική πλειοψηφία του πληθυσμού με είκοσι επτά χωριά να είναι ελληνικά. Επίσης στην κεντρική Γεωργία στις παραμονές του Α΄ Παγκοσμίου πολέμου στις περιοχές της Αμπχαζίας και Ατζαρίας υπήρχαν σαράντα δύο εκκλησίες με σαράντα πέντε ιερείς και σαράντα τέσσερα σχολεία ελληνικά με εξήντα δύο δασκάλους. Ο Ελληνισμός αυτός, δυστυχώς, έμεινε ξεχασμένος, με τους τελευταίους κατοίκους να προσπαθούν να κρατήσουν ζωντανή την ελληνική τους ταυτότητα.

Φυσικά η Γεωργία κατέχει και μια γεωπολιτική θέση πολύ μεγάλης στρατηγικής σημασίας μεταξύ Ευρώπης και Ασίας, με τη γειτονική της χώρα όμως, την Τουρκία να ασκεί όλο και μεγαλύτερη επιρροή, όπως το συνηθίζει. Θα πρέπει να φροντίσουμε να διατηρήσουμε το ελληνικό στοιχείο και να ενισχύσουμε την παρουσία μας στη Γεωργία με ελληνικό προξενείο όχι μόνο στην Τιφλίδα αλλά και σε άλλες περιοχές της Γεωργίας όπως είναι το Βατούμ.

Συνεπώς, δεν έχουμε λόγο να καταψηφίσουμε τη συμφωνία αυτή η οποία πέρα από την αμοιβαία αναγνώριση που ήδη προβλέπεται βάσει της Σύμβασης της Βιέννης δίνει τη δυνατότητα ανταλλαγής αδειών οδήγησης μεταξύ της Ελλάδας και της Γεωργίας προκειμένου να διευκολυνθεί η οδική κυκλοφορία και να εξασφαλιστεί η μετακίνηση των πολιτών που διαμένουν στις δύο χώρες.

Όμως δεν θα μπορούσαμε να μην αναφερθούμε με αφορμή την εν λόγω συμφωνία στη θλιβερή πρωτιά της Ελλάδας σε σχέση με τις υπόλοιπες χώρες της Ευρωπαϊκής Ένωσης στα τροχαία ατυχήματα, διότι στην ανάλυση των συνεπειών της εν λόγω συμφωνίας γίνεται και εκεί αναφορά ότι αντιμετωπίζεται και το ζήτημα για ανάγκη βελτίωσης της οδικής ασφάλειας. Για ποια οδική ασφάλεια μιλάμε ακριβώς; Σύμφωνα με τα στοιχεία της Ευρωπαϊκής Ένωσης τα θανατηφόρα τροχαία ήταν μειωμένα στην Ευρώπη το 2024, αλλά η Ελλάδα παρέμεινε στο μαύρο της το χάλι. Συγκεκριμένα, ο αριθμός των ανθρώπων που έχασαν τη ζωή τους σε τροχαία ατυχήματα μέσα στο 2024 στην Ευρώπη είναι κατά 3% μειωμένος σε σύγκριση με το 2023 και ισοδυναμεί με περίπου εξακόσιες λιγότερες χαμένες ζωές. Στην Ελλάδα όμως καταγράφηκαν συνολικά εξήντα τέσσερα θανατηφόρα τροχαία ανά ένα εκατομμύριο κατοίκους μέσα στο 2024, έναντι εξήντα ενός ενός το 2023. Πρόκειται για την τρίτη μεγαλύτερη αύξηση μετά την Εσθονία και την Ουγγαρία. Η χώρα μας είχε επίσης την τρίτη χειρότερη επίδοση στην Ευρωπαϊκή Ένωση σε αριθμό θανάτων μετά τη Βουλγαρία και τη Ρουμανία.

Να θυμίσουμε ότι εδώ και μήνες περιμένουμε να έρθει ο νέος Κώδικας Οδικής Κυκλοφορίας και ακόμα έρχεται! Η κωλυσιεργία της Κυβέρνησης της Νέας Δημοκρατίας στοιχίζει, κοστίζει ζωές και ατυχήματα. Για να μην πω για τον Βόρειο Οδικό Άξονα της Κρήτης -τον γνωστό ΒΟΑΚ- με τις τεράστιες καθυστερήσεις οι οποίες κόντεψαν να τινάξουν στον αέρα την κατασκευή του και να χαθούν οι πόροι από το Ταμείο Ανάκαμψης και Ανθεκτικότητας, ενώ η υπογραφή της σύμβασης παραχώρησης για το μεγαλύτερο τμήμα του Βόρειου Οδικού Άξονα Κρήτης Χανιά - Ηράκλειο ακόμα αναμένεται. Το 2024, ο τραγικός απολογισμός από τροχαία δυστυχήματα στην Κρήτη ήταν εξήντα τέσσερις θάνατοι και έξι ανθρώπινες ζωές έχουν ήδη χαθεί μέσα στους πρώτους μόλις μήνες του 2025. Ο κύριος Πρωθυπουργός διατεινόταν ότι ήταν προτεραιότητά του ο ΒΟΑΚ και από τότε έχουν περάσει έξι χρόνια και άλλο ένα στοίχημα χαμένο για τον κύριο Πρωθυπουργό.

Κύριοι της Κυβέρνησης, εάν θέλετε να πιστέψει κάποιος από τους πολίτες αυτής της χώρας ότι ενδιαφέρεστε πραγματικά για την υγεία τους, όπως λέγατε πριν από λίγα χρόνια στην υγειονομική κρίση, αν θέλετε να πιστέψει κάποιος πολίτης ότι ενδιαφέρεστε για την ευημερία τους αλλά κυρίως ότι ενδιαφέρεστε για την ανθρώπινη ζωή, πρέπει να εγκύψετε πραγματικά σε αυτό το τεράστιο πρόβλημα και να δώσετε άμεσες λύσεις, να αναλάβει η Κυβέρνησή σας σοβαρές πρωτοβουλίες, για να μη θρηνήσουμε άλλα θύματα στην άσφαλτο.

Καταληκτικά, υπερψηφίζουμε την κύρωση της συμφωνίας αυτής για τους λόγους που προανέφερα και στην ομιλία μου.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα την ειδική αγορήτρια από την Νέα Αριστερά, την κ. Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Πριν μπω στο θέμα της σύμβασης, θα ήθελα να πω ότι σήμερα ως Νέα Αριστερά καταθέσαμε πρόταση νόμου για την απαγόρευση έρευνας και εκμετάλλευσης υδρογονανθράκων σε χερσαίες και θαλάσσιες περιοχές της χώρας.

Πριν από λίγο ακούσαμε έναν εκπρόσωπο μιας Κοινοβουλευτικής Ομάδας να μας μιλά για την πράσινη μετάβαση. Βεβαίως αυτός που υπονομεύει κυρίως στην δίκαιη πράσινη μετάβαση και την κλιματική δικαιοσύνη είναι η ίδια η Κυβέρνηση που έχει προσδεθεί στο λόμπι του φυσικού αερίου -κάνουμε τα περισσότερα έργα σε φυσικό αέριο-, συγχρόνως δεν υπάρχει ακόμη το χωροταξικό για τις ΑΠΕ, συγχρόνως δημιουργεί πάρα πολλά προβλήματα και, κυρίως, χωρίς καμιά συμμετοχή της κοινωνίας. Ωστόσο η κλιματική κρίση δεν μπορεί να περιμένει. Γι’ αυτό και πήραμε αυτή την πρωτοβουλία και μάλιστα σε αυτήν τη συγκυρία που έχουμε τον Τραμπ ο οποίος λέει «drill baby, drill», δηλαδή συνεχώς προωθεί περισσότερα ορυκτά καύσιμα, αλλά και ολόκληρη την ακροδεξιά στην Ευρωπαϊκή Ένωση η οποία προσπαθεί να κάνει συμμαχίες ενάντια σε όλες τις πολιτικές για το κλίμα. Η Ελληνική Κυβέρνηση, βεβαίως, έχει καλέσει προσφάτως τη «Chevron» για νέες εξορύξεις υδρογονανθράκων, το παλιό ρυπογόνο μοντέλο. Επομένως νομίζω ότι ήταν μια πολύ καίρια παρέμβαση αυτή της Νέας Αριστεράς και καλούμε την προοδευτική Αντιπολίτευση να τη στηρίξει. Επί δεκαετίες είχαμε εγκληματική αμέλεια ως ανθρωπότητα γιατί η επιστήμη προειδοποιούσε, αλλά για έναν περίεργο λόγο πιστεύουμε ότι το χέρι της ελεύθερης αγοράς θα λύσει το θέμα του πλανήτη. Το οφείλουμε στις επόμενες γενιές.

Πάμε στο παρόν σχέδιο νόμου που αφορά την κύρωση της Συμφωνίας μεταξύ Ελλάδας και Γεωργίας για την αμοιβαία αναγνώριση και ανταλλαγή αδειών οδήγησης. Έχουμε δει πολλές τέτοιες συμφωνίες -προσφάτως ήταν και η αντίστοιχη με τη Μολδαβία- σε θετική κατεύθυνση.

Εγώ με την ευκαιρία όμως αυτή θα επανέλθω σε αυτό το σοβαρό θέμα που αφορά στην οδική ασφάλεια και περιγράφεται κιόλας στην αιτιολογική όπου διαπιστώνεται ότι πρέπει να βελτιωθεί η οδική ασφάλεια. Είναι πραγματικά ένα πολύ ευαίσθητο σημείο πολιτικής και θεωρώ ότι πριν από κάθε απόπειρα παρέμβασης, όσο και αν το θεωρείτε αυτονόητη, είναι απαραίτητη η συνετή οδική συμπεριφορά, αυτή που είναι σύμφωνη με τους κανόνες που είναι στοιχείο κουλτούρας και πολιτισμού ενός λαού.

Η μείωση των θανάτων από τροχαία ατυχήματα θα έπρεπε να είναι πρωταρχικός μας στόχος. Μπορεί να χαρακτηριστεί πραγματικά ως εθνική πανδημία, η οποία όμως πλήττει κυρίως τους νέους -είναι πρώτη αιτία θανάτου για νέους έως είκοσι εννέα ετών- και είναι, βεβαίως, και μια αντίστοιχη πληγή για την οικονομία που ανέρχεται στο 3,5% του ΑΕΠ. Τρεις είναι οι παράγοντες που οδηγούν στο τροχαίο δυστύχημα: το όχημα, η υποδομή και ο οδηγός. Σύμφωνα με τελευταίες έρευνες ο οδηγός εμπλέκεται στο 95% των ατυχημάτων και μάλιστα στο 75% είναι και ο απολύτως υπεύθυνος. Αυτό σημαίνει ότι εκεί πρέπει να παρέμβει η πολιτεία, η οποία όμως πολιτεία δεν το κάνει. Οι αριθμοί δείχνουν ότι τα πράγματα δεν πάνε καλά. Είχαμε μια επιτυχία με μία πρόσκαιρη μείωση των ατυχημάτων -και πάλι ήμασταν πολύ πίσω από αντίστοιχες βελτιώσεις στην υπόλοιπη Ευρώπη-, αλλά εγώ θα διαβάσω τα τρομακτικά νούμερα: Το 2021 εξακόσιοι είκοσι τέσσερις νεκροί στην άσφαλτο, το 2022 εξακόσιοι πενήντα τέσσερις, το 2023 εξακόσιοι τριάντα επτά, το 2024 εξακόσιοι εξήντα πέντε νεκροί -ήταν ρεκόρ πενταετίας- και, βεβαίως, συνεχίζεται και το 2025. Αρκεί να σας πω ότι τον Μάρτιο μόνο στην Αττική είχαμε δεκαοκτώ νεκρούς στην άσφαλτο. Και, βέβαια, δεν αναφερόμαστε καθόλου και δεν ασχολείται κανείς με τους βαριά τραυματίες. Υπάρχει ένα συγκεκριμένο πρωτόκολλο, το MΑIS+3, που αφορά την ανάπτυξη πολιτικών. Ουσιαστικά αφορά μια συντονισμένη δράση της πολιτείας έπειτα από ένα τροχαίο και πώς θα γίνει η αποκατάσταση.

Κύριε Υπουργέ, είστε νέος στη θέση σας αλλά αυτά, πραγματικά, πρέπει να τα δείτε γιατί δεν έχουμε καλή εμπειρία από τη διακυβέρνηση της Νέας Δημοκρατίας. Χρειάζεται ένα εθνικό στρατηγικό σχέδιο οδικής ασφάλειας, που νομίζω ότι δεν είναι ολοκληρωμένο, και δεν γίνεται η απάντηση σε όλο αυτό το μεγάλο πρόβλημα να είναι ο νέος Κώδικας Οδικής Κυκλοφορίας.

Έχει κάποιες θετικές ρυθμίσεις, όπως μειώσεις κυκλοφορίας σε κατοικημένες περιοχές κ.λπ., αλλά η αναδιαμόρφωση των ποινών δεν λύνει το πρόβλημα.

Πριν έναν χρόνο ως Κοινοβουλευτική Ομάδα της Νέας Αριστεράς είχαμε καταθέσει μια ερώτηση κοινοβουλευτικού ελέγχου με αυτό το θέμα, την αύξηση των τροχαίων ατυχημάτων και βάλαμε μερικά κρίσιμα ζητήματα, μεταξύ άλλων τα εξής: Προτείναμε τη σύσταση ενός κεντρικού φορέα οδικής ασφάλειας ο οποίος θα έχει την αποκλειστική ευθύνη για την οδική ασφάλεια, τη δημιουργία ενός εθνικού ταμείου οδικής ασφάλειας για την ορθότερη κατανομή των πόρων σε δράσεις και μέτρα οδικής ασφάλειας και βιώσιμης κινητικότητας, τη δημιουργία εθνικού παρατηρητηρίου οδικής ασφάλειας, δράσεις στοχευμένης ενημέρωσης σε σχολεία και σε ομάδες υψηλού κινδύνου ατυχημάτων, παραδείγματος χάριν Στρατός, καθώς και τη θέσπιση της υποχρεωτικής διδασκαλίας του μαθήματος κυκλοφοριακής αγωγής στα σχολεία. Πέρασε ένας χρόνος. Ορισμένα από αυτά που καταθέσαμε έχουν υπάρξει ως εξαγγελίες της Κυβέρνησης αλλά δεν έχει γίνει απολύτως τίποτα.

Επίσης -το ξαναείπα και στην επιτροπή και αυτό μου φαίνεται απαράδεκτο, το είχα ζήσει και εγώ ως Γενική Γραμματέας- δεν συμμετέχει η πολιτική ηγεσία του Υπουργείου σε κανένα από τα διεθνή fora που έχουν ως θέμα την οδική ασφάλεια και όπου υπάρχει και ανταλλαγή εμπειριών. Για παράδειγμα, στην 81η Ετήσια Σύνοδο του Παγκόσμιου Forum για την Οδική Ασφάλεια ή στη Διυπουργική Συνάντηση στο Μαρόκο, που διοργανώθηκε από τον Παγκόσμιο Οργανισμό Υγείας και τον ΟΗΕ τον Φεβρουάριο, η πολιτική ηγεσία ήταν απούσα.

Επίσης υπάρχει το θέμα των αδειών οδήγησης που εμπλέκεται, όπως είπα, ο οδηγός. Εδώ να θυμίσω ότι η Νέα Δημοκρατία το 2019, κατάργησε έναν νόμο που βρήκε από την προηγούμενη κυβέρνηση ο οποίος μπορεί να είχε κάποια προβλήματα και έπρεπε σημειακά να διορθωθεί. Το θέμα όμως είναι ότι ήρθε ένας νόμος το 2021 και παραδεχτήκαμε όλοι μαζί ότι υπάρχει ένα διεφθαρμένο σύστημα στο θέμα της έκδοσης αδειών οδήγησης, ωστόσο στην προηγούμενη σύμβαση που συζητήσαμε ο κ. Οικονόμου, ο προκάτοχός σας, παραδέχθηκε ότι η δευτερογενής νομοθεσία που τότε προβλεπόταν, το 2021, δεν έχει εκδοθεί μέχρι σήμερα, δεν έχει γίνει, που σημαίνει ότι από το 2019 τουλάχιστον μέχρι σήμερα αυτό το στρεβλό σύστημα συνεχίζει να λειτουργεί ανεξέλεγκτα.

Επομένως οι νομοθετικές ρυθμίσεις της Κυβέρνησης δεν έχουν λειτουργήσει μέχρι σήμερα, ενώ ο αριθμός των τροχαίων ατυχημάτων, δυστυχώς, αυξάνεται τρομακτικά, θα έλεγα.

Θα υπερψηφίσουμε τη σύμβαση, θα παρακολουθούμε όμως με προτάσεις και παρατηρήσεις όλες τις πρωτοβουλίες που αφορούν στη μάστιγα ή αλλιώς στην εθνική πληγή του φόρου αίματος στην άσφαλτο.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η ειδική αγορήτρια της Ελληνικής Λύσης κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, κύριε Υπουργέ, οι δεσμοί της Ελλάδας με τη Γεωργία είναι πολύχρονοι. Ήδη στη νεότερη Ιστορία από το 1916 στα γεωργιανά εδάφη φιλοξενήθηκαν χιλιάδες Ποντίων διωγμένων ύστερα από τη γενοκτονία τους από τον τουρκικό εθνικισμό.

Έκτοτε η ελληνική παρουσία στα εδάφη της Γεωργίας ήταν πολύ σημαντική. Με βάση την απογραφή του 1989, στη Γεωργία ζούσαν εκατό χιλιάδες πενήντα δύο Έλληνες, των οποίων ο κύριος πληθυσμός ζούσε στην κεντρική Γεωργία.

Ωστόσο η καταφυγή των διωχθέντων Ελλήνων στα εδάφη της Γεωργίας συνέπεσε χρονικά και με τη σύσταση της Σοβιετικής Ένωσης, μέρος της οποίας αποτελούσε και η Σοσιαλιστική Δημοκρατία της Γεωργίας με τις δεκάδες χιλιάδες ελληνικού πληθυσμού. Μετά τη διάλυση της Σοβιετικής Ένωσης, λόγω της τότε κακής πολιτικής και οικονομικής κατάστασης της ανεξάρτητης πλέον Γεωργίας ο ελληνικός πληθυσμός της Γεωργίας συρρικνώθηκε σημαντικά και η ελληνική κοινότητα εξαθλιώθηκε οικονομικά. Πολλοί Έλληνες έτσι μετακινήθηκαν μόνιμα στην Ελλάδα λαμβάνοντας και την ελληνική ιθαγένεια.

Σήμερα οι εναπομείναντες Έλληνες μόνιμοι κάτοικοι Γεωργίας δεν ξεπερνούν τις πέντε χιλιάδες πεντακόσιες.

Η Ελλάδα και η Γεωργία συνήψαν διπλωματικές σχέσεις το 1992 αμέσως ύστερα από την ανεξαρτητοποίηση της Γεωργίας. Αντίστοιχα οι μόνιμοι κάτοικοι γεωργιανής καταγωγής στην Ελλάδα αριθμούν περί τις είκοσι επτά χιλιάδες τετρακόσια άτομα. Όπως θίξαμε και προ διμήνου στο πλαίσιο της ψήφισης της κύρωσης της αντίστοιχης συμφωνίας με τη Μολδαβία, η διαφορά των Ελλήνων της Γεωργίας με τους Γεωργιανούς της Ελλάδας, είναι ότι οι Έλληνες της Γεωργίας είναι Γεωργιανοί ελληνικής καταγωγής ή αλλιώς Έλληνες με γεωργιανή ιθαγένεια και γεωργιανό διαβατήριο. Αντιθέτως, οι Γεωργιανοί της Ελλάδας είναι μετανάστες, δεν έχουν ελληνική ιθαγένεια ούτε πολιτικά δικαιώματα και έχουν δικαίωμα διαμονής στην Ελλάδα περιοριστικά και μόνο για όσο χρόνο εργάζονται.

Οι Έλληνες στη Γεωργία είναι τα μέλη του διπλωματικού προσωπικού και των Ελλήνων επιχειρηματιών οι οποίοι επισκέπτονται τη Γεωργία για δουλειές και μετά επιστρέφουν στην Ελλάδα. Παράλληλα πολλοί Γεωργιανοί στην Ελλάδα εργάζονται στη «μαύρη» εργασία, κυρίως οι γυναίκες οι οποίες φυλάσσουν ηλικιωμένους, δεν φαίνονται πουθενά όμως επισήμως.

Στην κατ’ άρθρον ψήφιση τώρα, στο άρθρο πρώτο του σχεδίου νόμου κύρωση της συμφωνίας, η εν λόγω Συμφωνία μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής των αδειών οδήγησης υπογράφηκε στην Αθήνα στις 26 Σεπτεμβρίου του 2024, και ως σκοπό της έχει το να ενισχύσει και να διευκολύνει την κινητικότητα, καθώς και το να δώσει τη δυνατότητα στις ελληνικές αρχές να ελέγχουν πλήρως τη συμμόρφωση των Γεωργιανών οδηγών και τα απαιτούμενα πρότυπα ασφαλείας και επάρκειας δεξιοτήτων οδήγησης. Σε αυτό το σημείο τονίζουμε ότι η Ελλάδα οφείλει να ελέγχει σε βάθος τη γνησιότητα των γεωργιανών αδειών οδήγησης οι οποίες εμφανίζονται προς επικύρωση και ότι αυτές οι άδειες χορηγήθηκαν και είναι σύμφωνες με την κείμενη νομοθεσία της Γεωργίας.

Στο άρθρο 1, «Αμοιβαία αναγνώριση αδειών οδήγησης», οι κάτοχοι των αδειών οδήγησης θα μπορούν να τις ανταλλάσσουν εφόσον έχουν αποκτήσει άδεια διαμονής στην άλλη συμβαλλόμενη χώρα. Έτσι κάτοχοι άδειας οδήγησης που αποκτήθηκε στη Γεωργία μετά την απόκτηση νόμιμης συνήθους διαμονής στη χώρα μας οφείλουν, είτε να την ανταλλάξουν είτε να μεριμνήσουν να τους χορηγηθεί νέα άδεια οδήγησης, μετά από επιτυχή θεωρητική και πρακτική εξέταση. Εν προκειμένω η Κυβέρνηση οφείλει να διευκρινίσει το αν η ισχύς της άδειας οδήγησης εκτείνεται μόνο για όσο χρονικό διάστημα ισχύει και η άδεια διαμονής του κατόχου της ή εκτείνεται και ύστερα.

Στο άρθρο 4, το παρόν αναφέρει ότι ανταλλαγή των αδειών οδήγησης διενεργείται χωρίς τη διεξαγωγή θεωρητικών και πρακτικών εξετάσεων με προσκόμιση ιατρικού πιστοποιητικού το οποίο αποδεικνύει ότι ο κάτοχος της άδειας οδήγησης είναι από ιατρική άποψη ικανός να οδηγεί μηχανοκίνητο όχημα, φτάνει ο οδηγός να έχει όντως εξεταστεί από τους προβλεπόμενους γιατρούς και να έχει κριθεί επαρκής.

Επίσης, για ηλικιωμένους οδηγούς απαιτείται να διασφαλίζεται η τακτή εξέτασή τους προς ασφάλεια απάντων.

Έρχομαι στο άρθρο 5. Με το παρόν άρθρο παρέχεται η δυνατότητα χρήσης προσωπικών δεδομένων των αναφερομένων προσώπων. Είναι αυτονόητο ότι απαιτείται η πλήρης διασφάλιση στην επεξεργασία των προσωπικών δεδομένων, προκειμένου να μην έχουμε ανεπιθύμητες διαρροές.

Στο άρθρο 11 τέλος, «Εξαιρέσεις από την ανταλλαγή αδειών οδήγησης», τονίζουμε ότι χρειάζεται να διασφαλιστεί πλήρως ότι θα αποκλειστούν πλήρως οι κίνδυνοι από τυχόν καταστρατήγηση αυτής της διάταξης και δεν θα αξιοποιηθεί αυτή πλαγίως προκειμένου να νομιμοποιηθούν άδειες οδήγησης οι οποίες δεν θα έχουν ληφθεί προσηκόντως ή δεν θα πληρούν τις προϋποθέσεις του νόμου.

Η Γεωργία βρίσκεται σε στρατηγική γεωπολιτική θέση στο σταυροδρόμι Ευρώπης και Ασίας, έχει επιλέξει σαφή ευρωπαϊκή προοπτική και προσανατολισμό. Μεταξύ άλλων έχει προσχωρήσει σε ευρωπαϊκές συμβάσεις, όπως εν προκειμένω η Σύμβαση της Βιέννης του 1968 για την οδική κυκλοφορία.

Συνεπώς, όσον αφορά στην παρούσα σύμβαση η Ελληνική Λύση θεωρεί ότι χρειάζεται από την ελληνική πλευρά ιδιαίτερη προσοχή στην τήρηση από αμφότερα τα μέρη πλήρους διαφάνειας και νομιμότητας στις προβλεπόμενες διαδικασίες, καθώς και στην τήρηση όλων ανεξαιρέτως των όρων της συμφωνίας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Αφροδίτη Κτενά, ειδική αγορήτρια από το Κομμουνιστικό Κόμμα Ελλάδας.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Συζητάμε σήμερα μία σύμβαση για τις άδειες οδήγησης παρόμοια με αυτή που είχε έρθει πριν λίγες βδομάδες για τη Μολδαβία. Η σημερινή σύμβαση αφορά τις άδειες οδήγησης Ελλάδας - Γεωργίας. Και η Μολδαβία και η Γεωργία είναι χώρες οι οποίες είναι σε πορεία ένταξης στην Ευρωπαϊκή Ένωση. Και οι δύο χώρες ωστόσο χαρακτηρίζονται ως οι επόμενες «Ουκρανίες» -εντός εισαγωγικών- λόγω των συγκρούσεων και των γεωπολιτικών αναδιαρθρώσεων, για να το πω έτσι ευγενικά.

Στη Μολδαβία υπάρχει μια κυβέρνηση η οποία είναι της αρεσκείας της Ευρωπαϊκής Ένωσης. Αντίθετα, η Γεωργία τον Οκτώβριο ψήφισε ενάντια στους υποψήφιους της αρεσκείας της Ευρωπαϊκής Ένωσης.

Μάλιστα ο νέος Πρόεδρος έχει αναστείλει τις διαπραγματεύσεις για την ένταξη μέχρι το 2028. Έχει καταγγείλει μάλιστα και την ανάμιξη ξένων δυνάμεων στο εσωτερικό της χώρας μέσω χρηματοδότησης μη κυβερνητικών οργανώσεων και τα στοιχεία αυτά επαληθεύονται μετά τις αποκαλύψεις που ακολούθησαν την κατάργηση της χρηματοδότησης της USAID από την κυβέρνηση Τραμπ.

Και βέβαια αυτήν τη στιγμή η Ευρωπαϊκή Ένωση και το ΝΑΤΟ ασκούν πίεση προς τη «φιλορωσική» -εντός εισαγωγικών- κυβέρνηση της Γεωργίας. Η Βρετανία πάγωσε τον ετήσιο διάλογο ασφαλείας με τη Γεωργία και ακύρωσε συνομιλίες για αμυντικά θέματα λόγω της ανησυχίας για «δημοκρατική οπισθοδρόμηση», όπως λέγεται, εντός εισαγωγικών κι αυτό.

Την περασμένη εβδομάδα η Κάγια Κάλας και η Μάρτα Κος κάλεσαν τη Γεωργία να επανέλθει στον δημοκρατικό δρόμο των λεγόμενων ευρωπαϊκών αξιών και μάλιστα απειλώντας με αρνητικές συνέπειες για την ενταξιακή πορεία της χώρας. Εδώ, βέβαια, έχουμε πάλι την απογείωση της υποκρισίας της Ευρωπαϊκής Ένωσης. Συζητούσαμε στην προηγούμενη συνεδρίαση για τη Σαουδική Αραβία που έχει καταγγελθεί από διεθνείς φορείς η παραβίαση στοιχειωδών ανθρωπίνων δικαιωμάτων αλλά είναι στρατηγικός εταίρος η Σαουδική Αραβία οπότε δεν λέμε τίποτα γι’ αυτά.

Τώρα επιστρέφοντας στη Γεωργία, από την πλευρά της η Μόσχα ήρε τους προϋπολογισμούς για τη βίζα στη Γεωργία παραχωρώντας στους πολίτες το δικαίωμα να εργάζονται στη Ρωσία. Αυτό, λοιπόν, είναι το γεωπολιτικό σκηνικό μέσα στο οποίο έρχεται αυτή τη στιγμή στη Βουλή προς κύρωση αυτή η συμφωνία για τις άδειες οδήγησης.

Βέβαια δεν έχουμε καμία αντίρρηση να διευκολύνουμε τη ζωή συνανθρώπων μας και εδώ στην Ελλάδα και στη Γεωργία, αλλά έχει ενδιαφέρον να ξέρουμε σε ποιο κάδρο έρχονται αυτές οι συμβάσεις προς κύρωση γιατί τίποτα δεν είναι άσχετο.

Την ίδια στιγμή -και εδώ πρέπει να δούμε και την ανθρώπινη διάσταση, γιατί αυτό μας ενδιαφέρει- οι άνθρωποι ματώνουν είτε λόγω δασμών, λόγω φτώχειας, λόγω άγριας εκμετάλλευσης, μετανάστευσης, των οικονομικών πολέμων που αυτήν τη στιγμή είναι σε έξαρση είτε κυριολεκτικά στα πεδία των μαχών που επίσης εκεί έχουμε πρωτοφανή επίπεδα και στις πολεμικές συγκρούσεις.

Οι άνθρωποι, λοιπόν, στη Γεωργία έχουν μειωθεί μετά το 1989. Το 1989 είχε πληθυσμό πεντέμισι εκατομμυρίων και σήμερα είναι κάτω από τα τέσσερα εκατομμύρια. Μεταναστεύουν λόγω μεγάλης φτώχειας στην καπιταλιστική Γεωργία. Ένας προτιμώμενος προορισμός αυτών των μεταναστών από τη Γεωργία είναι η χώρα μας και το μεγαλύτερο ποσοστό των μεταναστών από τη Γεωργία είναι γυναίκες που, όπως ακούστηκε, πολλές από αυτές είναι αφανείς, εργάζονται εσωτερικές σε σπίτια. Και βέβαια δεν ακούμε κάτι γι’ αυτό, υπάρχει το παράδοξο να έχουν την ελευθερία αυτές οι γυναίκες να οδηγούν, αλλά να μην μπορούν να εργαστούν νόμιμα.

Αλλά, όπως είπα, στο πλαίσιο του καπιταλισμού και ειδικά σε συνθήκες σφοδρών ανταγωνισμών όπως οι σημερινές, οι διακρατικές συμφωνίες αποτελούν κινήσεις στη γεωπολιτική σκακιέρα και αποτελούν συμφωνίες μεταξύ της αστικής τάξης στη χώρα μας και το πολιτικό της προσωπικό με το αντίστοιχο στην άλλη χώρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θέλω ένα λεπτό ακόμα, κύριε Πρόεδρε, και παρακαλώ για την ανοχή.

Εδώ υπάρχει μια οικονομική διάσταση και αυτή έχει να κάνει με το μεγάλωμα της δεξαμενής από το οποίο θα αντλούνται επαγγελματίες οδηγοί για τις μεταφορές, να διευκολυνθεί δηλαδή και να αυξηθεί η κερδοφορία στις μεταφορές για τους μεγάλους ομίλους που δραστηριοποιούνται εκεί.

Το τρίτο ζήτημα βέβαια που έχει μεγάλη σημασία, αλλά δεν μπορεί να καλυφθεί με μια τέτοια σύμβαση είναι η οδική ασφάλεια. Η οδική ασφάλεια έχει να κάνει και με υποδομές. Οι υποδομές στη χώρα μας στον τομέα αυτό, αν εξαιρέσουμε τους μεγάλους πανάκριβους διεθνείς αυτοκινητόδρομους που έχουν φτιαχτεί για τις διεθνείς μεταφορές, είναι σε άθλια κατάσταση. Το επαρχιακό οδικό δίκτυο και ο τρόπος που αναπτύσσεται και η κατάσταση στην οποία βρίσκεται και ο τρόπος που επιτηρείται είναι πραγματικά προηγούμενων αιώνων. Αυτό το αποδεικνύει και ο μεγάλος αριθμός τροχαίων. Οι νέοι δρόμοι κατασκευάζονται με κριτήρια κερδοφορίας και το κόστος το πληρώνει ο λαός είτε μέσω φόρων είτε μέσω διοδίων.

Αυτή είναι πραγματικά μια συζήτηση που θα την κάνουμε και σε επόμενα νομοσχέδια, δεν είναι της παρούσης. Αλλά σαφέστατα αυτή η σύμβαση δεν αφορά την οδική ασφάλεια. Αφορά μια συμφωνία μεταξύ δύο χωρών για να αναγνωρίζονται και να ανταλλάσσονται οι άδειες οδήγησης. Με αυτές τις επιφυλάξεις, με αυτά τα κριτήρια, θα τοποθετηθούμε στο «παρών».

Μία κουβέντα ακόμα πριν κλείσω. Επειδή αναφέρθηκαν οι προηγούμενοι ομιλητές στον εμπορικό πόλεμο και τους δασμούς της κυβέρνησης Τραμπ απέναντι σε άλλες χώρες, να πούμε ότι αυτό είναι κλασική συνταγή στον καπιταλισμό, δεν είναι κάτι καινούργιο ούτε για την Ευρωπαϊκή Ένωση. Προφανώς δεν υποτιμάμε τις επιπτώσεις αυτού του οικονομικού πολέμου, αλλά είναι μια συνταγή που έχει εφαρμόσει η Ευρωπαϊκή Ένωση και η ίδια απέναντι σε Ρωσία και Κίνα. Επίσης, είναι και πρώτη φορά που υπάρχουν ανταγωνισμοί ανάμεσα σε μονοπώλια ΗΠΑ και Ευρωπαϊκής Ένωσης.

Με αυτό να πω απλώς ότι αύριο οι εργαζόμενοι έχουν μόνο μια επιλογή, να συγκρουστούν με αυτήν τη λογική, να συγκρουστούν με αυτόν τον δρόμο ανάπτυξης και αύριο να συμμετέχουν όλοι μαζικά στις απεργίες και τις απεργιακές συγκεντρώσεις 10.30΄ στα Προπύλαια.

Ευχαριστώ για την ανοχή, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις εκπαιδευτικοί συνοδοί τους από το Ιδιωτικό Δημοτικό Σχολείο Πυθαγόρας Ρόδου.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο ειδικός αγορητής του ΣΥΡΙΖΑ, ο κ. Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, χθες ως ΣΥΡΙΖΑ - Προοδευτική Συμμαχία διατυπώσαμε κατά τη διάρκεια της επιτροπής ορισμένες παρατηρήσεις, συγκεκριμένα για το άρθρο 10 και την ανάγκη να οριστεί το χρονικό διάστημα εντός του οποίου θα πρέπει να γίνεται η ενημέρωση πριν την τροποποίηση του υποδείγματος των αδειών οδήγησης και στο άρθρο 5 και την ανάγκη να παρέχονται από τα συμβαλλόμενα μέρη εγγυήσεις προστασίας των προσωπικών δεδομένων που ανταλλάσσονται στο πλαίσιο της παρούσας συμφωνίας, ιδίως σε περιπτώσεις χωρών όπου δεν εφαρμόζεται ο γενικός κανονισμός για την προστασία των δεδομένων, όπως είναι η Γεωργία.

Νομίζω ότι ήταν πολύ θετικό ότι ο κύριος Υπουργός δεσμεύτηκε στην επιτροπή ότι τα ζητήματα αυτά, το μεν πρώτο θα καθοριστεί με υπουργική απόφαση όπως είπατε, για το δεύτερο ζήτημα θα υπάρξει κάποια νομοτεχνική βελτίωση -δεν θυμάμαι πώς ακριβώς το διατυπώσατε-, θα υπάρξει τέλος πάντων κάποιος τρόπος να διευθετηθεί και χαίρομαι γι’ αυτό, γιατί πιστεύουμε ότι συζήτηση για τις συμφωνίες αυτές δεν πρέπει να είναι μια τυπική φασόν διαδικασία, αλλά μια γόνιμη διαδικασία με στόχο τη βελτίωσή τους.

Θα ήθελα ωστόσο, κύριε Υπουργέ, στην τοποθέτησή σας και μια άποψη για την παρατήρηση που αφορούσε την επιτυχή εξέταση σε τεστ οδήγησης ως προϋπόθεση για την ανταλλαγή αδειών οδήγησης συγκεκριμένων κατηγοριών, όπως φορτηγά, νταλίκες, λεωφορεία, οχήματα, κατά το πρότυπο της αντίστοιχης συμφωνίας μεταξύ της Ισπανίας και της Γεωργίας. Δεν είναι κακό, κατά τη γνώμη μας, να αντιγράψουμε καλές πρακτικές, αν με αυτόν τον τρόπο μπορούμε να βελτιώσουμε την ασφάλεια στους δρόμους μας.

Τώρα, κυρίες και κύριοι συνάδελφοι, πραγματικά δεν γίνεται να μην αναφερθώ σε όσα συμβαίνουν από χθες με το πόρισμα του ΕΟΔΑΣΑΑΜ που από ευαγγέλιο εθνικής αυτογνωσίας μετατράπηκε σε πόρισμα υπό αμφισβήτηση.

Δύο πρώτες εισαγωγικές παρατηρήσεις. Πρώτον και κύριο, αυτό που έγινε χθες, κατά τη γνώμη μου, είναι ο απόλυτος ορισμός του αποτυχημένου κράτους. Δεύτερον, για να συνεννοούμαστε, το πόρισμα του ΕΟΔΑΣΑΑΜ δεν είναι post σε μέσο κοινωνικής δικτύωσης, που αν κάτι εν πάση περιπτώσει δεν το γράψαμε σωστά να πάμε να το αλλάξουμε προκειμένου να έχει τη μορφή που εμείς θα θέλαμε.

Διότι επί της ουσίας πρόκειται για πόρισμα του επίσημου εθνικού φορέα για τη διερεύνηση της εθνικής τραγωδίας στα Τέμπη, του φορέα δηλαδή, που η Κυβέρνηση κόμπαζε ότι ενίσχυσε τη λειτουργική ανεξαρτησία και την οικονομική του αυτονομία αυξάνοντας τις οργανικές θέσεις και υπερδιπλασιάζοντας, όπως ισχυριζόταν η Κυβέρνηση, τον προϋπολογισμό του.

Είναι φορέας που να θυμίσουμε, κυρίες και κύριοι συνάδελφοι, ότι είναι εποπτευόμενος από το Υπουργείο Υποδομών και Μεταφορών και έχει πρόεδρο και διοικητικό συμβούλιο ορισμένους από την Κυβέρνηση. Το πόρισμα αναρτήθηκε στα αγγλικά, παρά το επίσημο δελτίο Τύπου που έλεγε ότι θα έχει μεταφραστεί στα ελληνικά πριν την παρουσίασή του.

Ξέρετε, ο ΕΟΔΑΣΑΑΜ συγκάλεσε χθες το Διοικητικό Συμβούλιο, προκειμένου να αφαιρεθεί ένα κεφάλαιο, το κεφάλαιο για τις αιτίες της πυρόσφαιρας, και δεν μας εγγυάται κανείς ότι αύριο δεν ενδέχεται να αφαιρεθεί και κάποιο άλλο. Δηλαδή ξηλώνεται σιγά-σιγά και φτάσαμε σαράντα μέρες μετά την παρουσίασή του, αντί να εξετάζονται τα συμπεράσματα του πορίσματος, να εξετάζεται η έρευνά του. Εδώ συμβαίνουν αδιανόητα πράγματα.

Παρουσίαση λοιπόν ΕΟΔΑΣΑΑΜ. Ένα πόρισμα του οποίου τα μέλη έβαλαν φαρδιά-πλατιά την υπογραφή τους, το κράδαινε η Κυβέρνηση ως το πλέον αξιόπιστο και ολοκληρωμένο, αποσύρονται ξαφνικά κεφάλαια, ο Άρειος Πάγος ζητά κατεπείγουσα έρευνα για το πόρισμα και βγαίνει κι ο Κυβερνητικός Εκπρόσωπος κ. Μαρινάκης -κι εδώ θα τρελαθούμε πραγματικά- και μιλάει για οργανωμένο σχέδιο παραπλάνησης της κοινής γνώμης. Και κάνει κι ένα βήμα ακόμα παραπέρα και λέει το εξής, ότι αν η πυρόσφαιρα δεν προκλήθηκε από κάποιο άλλο εύφλεκτο υλικό πλην των ελαίων σιλικόνης, τότε δεν υπάρχει μπάζωμα και άρα δεν υπάρχει συγκάλυψη. Τι συμπέρασμα είναι αυτό! Πόσο αυθαίρετο συμπέρασμα!

Παραλείπει βέβαια ο κ. Μαρινάκης να πει το εξής, ότι αν δεν είχε γίνει η εκχέρσωση και το μπάζωμα του χώρου, αν είχαν γίνει οι απαραίτητες εξετάσεις, που είναι πάγια τακτική σε θύματα που έχει ξεσπάσει πυρκαγιά ανεξάρτητα από τα αίτια αυτής, δεν θα γινόταν σήμερα αυτή η ατελείωτη επιστημονική συζήτηση, την οποία οι πολίτες όπως και οι περισσότεροι από εμάς σε αυτήν την Αίθουσα δεν έχουμε την επιστημονική επάρκεια να κατανοήσουμε.

Άρα είναι λαϊκισμός να καταλήξουμε σε ένα ασφαλές, κατά τη γνώμη μου, συμπέρασμα, ότι τελικά το προϊόν του πορίσματος δεν ήταν προϊόν επιστημονικής διερεύνησης, αλλά τελικά και δυστυχώς, κύριε Κυρανάκη, πολιτικής διαπραγμάτευσης; Αυτό δείχνουν οι χθεσινές παλινωδίες.

Δύο χρόνια λοιπόν μετά το σιδηροδρομικό δυστύχημα στα Τέμπη δεν έχουμε ένα πλήρες πόρισμα. Δύο χρόνια μετά βρισκόμαστε πάλι στην αρχή και δύο χρόνια μετά επί της ουσίας ερευνάται η έρευνα.

Και ρωτάμε καλόπιστα: Θα επανέλθει ο οργανισμός με νέο πόρισμα για τα αίτια της έκρηξης; Θα έχουμε κρατικό πόρισμα που να εξηγεί τα αίτια που δημιούργησαν την πυρόσφαιρα; Κι εδώ πραγματικά θα συμφωνήσω με τον κ. Κυρανάκη, αν ο κ. Παπαδημητρίου δέχεται απειλές, πραγματικά να πάει στον εισαγγελέα, αλλά πρέπει να απαντήσει και σε δύο άλλα πράγματα. Όσα είπε χθες και όσα είπε κατά τη διάρκεια της συνέντευξης Τύπου κατά την παρουσίαση του πορίσματος ήταν και αυτά προϊόν εκβιασμού; Για να καταλάβουμε.

Αναφερόταν όμως στο πόρισμα αυτό και στην απαξίωση του ΟΣΕ με τα προβλήματα υποστελέχωσης και υποχρηματοδότησης, την απουσία εγκατεστημένων συστημάτων ασφαλείας, τις ρουσφετολογικές προσλήψεις, αναφερόταν σε απώλεια στοιχείων λόγω μη έγκαιρης οριοθέτησης του χώρου.

Και να σας θυμίσω σε αυτό το σημείο ότι ο κ. Παπαδημητρίου στην παρουσίαση του πορίσματος του ΕΟΔΑΣΑΑΜ είχε μιλήσει για την κακή και απαξιωμένη κατάσταση του σιδηροδρόμου και τις ευθύνες που υπάρχουν για τη σύμβαση 717, που θα εξασφάλιζε σύγχρονα συστήματα και θα απέτρεπε τη μετωπική σύγκρουση, τα οποία βέβαια –προσέξτε- τα ανακάλεσε κι αυτά στη συνέχεια, γιατί είπε ότι αυτά είναι προσωπικές απόψεις λόγω της συναισθηματικής φόρτισης της διαδικασίας παρουσίασης του πορίσματος.

Πού έχουμε καταλήξει σήμερα; Οι πολίτες να μην έχουν εν τέλει μια απάντηση εάν είναι ασφαλές τελικά το σιδηροδρομικό δίκτυο και να μπορούν να μπουν μέσα στα βαγόνια. Γιατί από χθες αυτό που συζητάτε είναι αν πρέπει να αποσυρθούν τελικά όλα τα βαγόνια. Οι πολίτες λοιπόν, κατά τη γνώμη μας, δεν πείθονται από τακτικές και επικοινωνιακές αντεπιθέσεις και νομίζω ότι και δικαίως χάνουν την εμπιστοσύνη τους στους θεσμούς.

Εγώ θα σας πω ένα πολύ απλό πράγμα. Αν σε οποιαδήποτε άλλη ευρωπαϊκή χώρα είχαν συμβεί τα χθεσινά γεγονότα, θα είχε αποπεμφθεί από χθες και ο κ. Παπαδημητρίου και θα έχει ξηλωθεί από χθες όλο το διοικητικό συμβούλιο του ΕΟΔΑΣΑΑΜ.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε καλώντας στο Βήμα τον κ. Αναστάσιο Νικολαΐδη, εισηγητή από το ΠΑΣΟΚ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το σχέδιο νόμου για την κύρωση συμφωνίας της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης εισάγεται προς συζήτηση στη Βουλή σε μια περίοδο που πλήθος ζητημάτων που αφορούν το Υπουργείο Υποδομών και Μεταφορών βρίσκονται στην επικαιρότητα, με την ανάγκη λήψης πρωτοβουλιών για την αντιμετώπισή τους.

Πρώτα απ’ όλα ο σιδηρόδρομος και οι μεταφορές με το τρένο είναι ένα πολύ σοβαρό ζήτημα, δύο χρόνια μετά την τραγωδία στα Τέμπη. Ο σιδηρόδρομος την παρούσα στιγμή φαίνεται ότι βρίσκεται σε χειρότερη κατάσταση σε σχέση με το 2019, που ανέλαβε τη διακυβέρνηση της χώρας η Νέα Δημοκρατία. Η επίλυση των προβλημάτων παραπέμπεται στο μέλλον με χρονικό ορίζοντα το 2027, σύμφωνα με τα όσα έχει αναφέρει και ο ίδιος ο Πρωθυπουργός.

Είναι εξαιρετικά σημαντικό το ζήτημα της ασφάλειας στα τρένα, ώστε να διασφαλιστεί ότι δεν θα ξαναζήσουμε μια νέα τραγωδία, όπως επίσης είναι σημαντικό και το θέμα της επαναφοράς σιδηροδρομικών δρομολογίων σε περιοχές της χώρας όπου αυτήν τη στιγμή δρομολόγια γίνονται με λεωφορεία, όπως είναι η Πάτρα, η Φλώρινα και η πατρίδα μου η Δράμα.

Ένα άλλο ζήτημα που μας προκαλεί ανησυχία σχετίζεται με τις εναέριες μεταφορές και τις προειδοποιήσεις που υπάρχουν από πλευράς εργαζομένων. Γίνεται λόγος για Τέμπη στον αέρα. Οπότε εφιστούμε την προσοχή και σας καλούμε, κύριε Υπουργέ, να παρέμβετε και σε αυτόν τον τομέα, λαμβάνοντας φυσικά υπ’ όψιν τα όσα αναφέρουν οι εργαζόμενοι.

Επίσης, σχεδόν σε καθημερινό επίπεδο, γινόμαστε μάρτυρες σοβαρών τροχαίων, που έχουν ως συνέπεια ανθρώπινες απώλειες. Η οδική ασφάλεια είναι ένα θέμα για το οποίο χρειάζεται πολυεπίπεδη προσέγγιση, με έμφαση στους αυστηρούς ελέγχους, ώστε να υπάρχουν άμεσα αποτελέσματα.

Ταυτόχρονα όμως οφείλουμε να επενδύσουμε στο μέλλον με εκπαιδευτικά προγράμματα στα παιδιά αλλά και σε ενήλικες που ήδη κατέχουν άδειες οδήγησης. Είναι βέβαια σε εκκρεμότητα το ζήτημα του κώδικα οδικής κυκλοφορίας. Όμως καλό θα ήταν, πέρα από τις όποιες αλλαγές, να μπουν τώρα οι βάσεις, ώστε από μικρή ηλικία οι επόμενες γενιές να εκπαιδεύονται στην οδική ασφάλεια.

Επίσης τα ζητήματα των συγκοινωνιών, συνδυαστικά με το κυκλοφοριακό και την έλλειψη χώρων στάθμευσης, απασχολούν το μεγαλύτερο κομμάτι της κοινωνίας, ειδικά στα μεγάλα αστικά κέντρα.

Όλα τα παραπάνω είναι ζητήματα αιχμής για το Υπουργείο Υποδομών και Μεταφορών και αφορούν την καθημερινότητα των συμπολιτών μας. Γι’ αυτό και αναμένουμε με ενδιαφέρον τις σχετικές πρωτοβουλίες από πλευράς σας, κύριε Υπουργέ.

Κυρίες και κύριοι συνάδελφοι, όσον αφορά την κύρωση της συμφωνίας για την ανταλλαγή αδειών οδήγησης με τη Γεωργία, αντίστοιχη ήταν η σύμβαση με τη Μολδαβία που ψηφίστηκε πριν από περίπου δύο μήνες. Ψηφίζουμε θετικά.

Όμως επαναφέρω για ακόμη μία φορά τα ζητήματα που έθεσα τόσο κατά τη χθεσινή τοποθέτηση στην επιτροπή όσο και κατά την ψήφιση της προηγούμενης αντίστοιχης κύρωσης.

Συνολικά βρίσκονται σε ισχύ πέντε αντίστοιχες συμβάσεις και για τις τέσσερις εξ αυτών έχει περάσει ικανοποιητικό χρονικό διάστημα, ώστε να μπορούμε να εξάγουμε συμπεράσματα. Ποιο είναι λοιπόν το αποτύπωμα στην πράξη των συμβάσεων ανταλλαγής αδειών οδήγησης με την Ελβετία, με τη Σερβία, με τα Ηνωμένα Αραβικά Εμιράτα και με την Αλβανία; Πόσοι πολίτες έκαναν χρήση του δικαιώματος που προκύπτει από τις συμβάσεις;

Από εκεί και πέρα, υπάρχει σχεδιασμός για την υπογραφή νέων συμβάσεων στο μέλλον και με ποιες χώρες; Είναι στις προθέσεις της Κυβέρνησης να γίνουν στοχευμένες κινήσεις, ώστε να διευκολυνθούν συμπατριώτες μας που διαμένουν στο εξωτερικό;

Κύριε Υπουργέ, κυρίες και κύριοι συνάδελφοι, οφείλουμε και θα ήταν πολύ θετικό να παρείχαμε βοήθεια σε συμπολίτες μας που ζουν σε μια άλλη χώρα.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο εισηγητής της Νέας Δημοκρατίας κ. Σίμος Κεδίκογλου.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Μια παρατήρηση θα κάνω. Μου φαίνεται λίγο ανορθολογική αυτή η αντιστροφή της σειράς. Κανονικά, πρέπει να παρουσιάζεται πρώτα αυτό που εισηγείται η Κυβέρνηση και μετά να ακολουθούν τα σχόλια της Αντιπολίτευσης. Θυμίζει λίγο συζήτηση Πολιτικών Αρχηγών, είναι μια ωραία ψευδαίσθηση.

**ΠΡΟΕΔΡΕΥΩΝ (Γεώργιος Λαμπρούλης):** Κανονικά, κύριε Κεδίκογλου, δεν δικαιούστε να μιλήσετε, με βάση τον Κανονισμό. Τέλος πάντων, είναι μια διαδικασία, η οποία κρατάει εδώ και πολλά χρόνια και συνηθίζεται να ολοκληρώνει πάντα ο εισηγητής της Πλειοψηφίας.

Παρακαλώ, έχετε τον λόγο. Συγγνώμη για την διακοπή.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν εισέλθω στο ζήτημα της επικύρωσης της συμφωνίας με τη Δημοκρατία της Γεωργίας, θα μου επιτρέψετε ένα σχόλιο για τις τελευταίες διεθνείς εξελίξεις και κυρίως, για το μέγα, το μέγιστο θέμα των ημερών, την επιβολή πρωτοφανών δασμών από τις Ηνωμένες Πολιτείες σε ολόκληρο σχεδόν τον κόσμο. Το μόνο βέβαιο είναι ότι όλα είναι αβέβαια.

Η Ευρωπαϊκή Ένωση πρέπει να έχει ως προτεραιότητα την ενίσχυση της ενότητάς της. Στον αμυντικό τομέα φαίνεται να έχει λάβει αυτό το μήνυμα, μετά την έσχατη τροπή των γεγονότων σχετικά με τον πόλεμο στην Ουκρανία. Ανταποκρινόμενη στο αίτημα των καιρών που πρώτος έθεσε ο Έλληνας Πρωθυπουργός, η Ευρώπη αντιλαμβάνεται ότι η άμυνά της είναι μια νέα υπόθεση. Είναι πλέον επείγον η Ευρωπαϊκή Ένωση να αντιμετωπίσει ανάλογα τις οικονομικές της υποθέσεις, δηλαδή, να ενισχύσει την ενότητα της οικονομίας της.

Είναι εξαιρετικά επίκαιρο το άρθρο που έγραψε προ διμήνου στους «Financial Times» ο Μάριο Ντράγκι με τον χαρακτηριστικό τίτλο: «Ξεχάστε τις Ηνωμένες Πολιτείες, η Ευρώπη έχει επιβάλει δασμούς στον εαυτό της».

Τι λέει, λίγο πολύ; Ότι ειδικά σε έναν τομέα, στη μεταποίηση, αλλά και στις υπηρεσίες που είναι το 70% του ΑΕΠ της Ευρωπαϊκής Ένωσης, οι επιβαρύνσεις από τα εσωτερικά εμπόδια ισοδυναμούν με δασμούς 45% για τη μεταποίηση και 110% για τις υπηρεσίες.

Όμως, πέρα από το τι πρέπει να γίνει στην Ευρωπαϊκή Ένωση -και πρέπει να γίνουν ριζικές αλλαγές για τις οποίες όλοι παλεύουμε- έχει σημασία για μία χώρα να ενισχύσει στο μέγιστο βαθμό τις διμερείς της σχέσεις. Η Ελλάδα το έχει κάνει τα τελευταία χρόνια με σημαντικές συμφωνίες με την Ινδία, τη Σαουδική Αραβία, το Ισραήλ, το Αζερμπαϊτζάν και άλλες χώρες. Θα συνεχίσουμε. Στο πλαίσιο αυτό εντάσσεται και η ενίσχυση των σχέσεων με τη Γεωργία που εξυπηρετεί η σημερινή υπό κύρωση συμφωνία.

Επειδή δεν ειπώθηκαν αρκετά για τη συμφωνία αυτή, θέλω να επισημάνω απλώς ότι βελτιώνει την οδική ασφάλεια και την οδική κυκλοφορία των πολιτών στις δύο χώρες. Αναφέρεται αναλυτικά η διαδικασία που πρέπει να ακολουθηθεί για την ανταλλαγή των αδειών. Τα είπαμε στην επιτροπή.

Θέλω να αναφερθώ -επειδή ειπώθηκε από την Αντιπολίτευση- στις ιατρικές εξετάσεις. Είναι απαραίτητες. Πρέπει να ξέρουμε σε τι κατάσταση είναι η υγεία του ατόμου, τη στιγμή που παίρνει μια ελληνική άδεια οδήγησης.

Να επιστήσω την προσοχή ότι η συμφωνία δεν καλύπτει άδειες που εκδόθηκαν από ένα μέρος για σκοπούς ανταλλαγής αδειών που προέρχονται από τρίτο κράτος, εκτός Ευρωπαϊκής Ένωσης, εκτός ευρωπαϊκού οικονομικού χώρου. Δηλαδή, μια άδεια που εκδόθηκε από τη Γεωργία σε ανταλλαγή με μια ιρανική άδεια, δεν ανταλλάσσεται με ελληνική.

Θέλω να επισημάνω ότι με βάση αυτήν τη συμφωνία, αναγνωρίζουμε ότι η κινητικότητα των πολιτών εντός και εκτός των συνόρων, είναι ένας παράγοντας που ενισχύει τις σχέσεις των χωρών, διευκολύνει τον τουρισμό, το εμπόριο και τη συνεργασία στους τομείς της εκπαίδευσης και του πολιτισμού. Η συμφωνία αυτή έρχεται να ικανοποιήσει αυτές τις ανάγκες, διευκολύνοντας την καθημερινή ζωή των πολιτών και δίνοντάς τους μεγαλύτερη ευχέρεια στις μετακινήσεις.

Αυτή η συμφωνία έχει τη δυνατότητα να ενισχύσει την οικονομική συνεργασία μεταξύ των δύο χωρών, καθώς οι επιχειρηματίες και οι επαγγελματίες θα μπορούν να εκμεταλλευτούν τις δυνατότητες που προσφέρει η ευκολία στην αναγνώριση και την ανταλλαγή αδειών οδήγησης. Επίσης, στις μεταφορές μπορεί να έχει θετικό αντίκτυπο, στο εμπόριο και στις διεθνείς επενδύσεις.

Η διαρκής βελτίωση των διμερών σχέσεων μεταξύ της Ελλάδας και της Γεωργίας είναι ένα στρατηγικό ζητούμενο για τις δύο χώρες και η συμφωνία αυτή είναι ένα ακόμα βήμα προς την ενίσχυση αυτής της σχέσης. Με την εφαρμογή αυτής της συμφωνίας θα ενισχυθεί η συνεργασία σε έναν σημαντικό τομέα και θα υπάρξουν οφέλη για τους πολίτες και των δύο χωρών.

Με την ολοκλήρωση των διαδικασιών και την κυρωτική απόφαση αυτής της συμφωνίας θα αποδείξουμε για άλλη μια φορά ότι η Ελλάδα είναι μια χώρα που προάγει τη συνεργασία, την ασφάλεια και την ευημερία των πολιτών της, ενώ παράλληλα, ενδυναμώνει τις σχέσεις της με διεθνείς εταίρους και φυσικά εισηγούμαι την κύρωσή της.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Ολοκληρώθηκε ο κύκλος των εισηγητών και των ειδικών αγορητών.

Εισερχόμαστε στις παρεμβάσεις των Κοινοβουλευτικών Εκπροσώπων.

Θα δώσω τον λόγο στην Κοινοβουλευτική Εκπρόσωπο από την Νέα Αριστερά, κ. Έφη Αχτσιόγλου.

Παρακαλώ ενημερώστε το Προεδρείο ποιοι Κοινοβουλευτικοί Εκπρόσωποι θα επιθυμούσαν να παρέμβουν.

Παρακαλώ, κυρία Αχτσιόγλου, έχετε τον λόγο.

**ΕΦΗ ΑΧΤΣΙΟΓΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε σε συνθήκες απόλυτης οικονομικής περιδίνησης. Ο Τραμπ έκανε πράξη όλα όσα είχε εξαγγείλει με τη μονομερή επιβολή δασμών σε όλους στην πραγματικότητα, τους εμπορικούς εταίρους των Ηνωμένων Πολιτειών. Έχει κηρύξει στην πραγματικότητα, έναν εμπορικό πόλεμο, παγκόσμιο εμπορικό πόλεμο.

Τώρα αναδεικνύονται -θα έλεγα- οι αντιφάσεις της παγκοσμιοποίησης, αναδεικνύεται βέβαια και η χρεοκοπία του λεγόμενου αντισυστημικού πλαισίου, των αντισυστημικών δυνάμεων, γιατί βλέπουμε τον υποτιθέμενα αντισυστημικό Τραμπ να κάνει επιλογές, οι οποίες είναι πέρα για πέρα συστημικές και στο γεωπολιτικό και στο οικονομικό πεδίο. Η ακροδεξιά δηλαδή, όπως αποδεικνύεται, είναι το πιο συστημικό και απευθείας συνδεδεμένο σύστημα με το σύνολο των μεγάλων οικονομικών συμφερόντων που επικρατούν σε κάθε χώρα. Έτσι εξηγείται κάθε επιλογή που έχει κάνει και στην επιβολή δασμών στην Ευρώπη και στην Κίνα και οι επιλογές που κάνει στην Ουκρανία και οι επιλογές που αφορούν στη γενοκτονία της Γάζας και τα απεχθή σχέδια εκκένωσης από Παλαιστινίους.

Η Ευρώπη τι κάνει; Αυτό είναι το ερώτημα. Η Ευρώπη παρακολουθεί αποσβολωμένη -θα έλεγα- αυτόν τον προβλέψιμα απρόβλεπτο Τραμπ και εμφανίζεται εντελώς απροετοίμαστη για τον παγκόσμιο εμπορικό πόλεμο. Είναι μια μεγάλη κρίση προ των πυλών. Η Ελλάδα μπορεί να μην είναι άμεσα απειλούμενη, διότι έχει χαμηλή εξαγωγική δραστηριότητα στις Ηνωμένες Πολιτείες, αλλά αυτό δεν σημαίνει ότι δεν είναι εκτεθειμένη στην οικονομική ύφεση, η οποία χτυπά την πόρτα της Ευρώπης. Σε μια ευρωπαϊκή δηλαδή οικονομική ύφεση, είναι άμεσα εκτεθειμένη η Ελλάδα.

Άκουσα και τον ομιλητή της Νέας Δημοκρατίας, ακούω και τους ομιλητές από την Κυβέρνηση για το ζήτημα. Προφανώς, η Ευρώπη πρέπει να μείνει ενωμένη. Λένε συνεχώς η Ευρώπη να είναι ενωμένη. Προφανώς η Ευρώπη πρέπει να μείνει ενωμένη, υπό την έννοια ότι το κάθε κράτος δεν μπορεί να αρχίσει να διαπραγματεύεται μόνο του με τις Ηνωμένες Πολιτείες.

Ενωμένοι σε ποια κατεύθυνση όμως; Αυτό είναι το ερώτημα. Ποια είναι δηλαδή, η πολιτική που επιλέγεται απέναντι σε αυτήν τη μεγάλη γενικευμένη κρίση; Στη μεγάλη οικονομική κρίση που απειλείται, η απάντηση είναι το ReArm Europe; Αυτή είναι η απάντηση; Η απάντηση είναι 800 δισεκατομμύρια στους εξοπλισμούς και οι λαοί της Ευρώπης να φορτωθούν με νέο χρέος; Η απάντηση είναι να κοπούν ξανά κονδύλια για την κοινωνική συνοχή, για την κοινωνική πολιτική, για την εργασία; Να μπει μαχαίρι στους πόρους για το κοινωνικό κράτος, για τη στήριξη των εργαζομένων; Αυτή είναι η απάντηση μπροστά στη μεγάλη απειλή της οικονομικής κρίσης και της παγκόσμιας ύφεσης;

Η απάντηση είναι να υπερχρεωθούν οι πολίτες για να αγοραστούν στην πραγματικότητα -για να μην κοροϊδευόμαστε- όπλα της γαλλικής και της γερμανικής βιομηχανίας, για να μπορέσουν οι συγκεκριμένες οικονομίες να ξεπεράσουν τις αναταράξεις από την παγκόσμια οικονομική αναταραχή; Είναι δυνατόν ενώ μπαίνουμε σε τέτοια αχαρτογράφητα νερά, να εκδίδουμε κοινό χρέος για εξοπλισμούς για υπερεξοπλισμούς;

Πρακτικά δηλαδή τι λέτε, κύριοι της Κυβέρνησης; Ότι η απάντηση σε αυτήν την πολύ μεγάλη κρίση, τη γεωπολιτική και την οικονομική, είναι η προετοιμασία της Ευρώπης για πόλεμο; Αυτή είναι η θέση σας; Για πόλεμο με ποιόν; Με τη Ρωσία;

Θυμάστε μήπως, την προηγούμενη φορά που η Ευρώπη υπερεξοπλίστηκε κατ’ αυτόν τον τρόπο -στη σύντομη ιστορία του εικοστού αιώνα- πού οδηγηθήκαμε; Έχετε μάθει τίποτα από αυτήν τη σύντομη ιστορία του εικοστού αιώνα; Σε εσάς το απευθύνω το ερώτημα και στους πολιτικούς σας συμμάχους στην Ευρώπη. Πρόκειται για αδιανόητες επιλογές. Αστόχαστες επιλογές, επικίνδυνες επιλογές. Σε μια ιδιαιτέρως κρίσιμη στιγμή, ιστορικά.

Ακούω από την πλευρά της Νέας Δημοκρατίας -και από την Κυβέρνηση και από τους Βουλευτές- να λένε ότι η Αριστερά δεν καταλαβαίνει. Η Αριστερά δεν καταλαβαίνει τις συνθήκες, δεν καταλαβαίνει σε τι φάση βρισκόμαστε, πως δεν θέλουμε την ευρωπαϊκή άμυνα.

Μα δεν αμφισβητεί κανείς την ανάγκη να υπάρχει ενιαία ευρωπαϊκή άμυνα και ενιαία ευρωπαϊκή ασφάλεια. Αυτό σημαίνει, όμως, μια πολιτική ασφάλειας που να περιλαμβάνει τη Ρωσία, όχι, προετοιμασία για πόλεμο με τη Ρωσία. Πολιτική ασφάλειας σημαίνει αντί να εκδίδουμε κοινό χρέος για υπερεξοπλισμούς, να εκδίδουμε κοινό χρέος για να μπορούμε να στηρίξουμε τους πολίτες, για να μπορούμε να έχουμε υποδομές να μην σκοτώνονται τα παιδιά μας στα τρένα και στους σιδηροδρόμους, να μπορούμε να κάνουμε κοινωνική πολιτική, να μπορούμε να έχουμε δημόσια συστήματα υγείας. Αυτό θα πει προστατεύω τους πολίτες μπροστά σε μια μεγάλη οικονομική κρίση και σε μια τεράστια οικονομική περιδίνηση, για να μην μετατραπεί ξανά η οικονομική κρίση και η ύφεση σε ανθρωπιστική κρίση, όπως είχε γίνει στην Ελλάδα πριν από περίπου δέκα χρόνια.

Βέβαια, όταν είναι να μιλήσουμε για κοινωνικές πολιτικές «δεν γίνεται» λέει η Δεξιά «έχουμε δημοσιονομικούς κανόνες, έχουμε άκαμπτους κανόνες, όρια για το έλλειμμα για το χρέος». Οι κανόνες αυτοί, βέβαια, καθόλου δεν υπάρχουν και σβήνονται και δεν είναι καθόλου άκαμπτοι, όταν είναι η ώρα να μιλήσουμε για υπερεξοπλισμούς. Εκεί όλα μπορούν να αρθούν. Αυτή είναι η υποκρισία αυτού του υποτιθέμενου άκαμπτου δημοσιονομικού πλαισίου.

Η κρίση, λοιπόν, έρχεται χτυπάει την πόρτα της Ελλάδας και την Ελλάδα την βρίσκει σε μια πολύ μεγάλη πολιτική αστάθεια, με μια Κυβέρνηση η οποία δεν έχει πια την κοινωνική νομιμοποίηση, μια Κυβέρνηση της Νέας Δημοκρατίας η οποία βρίσκεται σε αποδρομή, δεν την εμπιστεύονται οι πολίτες στη συντριπτική τους πλειονότητα και δεν μπορεί να αντιμετωπίσει τις συνέπειες μιας τέτοιας οικονομικής κρίσης, μια απονομιμοποιημένη Κυβέρνηση, η οποία έχει στην πλάτη της Τέμπη, υποκλοπές, απόκρυψη εγκλημάτων. Δεν μπορεί να αντιμετωπίσει μια τέτοια μεγάλη κρίση που είναι μπροστά μας.

Ακούω, από χθες, έχετε εξαπολύσει μια τεράστια επικοινωνιακή καταιγίδα -μιλώ για την υπόθεση των Τεμπών- μετά την απαράδεκτη στάση του Προέδρου του ΕΟΔΑΣΑΑΜ, ο οποίος σαράντα μέρες μετά την έκδοση του πορίσματος, ουσιαστικά αμφισβητεί την εγκυρότητα του πορίσματος και μετά την απαράδεκτη στάση και της Εισαγγελίας του Αρείου Πάγου, η οποία είπε ότι πρέπει να ερευνηθεί γιατί συμπεριελήφθη στο πόρισμα η παράγραφος για την πυρόσφαιρα. Έχετε εξαπολύσει μια γενικευμένη επικοινωνιακή επίθεση, νομίζοντας ότι τώρα μπορείτε να βγείτε από πάνω και να φανείτε δικαιωμένοι.

Όλο το προηγούμενο διάστημα εσείς δεν ήσασταν που υπερηφανευόσασταν για τον ΕΟΔΑΣΑΑΜ, ότι εσείς το συγκροτήσατε και ότι αυτό είναι δείγμα της προσπάθειάς σας να αποκαλυφθεί η αλήθεια; Εσείς δεν θα λέγατε αυτά; Έναν οργανισμό, τον οποίο είναι προφανές ότι αφήσατε υποστελεχωμένο, μη ικανό να διεξάγει έρευνα -φαίνεται αυτό, αποδεικνύεται αυτό- και επικαλείστε τώρα την ανικανότητα του οργανισμού, για να πείτε ότι δεν έχουμε πόρισμα από εκεί, το οποίο πόρισμα πριν από λίγο καιρό χαρακτηρίζατε Ευαγγέλιο και λέγατε ότι αποδίδει την πλήρη και την αντικειμενική αλήθεια. Τώρα το απαξιώνετε και το κάνετε κουρελόχαρτο. Ο Πρωθυπουργός το έλεγε από το Βήμα της Βουλής.

Το ερώτημα για το τι προκάλεσε την έκρηξη παραμένει και ο λόγος που δεν μπορούμε να πάρουμε απάντηση, είναι ακριβώς οι ενέργειες, στις οποίες ενεπλάκη η Κυβέρνηση -μπάζωμα, αφαίρεση υλικών, παραποιημένα ηχητικά που δόθηκαν στα ΜΜΕ, χαμένα βίντεο, για τα οποία δεν ασχολήθηκε η διοίκηση δηλαδή η Κυβέρνηση-, ο λόγος που δεν μπορούμε να πάρουμε απάντηση για το γιατί έγινε η έκρηξη είστε ακριβώς εσείς. Το γεγονός, δηλαδή, ότι ενεργοποιήσετε ολόκληρο τον κρατικό μηχανισμό, προκειμένου, να συγκαλυφθεί ένα έγκλημα, ένα δυστύχημα και οι εγκληματικές αιτίες που οδήγησαν σε αυτό, στο ότι μία ώρα δύο τρένα κινούνταν στην ίδια γραμμή σε αντίθετη κατεύθυνση.

Άρα, πραγματικά, εγώ δεν καταλαβαίνω τι επιδιώκετε να κάνετε από χθες. Τι επιδιώκετε να κάνετε με αυτό; Να δημιουργήσετε έναν επικοινωνιακό θόρυβο για να αλλάξει η επικέντρωση της κοινής γνώμης; Νομίζω, τα αντίθετα αποτελέσματα θα έχετε. Περισσότερο, δηλαδή, θα διεγείρετε την οργή και την αγανάκτηση του κόσμου που είναι ήδη πάρα πολύ μεγάλη.

Άρα, είμαστε, μπροστά σε μια πολύ μεγάλη κρίση και σε μια τεράστια περιδίνηση γεωπολιτική και οικονομική, με μία Κυβέρνηση στην Ελλάδα, η οποία δεν έχει ούτε τα εργαλεία ούτε και την κοινωνική νομιμοποίηση για να μπορέσει να ηγηθεί της χώρας σε αυτήν την κρίση. Πρέπει τα πράγματα σύντομα να αλλάξουν.

Αυτές οι συνθήκες, βέβαια, δεν επιβάλλουν μόνο το καθήκον της αλλαγής, δηλαδή της πτώσης αυτής της Κυβέρνησης. Επιβάλλουν καθήκοντα και στην προοδευτική αριστερή Αντιπολίτευση. Η αριστερή προοδευτική Αντιπολίτευση έχει πια μόνο μία επιλογή, να συσπειρώσει δυνάμεις, για να συγκροτήσει εναλλακτική πρόταση. Δεν γίνεται ενώ βρισκόμαστε σε τέτοια παγκόσμια κρίση, να κοιτάζει ο καθένας πώς είναι το δικό του μικρό μαγαζί και αν τα λέει καλύτερα ή δεν τα λέει καλύτερα. Αξιόμαχες δυνάμεις υπάρχουν και στην Αριστερά υπάρχουν και στον προοδευτικό χώρο υπάρχουν. Νομίζω ότι τώρα πρέπει να παρθούν κατεπείγουσες πρωτοβουλίες, για να ορθωθεί επιτέλους ένας φραγμός απέναντι στην ακροδεξιά, απέναντι στην επίθεση που γίνεται και στην ειρήνη και στην κοινωνική συνοχή και στη δημοκρατία και στους θεσμούς.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο Κοινοβουλευτικό Εκπρόσωπο, μία ανακοίνωση.

Γίνεται γνωστό ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα οκτώ μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Φηρών Θήρας.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος από τους «Σπαρτιάτες» κ. Χαλκιάς και ακολουθεί ο κ. Χήτας.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα αναφερθώ και εγώ σήμερα στην κλιμάκωση του εμπορικού πολέμου μεταξύ των Ηνωμένων Πολιτειών και της Ευρωπαϊκής Ένωσης που είναι προ των πυλών. Ήδη η Πρωθυπουργός της Ιταλίας, η Τζόρτζια Μελόνι, έχει μεταβεί στις Ηνωμένες Πολιτείες για να κάνει μια καινούργια διαπραγμάτευση με τον Πρόεδρο των Ηνωμένων Πολιτειών, τον κ. Τραμπ. Αυτό μια άλλη Ελληνική Κυβέρνηση θα μπορούσε να το κάνει, αλλά δυστυχώς με όλα αυτά που έχετε πει το προηγούμενο διάστημα και την άποψη που έχετε για τον Πρόεδρο Τραμπ, δεν νομίζω ότι θα σας δεχθεί.

Κυρίες και κύριοι συνάδελφοι, πρέπει να αδράξουμε την ευκαιρία, γιατί επιτυχία στην πολιτική είναι όταν παραλαμβάνεις και έχεις μία αρνητική κατάσταση και τη μετατρέπεις σε μία ευκαιρία για εσένα.

Έχουμε ένα τεράστιο έλλειμμα των τρεχουσών συναλλαγών. Θεωρώ ότι είναι πολύ πιο σημαντικό πρόβλημα για τη χώρα μας από το χρέος. Γι’ αυτό θα πρέπει, κύριοι της Κυβέρνησης, να προχωρήσετε σε ενίσχυση των εξαγωγών μας. Προχωρήστε στη μεγάλη οικονομική επανεκκίνηση της χώρας με παραγωγική ανασυγκρότηση και εκμετάλλευση του Ταμείου Ανάκαμψης. Διότι λανθασμένα μέχρι σήμερα ακολουθείτε λανθασμένες πολιτικές της Ευρωπαϊκής Ένωσης, που όλοι είδαμε που έχουν οδηγήσει.

Είδαμε μία Ευρωπαϊκή Ένωση να μας δίνει κατεύθυνση να πάρουμε κυρώσεις εναντίον της Ρωσίας για την εισβολή στην Ουκρανία που πραγματοποίησε, με τεράστιο οικονομικό αντίκτυπο για τους Έλληνες αγρότες. Χάσαμε τεράστια ποσά από εξαγωγές ελληνικών αγροτικών προϊόντων και από την Βόρεια Ελλάδα μας και από την υπόλοιπη χώρα προς τη Ρωσία. Μια Ευρωπαϊκή Ένωση, όμως, που για την εισβολή της Ρωσίας επέβαλε κυρώσεις, αλλά για την εισβολή εδώ και πενήντα ένα χρόνια στην Κύπρο, κράτους – μέλους της Ευρωπαϊκής Ένωσης δεν επιβάλλει τίποτα απέναντι στην Τουρκία, που κατέχει ένα κομμάτι μιας χώρας κράτους – μέλους της Ευρωπαϊκής Ένωσης.

Κυρίες και κύριοι, οι εξαγωγές της χώρας μας προς τις Ηνωμένες Πολιτείες είναι 2,61 δισεκατομμύρια ευρώ. Αντίστοιχα, οι εισαγωγές από τις Ηνωμένες Πολιτείες είναι ακόμα 2,14 δισεκατομμύρια ευρώ. Το 21% είναι πετρελαιοειδή προϊόντα που εξάγουμε στις Ηνωμένες Πολιτείες. Μαζί με τα αγροτικά μας προϊόντα -το ελαιόλαδο, τη φέτα και διάφορα άλλα-, θα δημιουργηθεί ένα τεράστιο ζήτημα στους Έλληνες αγρότες. Σας εφιστώ την προσοχή. Θα πρέπει να βρούμε καινούργιες αγορές που θα διοχετεύσουμε αυτά τα προϊόντα μας.

Θα πρέπει να δούμε όσα αμερικανικά προϊόντα δεν μπορούν πλέον να εξαχθούν μετά τις κυρώσεις που θα επιβάλει η Ευρωπαϊκή Ένωση, γιατί δεν θα συμφέρει προς την ευρωπαϊκή ήπειρο, να έρθουμε να καλύψουμε εμείς αυτό το κενό. Διότι οι καταστάσεις αλλάζουν και αλλάζουν ραγδαίως.

Επίσης, θέλω να κάνω ακόμα μια φορά μια επισήμανση. Θεωρώ προσωπικά, αλλά και το κόμμα μου, ότι η σχέση μας με το Ισραήλ είναι μια σχέση στρατηγικής συνεργασίας, η οποία θα πρέπει να ενισχυθεί. Θα πρέπει να δράξουμε, λοιπόν, της ευκαιρίας αυτή τη στιγμή που υπάρχουν εντάσεις μεταξύ των σχέσεων Ισραήλ και Τουρκίας να βγουν τα κοιτάσματα της Ανατολικής Μεσογείου σε συνεργασία με την Κύπρο, με την Αίγυπτο και το Ισραήλ, να ξαναδούμε και να δημιουργήσουμε με τη συνεργασία της Ευρωπαϊκής Ένωσης τον EastMed, για να τροφοδοτήσουμε με φθηνή ενέργεια την Ευρωπαϊκή Ένωση, που είναι το κλειδί της επανεκκίνησης της ευρωπαϊκής οικονομίας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίζουμε με τον επόμενο.

Κύριε Καζαμία, εσείς από την Πλεύση Ελευθερίας, θέλετε τον λόγο;

**ΑΛΕΞΑΝΔΡΟΣ ΚΑΖΑΜΙΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Τον λόγο έχει ο κ. Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πάρα πολύ.

Αναγκάζομαι να πάρω τον λόγο με αφορμή και μια σύντομη τοποθέτηση του Κοινοβουλευτικού Εκπροσώπου της Νέας Δημοκρατίας στην προηγούμενη Σύμβαση πριν από λίγα λεπτά -δεν ήσασταν εσείς, κύριε Λαζαρίδη- και μια αναφορά του κ. Πλεύρη στον Πρόεδρο μας.

Δεν κάνει να πανηγυρίζετε. Δεν κάνει να πανηγυρίζει κανένας για την υπόθεση των Τεμπών και όλα αυτά που γίνονται. Θέλουμε να σας θυμίσουμε κάτι, επειδή αναφέρθηκε σε μια δήλωση του Προέδρου μας -την οποία, βέβαια, ανακάλεσε ο κ. Πλεύρης- ωστόσο την αναφέρουμε.

Θέλετε να φρεσκάρουμε λίγο τη μνήμη σας με δηλώσεις στελεχών, Υπουργών, Βουλευτών, μελών της Νέας Δημοκρατίας για την υπόθεση αυτή, τις οποίες δεν ανακαλέσατε ποτέ; Ξεχνάτε πολύ γρήγορα και βλέποντας και την εικόνα του κ. Μαρινάκη κάθε μέρα στις συνεντεύξεις Τύπου, στο Press Room, στην ενημέρωση των δημοσιογράφων, ας του πει κάποιος ότι δεν έχει κανέναν λόγο να πανηγυρίζει. Θα εξηγήσω μετά γιατί.

Δέκα μέρες πριν το έγκλημα, είχαμε την εξής δήλωση, ότι δεν υπάρχει πρόβλημα ασφάλειας στα τρένα. Είναι η δήλωση του κ. Καραμανλή, ο οποίος παραμένει κρυμμένος. Δεν ξέρει κανείς που βρίσκεται ο κ. Καραμανλής!

Έχει χαθεί η ουσία της συζήτησης. Διότι εδώ είχαμε μια σύγκρουση δύο τρένων. Και η κουβέντα πάει τελείως αλλού. Ο συγκεκριμένος Υπουργός, όταν διεπράχθη το έγκλημα των Τεμπών, ήταν κάπου κρυμμένος και είχε κάνει τη δήλωση αυτή, την οποία δεν ανακάλεσε ποτέ.

Δικοί σας άνθρωποι είπαν τέσσερις μέρες για το έγκλημα -μιλώ για το «εθνικό σας φερέφωνο», τον Πορτοσάλτε- ότι έπρεπε να γίνει θυσία στα Τέμπη για να φτιάξουμε σιδηρόδρομο. Δεν ανακάλεσε ποτέ τη δήλωση αυτή. Ο μεγάλος Υπουργός -η Υπουργάρα σας!- και Αντιπρόεδρος του κόμματός σας, ανακάλεσε, βέβαια και διόρθωσε μετά τη δήλωση, είπε ότι δεν εννοούσε αυτό. Ο κ. Γεωργιάδης είχε πει ότι, αν ο Καραμανλής έλεγε ότι το τρένο είχε πρόβλημα, δεν θα έμπαινε κανείς. Το διόρθωσε μετά. Εμείς είμαστε έντιμοι και δίκαιοι, λέει. Δεν εννοούσε αυτό.

Ο κ. Ρωμανός -δεν θα μπω σε λεπτομέρειες για το ποιος ήταν- δέκα μέρες μετά το έγκλημα, είχε πει ότι βαρεθήκαμε να λέμε συλλυπητήρια στις οικογένειες των θυμάτων. Δεν ανακάλεσε ποτέ ο κ. Ρωμανός τη δήλωση αυτή. Ποτέ!

Ο κ. Γεωργιάδης, δεκαεπτά μέρες μετά το έγκλημα των Τεμπών, είπε ότι το δυστύχημα στα Τέμπη είναι ο ορισμός του ανθρώπινου λάθους. Ο κ. Μητσοτάκης, δεκαοκτώ μέρες μετά το έγκλημα των Τεμπών, είπε: «Θυσία των παιδιών αυτό που έγινε στα Τέμπη. Θυσία! Θυσία! Ο Πρωθυπουργός της χώρας και δεν ανακάλεσε ποτέ τη δήλωσή του αυτή.

Οκτώ μήνες μετά το έγκλημα των Τεμπών, ο λαλίστατος Γεωργιάδης, ο οποίος δεν σταματάει -έχουμε πει, ο πίνων μεθά, ο παίζων χάνει και ο ομιλών εκτίθεται- είπε ότι κανείς δεν ενδιαφέρεται για την Εξεταστική ή την Προανακριτική για τα Τέμπη. Τότε τα λέγατε, γιατί ήσασταν χαλαροί, νομίζατε ότι έχει σβήσει το θέμα αυτό. Τώρα είστε περισσότερο πονόψυχοι!

Ο κ. Μαρκόπουλος, έναν χρόνο μετά τα Τέμπη, είχε πει: «Το διασκεδάζω εδώ, στη γουρλίδικη εξεταστική επιτροπή». Δεν ανακάλεσε ποτέ.

Ο κ. Γεωργιάδης έχει πει ότι οι συγγενείς το κάνουν για τις αποζημιώσεις. Δεν ανακάλεσε ποτέ. Ο κ. Φλωρίδης είχε πει ότι οι πολιτικοί και οι συγγενείς που μιλούν για μπάζωμα είναι για τα μπάζα. Δεν ανακάλεσε ποτέ. Αν έχουν την πολιτική ανδρεία όλοι αυτοί, ας ανακαλέσουν.

Και εσείς ανακαλέστε, φυσικά.

Ο κ. Ψαριανός, ο οποίος δουλεύει σε εσάς, στη Νέα Δημοκρατία, ως επιστημονικός συνεργάτης ή ό,τι είναι, έχει πει αίσχη, για να μην πω κάτι άλλο από Βήματος Βουλής, για νεκρόφιλες μοιρολογίστρες. Ανακάλεσε ποτέ αυτός ο τύπος; Ο απίθανος αυτός τύπος ανακάλεσε ποτέ; «Οι χαροκαμένες το γλεντάνε!», το είπε ο δικός σας, ο Ψαριανός, που πληρώνεται από εσάς, τη Νέα Δημοκρατία. Ανακάλεσε ποτέ για το «Οι έμποροι των Τεμπών για δεύτερη χρονιά στο Θέατρο ‘‘Ελλάς’’»; Για το «Κάθε Δευτέρα, Τετάρτη και Παρασκευή στο κέντρο συναυλίες για τα Τέμπη»; Ειρωνεία! Ο κ. Ψαριανός, δικός σας υπάλληλος, ανακάλεσε ποτέ; Και τώρα βγάζετε καινούργιους!

Κυρία Πρόεδρε, ετοιμαστείτε και εσείς -και εμείς ετοιμαζόμαστε- για καινούργιο φρούτο τώρα! Μήνυση σε πολιτικούς και όσους διαδίδουν fake news για τα Τέμπη! Ακούστε τώρα εδώ το εξής: Ο έμπειρος δικηγόρος παρ’ Αρείω Πάγω, ο Κώστας Κούρκουλος, με άρθρο του τι λέει.

Για να δούμε ποιος είναι ο κ. Κούρκουλος, που τώρα εμφανίστηκε ξαφνικά, ο παρ’ Αρείω Κούρκουλος. Εμφανίστηκε τώρα, δύο χρόνια εξαφανισμένος! Βάζει τώρα η Νέα Δημοκρατία κάποιους δικούς της να απειλεί με μηνύσεις για να σιωπήσουν. Για κανονική χούντα μιλάμε εδώ, κανονική χούντα! Ενώ δεν έχει κανένα έννομο συμφέρον ο κύριος αυτός, μπαίνει τώρα από τη Νέα Δημοκρατία και απειλεί τον οποιονδήποτε. Ψάχνετε να βρείτε τρόπους να φιμώσετε τους πάντες.

Ποιος είναι, λοιπόν, ο Κούρκουλος που λέει και κάνει αυτά τώρα και τον βάζει η Νέα Δημοκρατία; Έχει γράψει ένα άρθρο: Αρίστος Δοξιάδης, ο αντικειμενικός εχθρός. Λέει ο κ. Κούρκουλος: «Η υπεράσπιση του Αρίστου Δοξιάδη είναι η υπεράσπιση της ίδιας της κανονικότητας. Είναι ο κύριος αυτός που τον βάλατε για μια ώρα Υπουργό, που θεωρεί κανονικότητα ο κ. Κούρκουλος. Θεωρεί κανονικότητα τον κ. Δοξιάδη, έναν τύπο που εκπροσωπούσε offshore εταιρείες ως μπροστινός, έναν τύπο που φέσωσε με 10 εκατομμύρια το Δημόσιο, που δεν τιμωρήθηκε και τον κάνατε Υπουργό. Αυτόν υπερασπίζεται ο κ. Κούρκουλος και αυτόν βγάζετε τώρα μπροστά, για να κάνει μηνύσεις σε όποιους έχουν διαφορετική άποψη από εσάς. Αναμένουμε να δούμε αν κάνει μηνύσεις και στους υπόλοιπους. Πραγματικά, ένα μπάχαλο!

Τραβήξτε μια γραμμή και δείτε τι βλέπει κοινωνία κάθε μέρα. Να κάνουμε ένα ταμείο σε ποια χώρα δύο χρόνια μετά από αυτό το φρικτό έγκλημα, δεν ξέρουμε τι προκάλεσε αυτό το έγκλημα, ποιοι ευθύνονται, δεν έχει πληρώσει κανείς, δεν έχει πάει φυλακή κανείς, δεν ξέρουμε τι προκάλεσε την έκρηξη και δεν απαντάει κανείς στο ερώτημα γιατί ασχολείστε όλοι με την έκρηξη.

Δύο τρένα συγκρούστηκαν εδώ, ρε παιδιά! Δεν φταίει κανένας γι’ αυτό; Καλά είναι τα καινούργια παραμύθια που έχετε βρει τώρα. Εδώ δύο τρένα συγκρούστηκαν. Κάνετε εικόνα αυτό το πράγμα; Μπάχαλο κανονικό!

Για να είμαστε ήσυχοι και να κοιμόμαστε ήσυχοι, φτιάχνει η Κυβέρνηση τον οργανισμό ΕΟΔΑΣΑΑΜ. Α, τώρα θα λυθούν τα προβλήματα. Φτιάχνουμε τον ΕΟΔΑΣΑΑΜ. Περιμένουμε τον ΕΟΔΑΣΑΑΜ να μας φέρει το πόρισμα. Δύο χρόνια κρεμόμασταν, τρώγαμε τα χέρια μας από την αγωνία, να μιλήσει ο ΕΟΔΑΣΑΑΜ, να μας πει τι έγινε. Και βγάζει το πόρισμα ο ΕΟΔΑΣΑΑΜ και τώρα ανακαλεί το πόρισμα και λέει ότι το πόρισμα είναι μια μούφα και μισή, βγάζω ότι δεν με συμφέρει και γίνεται ένα μπάχαλο.

Δεν θα μπω καν στη διαδικασία να πω ποιοι είναι ο ΕΟΔΑΣΑΑΜ, ποιος είναι ο Παπαδημητρίου, συγγενείς και φίλοι, όπως οι ίδιοι τα έχουν πει σε παρουσιάσεις βιβλίων της κ. Μπακογιάννη κ.λπ., κ.λπ.. Και ξαφνικά, αφαιρούνται σελίδες.

Δηλαδή μετά από δύο χρόνια παίρνουν πίσω το πόρισμα του οργάνου της Κυβέρνησης, του οργάνου που δημιούργησε η Κυβέρνηση για να λύσει το πρόβλημα και να έχουμε ασφαλή τρένα και ασφαλή σιδηρόδρομο και ασφαλείς αερομεταφορές. Μετά από δύο χρόνια!

Και βγαίνει ο κ. Μαρινάκης στο Press Room. Μα, να μην είμαι δημοσιογράφος εκεί στο Press Room να του κάνω εγώ τις ερωτήσεις! Ας μου τον φέρουν μία μέρα εδώ τον κ. Μαρινάκη να απαντήσει.

**ΜΑΚΑΡΙΟΣ ΛΑΖΑΡΙΔΗΣ:** Δημοσιογράφος είστε.

**ΚΩΝΣΤΑΝΤΙΝΟΣ ΧΗΤΑΣ:** Είμαι, αλλά δεν μπορώ να ασκήσω το επάγγελμά μου τώρα, κύριε. Δημοσιογράφος είμαι. Να πάω εκεί να του κάνω εγώ ερωτήσεις του κ. Μαρινάκη, για να δούμε τι θα απαντήσει!

Ο Πρόεδρος του ΕΟΔΑΣΑΑΜ, λέει, δέχεται απειλές. Δείτε λίγο το σκηνικό που έχει δημιουργηθεί. Βγαίνει ένα πόρισμα. Παίρνω πίσω το πόρισμα. Βγαίνει ο Πρόεδρος του ΕΟΔΑΣΑΑΜ και λέει: «Παιδιά, δεν ισχύει αυτό το πόρισμα. Μην το ακούτε. Θα το πάρω πίσω». Λέει: «Δέχομαι απειλές για τη ζωή μου».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι γίνεται; Τι γίνεται εδώ; Πραγματικά τι ζούμε; Είναι αδιανόητα αυτά που συμβαίνουν. Είναι ντροπή αυτά που συμβαίνουν. Είναι ντροπή αυτά που συμβαίνουν για τη μνήμη των πενήντα επτά θυμάτων και για τους γονείς που παρακολουθούν κάθε μέρα αυτά τα τραγικά επεισόδια να συμβαίνουν. Είναι ντροπή πραγματικά. Ας καταργηθεί ο ΕΟΔΑΣΑΑΜ, αφού είναι αναξιόπιστος. Δεν υπάρχει λόγος να υπάρχει Δεν το βλέπετε; Εσείς τον δημιουργήσατε, το Υπουργείο Μεταφορών, ο κ. Σταϊκούρας. Εσείς τους ορίσατε και τους χρυσοπληρώνετε. Και ένα πόρισμα τους είπαμε να κάνουν, και τα κάνανε μπάχαλο.

Και αφού δεν συμφωνεί με το πόρισμα και την πυρόσφαιρα ο κ. Παπαδημητρίου και ο ΕΟΔΑΣΑΑΜ -δεν συμφωνούσε τότε- γιατί το συμπεριέλαβε τότε την ημέρα της παρουσίασης του πορίσματος, μία μέρα πριν από τη μεγαλειώδη συγκέντρωση των Τεμπών εδώ στο Σύνταγμα και σε όλη την Ελλάδα; Γιατί το συμπεριέλαβε; Συμπεριέλαβε ο Πρόεδρος του Οργανισμού ένα πόρισμα για την πυρόσφαιρα το οποίο δεν το πίστευε; Γιατί ή δεν το πίστευε τότε και το έβαλε, ή το πίστευε και το έβαλε. Αν το πίστευε, γιατί το βγάζει τώρα; Αν δεν το πίστευε και το βγάζει τώρα, γιατί το έβγαλε τότε; Πείτε μας, βρε παιδιά! Απαντήστε. Εμείς είμαστε τρελοί;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Μετά από δύο χρόνια η Πίζα και η Γάνδη -δείτε τώρα, αντιδράει μία μέρα μετά το ένα με το άλλο- αντέδρασαν τριάντα οκτώ ημέρες μετά. Γιατί δεν αντιδράσανε τότε, την επόμενη μέρα που βγήκε το πόρισμα; Γιατί τα δύο Πανεπιστήμια αυτά δεν αντιδράσανε και να πουν: «Ρε παιδιά, τι είναι αυτά που λέτε;»; Τριάντα οκτώ ημέρες μετά…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χήτα, ολοκληρώστε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω πραγματικά, κύριε Πρόεδρε, σε ένα λεπτό.

Γιατί δεν αντέδρασαν την επόμενη μέρα, μετά από δύο χρόνια, και εκτελείται μπροστά στα μάτια των γονέων αυτή η τραγική εικόνα καθημερινά; Είναι η χαριστική βολή τα όσα συμβαίνουν τις τελευταίες ημέρες στην οποιαδήποτε αξιοπιστία θα μπορούσε να υπάρξει σε αυτή την υπόθεση. Κάτι δεν πάει καλά. Κάτι δεν πάει καλά! Και το πανηγυρίζετε με ευκαιριακές κορώνες και με οτιδήποτε άλλο, αλλά δεν είναι λύση, είναι μια εικόνα μπάχαλο.

Κύριε Κυρανάκη, αναλάβατε τώρα. Καταργήστε στον ΕΟΔΑΣΑΑΜ. Δεν υπάρχει λόγος ύπαρξής του. Οι άνθρωποι είναι ανίκανοι να εκπονήσουν έστω και ένα πόρισμα. Γιατί τους πληρώνουμε; Ποιος είναι ο ρόλος τους; Με αυτούς που ανακαλούν το πόρισμά τους θα νιώθουμε εμείς ασφαλείς για τον σιδηρόδρομο και για τα αεροπλάνα; Με αυτούς τους ανθρώπους; Αλήθεια τώρα;

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Κοινοβουλευτικό Εκπρόσωπο της Νέας Δημοκρατίας, τον κ. Μακάριο Λαζαρίδη, ο οποίος είναι τελευταίος από τον κύκλο των παρεμβάσεων των Κοινοβουλευτικών Εκπροσώπων. Μετά θα δώσουμε τον λόγο στην Πρόεδρο της Κοινοβουλευτικής Ομάδας «Πλεύση Ελευθερίας», κ. Κωνσταντοπούλου, και θα κλείσει ο Υπουργός.

Κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε. Κύριε Υπουργέ. Κυρίες και κύριοι συνάδελφοι. Δεν είχα σκοπό να τοποθετηθώ. Άκουσα την ομιλία του κ. Χήτα.

Θα ξεκινήσω, κύριε Χήτα, από το εξής: Μπορείτε, αν θέλετε, αν δεν μπορείτε να πάτε εσείς στο “μπρίφινγκ”, να στείλετε τον κ. Λακαφώση, ο οποίος είναι και ασφαλισμένος στον ΕΔΟΕΑΠ, και να του δώσετε τις ερωτήσεις και να τις κάνει. Δεν σας βλέπω τελευταία να είστε και στα πολύ καλά σας εκεί στην Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Μια χαρά είμαστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλλον δεν βλέπετε πολύ καλά.

**ΜΑΚΑΡΙΟΣ ΛΑΖΑΡΙΔΗΣ:** Ίσως γιατί οι θεωρίες συνωμοσιολογίας…

**ΚΩΝΣΤΑΝΤΙΝΟΣ ΧΗΤΑΣ:** Συνεχίστε έτσι.

**ΜΑΚΑΡΙΟΣ ΛΑΖΑΡΙΔΗΣ:** …στις οποίες πρωτοστατήσατε την προηγούμενη διετία, έχουν αρχίσει να αποδομούνται, κύριε Χήτα, και οι πολίτες αντιλαμβάνονται την πραγματικότητα.

Βλέπω, κυρία Κωνσταντοπούλου, μια σύμπλευση με την άκρα δεξιά. Μια χαρά το πάτε! Συνεχίστε έτσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν βλέπετε και πολύ καλά. Ναι, εσείς, ο αριστερός!

**ΜΑΚΑΡΙΟΣ ΛΑΖΑΡΙΔΗΣ:** Δεν θα με διακόψετε.

Φτάσατε στο σημείο ως Ελληνική Λύση και έφτασε στο σημείο ο Πρόεδρός σας -γιατί δεν είπε μόνο αυτό το κατάπτυστο το οποίο είπε για τα παιδιά μας, κύριε Χήτα, και όλοι της Ελληνικής Λύσης, έχει πει και κάτι ακόμα και θα πρέπει και γι’ αυτό να μας απαντήσετε- ο κ. Βελόπουλος να επιτίθεται στον τραγικό πατέρα τριών θυμάτων των Τεμπών, τον Νίκο Πλακιά. Προσέξτε τι είπε ο Αρχηγός σας.

**ΚΩΝΣΤΑΝΤΙΝΟΣ ΧΗΤΑΣ:** Όπα!

**ΜΑΚΑΡΙΟΣ ΛΑΖΑΡΙΔΗΣ:** Αφήστε τώρα τα «όπα». Αυτά να τα λέτε στη Θεσσαλονίκη.

**ΚΩΝΣΤΑΝΤΙΝΟΣ ΧΗΤΑΣ:** Θα απαντήσεις σε αυτά εδώ; Έναν τόμο δηλώσεις κατέθεσα; Θα απαντήσεις;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε. Μη φωνάζετε.

**ΜΑΚΑΡΙΟΣ ΛΑΖΑΡΙΔΗΣ:** Δεν σας διέκοψα. Καταλαβαίνω τον εκνευρισμό σας.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Χήτα, μην διακόπτετε.

**ΚΩΝΣΤΑΝΤΙΝΟΣ ΧΗΤΑΣ:** Θα απαντήσεις; Δεν ντρέπεστε λίγο;

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, παρακαλώ βοηθήστε με να ολοκληρώσω.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χήτα, δεν καταγράφεται κάτι. Ελάτε! Ηρεμήστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί δεν καταγράφεται;

**ΜΑΚΑΡΙΟΣ ΛΑΖΑΡΙΔΗΣ:** Ακούστε τι έχει πει ο Αρχηγός σας για τον πατέρα Πλακιά. Έχει πει: «Δεν ασχολούμαι. Πιστεύετε τι είπε ο Πλακιάς; Μία φορά μίλησα μαζί του και από τα νεύρα μου του έκλεισα το τηλέφωνο, πριν από πολλούς μήνες, γιατί νομίζει ότι εγώ λειτουργώ όπως λειτουργούν οι άλλοι. Με πήρε με ύφος χιλίων καρδιναλίων».

**ΚΩΝΣΤΑΝΤΙΝΟΣ ΧΗΤΑΣ:** …

**ΜΑΚΑΡΙΟΣ ΛΑΖΑΡΙΔΗΣ:** Ακούστε, κύριε Χήτα, που μας κουνάτε το δάχτυλο. Ο κ. Πλακιάς τηλεφώνησε στον Αρχηγό σας. Και είπε ότι με πήρε με ύφος χιλίων καρδιναλίων και ότι μου έλεγε διάφορα…

**ΚΩΝΣΤΑΝΤΙΝΟΣ ΧΗΤΑΣ:** …

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ μη φωνάζετε.

**ΜΑΚΑΡΙΟΣ ΛΑΖΑΡΙΔΗΣ:** Βρε, θα τα ακούσετε τώρα.

**ΚΩΝΣΤΑΝΤΙΝΟΣ ΧΗΤΑΣ:** …

**ΠΡΟΕΔΡΕΥΩΝ (Γεώργιος Λαμπρούλης):** Μη φωνάζετε. Παρακαλώ! Μη διακόπτετε.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, δεν μπορώ να ολοκληρώσω.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χήτα, σας παρακαλώ, μη διακόπτετε.

**ΚΩΝΣΤΑΝΤΙΝΟΣ ΧΗΤΑΣ:** …

**ΜΑΚΑΡΙΟΣ ΛΑΖΑΡΙΔΗΣ:** Καθόλου! Εσείς θα πρέπει να ντρέπεστε. Εσείς!

**ΠΡΟΕΔΡΕΥΩΝ (Γεώργιος Λαμπρούλης):** Ας αφήσουμε τους χαρακτηρισμούς.

**ΜΑΚΑΡΙΟΣ ΛΑΖΑΡΙΔΗΣ:** Έχετε δηλητηριάσει την ελληνική κοινωνία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χήτα, μη διακόπτετε, είναι σε βάρος και της διαδικασίας και των υπολοίπων που περιμένουν να μιλήσουν.

**ΜΑΚΑΡΙΟΣ ΛΑΖΑΡΙΔΗΣ:** Λέει ο Βελόπουλος: «Με πήρε με ύφος χιλίων καρδιναλίων και μου έλεγε διάφορα στο τηλέφωνο».

**ΚΩΝΣΤΑΝΤΙΝΟΣ ΧΗΤΑΣ:** …

**ΜΑΚΑΡΙΟΣ ΛΑΖΑΡΙΔΗΣ:** Λέει ο Βελόπουλος: «Τον είδα εσχάτως, μαζί με τον Κασσελάκη σε φωτογραφίες. Ο ένας με τον Κασσελάκη. Ο άλλος με την Κωνσταντοπούλου. Ο άλλος με τον Χαρίτση. Δεν πάει πουθενά έτσι, παιδιά. Δεν πάει πουθενά έτσι».

**ΚΩΝΣΤΑΝΤΙΝΟΣ ΧΗΤΑΣ:** …

**ΜΑΚΑΡΙΟΣ ΛΑΖΑΡΙΔΗΣ:** Σοβαρά; Είστε πλέον σε τέτοια απόγνωση που δεν διστάζετε να τα βάλετε και με συγγενείς των θυμάτων; Και έρχεστε εδώ και μας κουνάτε το δάχτυλο;

Προφανώς σας ενοχλεί να σας πάρουν τη δουλειά και άλλοι λαϊκιστές ή δραχμιστές και άλλοι Αρχηγοί κομμάτων της Αντιπολίτευσης, με τους οποίους πάντως έχετε ένα κοινό σημείο. Το κοινό σημείο είναι ότι όλοι σας εργαλειοποιείτε και εκμεταλλεύεστε χυδαία αυτήν την ανείπωτη εθνική τραγωδία. Χυδαία, κύριε Χήτα! Και εσείς και το άλλο κόμμα της Πλεύσης Ελευθερίας. Εγώ πραγματικά έχω μείνει εντυπωσιασμένος. Να στείλετε τον κ. Λακαφώση στο μπρίφινγκ, ως ασφαλισμένος στον ΕΔΟΕΑΠ, να απαντήσει.

**ΚΩΝΣΤΑΝΤΙΝΟΣ ΧΗΤΑΣ:** …

**ΜΑΚΑΡΙΟΣ ΛΑΖΑΡΙΔΗΣ:** Εγώ θα κλείσω με το εξής: Πρέπει όλοι μας να αντιληφθούμε ότι η Κυβέρνηση, κύριε Χήτα, δεν πανηγυρίζει. Έχουμε πολύ χαμηλά το κεφάλι, έχουμε πάρα πολύ χαμηλά το κεφάλι, γιατί εμείς δεν επιχειρήσαμε ποτέ να εκμεταλλευτούμε και να τυμβωρυχήσουμε πολιτικά για κάποιες ψήφους πάνω στα πενήντα επτά αθώα θύματα και στις οικογένειές τους. Κάθε άλλο. Δεν πανηγυρίζουμε.

Όμως, προσέξτε κάτι. Άλλο είναι να συζητήσουμε -που το συζητάμε- για τα διαχρονικά και τα διακομματικά προβλήματα που έχει ο ελληνικός σιδηρόδρομος, άλλο είναι να δούμε αν εκείνες τις ημέρες στο πεδίο η πολιτική προστασία έκανε επιχειρησιακά λάθη και άλλο αυτό το οποίο επιχειρείται δύο χρόνια τώρα -εσείς το ξεκινήσατε και ακολουθεί η κ. Κωνσταντοπούλου και η Πλεύση Ελευθερίας-, άλλο είναι να έρχεστε εδώ και να μας λέτε διαρκώς, κουνώντας μας το δάχτυλο, ότι είμαστε δολοφόνοι και ότι έχουμε τα χέρια μας βαμμένα με αίμα.

**ΚΩΝΣΤΑΝΤΙΝΟΣ ΧΗΤΑΣ:** …

**ΜΑΚΑΡΙΟΣ ΛΑΖΑΡΙΔΗΣ:** Ως εδώ! Έχει πει τόσα ο Αρχηγός σας που μπερδεύεστε. Ως εδώ, λοιπόν!

Από εκεί και πέρα -και κλείνω-, όλοι μας ή τουλάχιστον εμείς στη Νέα Δημοκρατία θέλουμε τρία πράγματα: Αλήθεια, δικαιοσύνη και να μην ξανασυμβεί ποτέ τέτοιο δυστύχημα.

Τη δικαιοσύνη, λοιπόν, θα την αφήσουμε να πάρει τις αποφάσεις της, γιατί εδώ υπάρχουν κόμματα τα οποία πολύ εύκολα θα έστηναν λαϊκά δικαστήρια. Απλά να ξέρετε ότι χωρίς να πανηγυρίζουμε, από εδώ και πέρα όλοι σας θα παίρνετε τις απαντήσεις.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η Πρόεδρος της Κοινοβουλευτικής Ομάδας «Πλεύση Ελευθερίας», η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Κυρανάκη, δεν ξέρω αν έχετε επιτέλους ενημερωθεί για τον τομέα των μεταφορών που αναλάβατε ως Αναπληρωτής Υπουργός μετά τον ανασχηματισμό, γιατί περιμένω να δηλώσετε έτοιμος και ενήμερος και ελπίζω αυτό να γίνει με την ομιλία σας αμέσως μετά, ώστε να σας θέσουμε και τα ερωτήματα που οφείλετε να απαντήσετε ως καθ’ ύλην αρμόδιος πλέον που κάθεστε στην καρέκλα του Αναπληρωτή Υπουργού Μεταφορών.

Επειδή φέρνετε ένα νομοσχέδιο για την οδική ασφάλεια, θα ήθελα να υπενθυμίσω ότι η Πλεύση Ελευθερίας είναι εκείνο το κίνημα που εδώ μέσα στη Βουλή έχει κάνει επανειλημμένες παρεμβάσεις για την οδική ασφάλεια. Βεβαίως, ο σημερινός Κοινοβουλευτικός Εκπρόσωπος που είναι Πρόεδρος της αρμόδιας επιτροπής δεν βρήκε κάτι να πει για την οδική ασφάλεια.

Της Επιτροπής Οδικής Ασφάλειας δεν είστε Πρόεδρος, κύριε Λαζαρίδη; Δεν είστε; Δεν είναι ο Πρόεδρος; Είναι, αλλά δεν είχε κάτι να πει, γιατί σήμερα ήταν μέρα άλλης συγκάλυψης, ενώ η οδική ασφάλεια είναι πεδίο άλλης συγκάλυψης.

**ΜΑΚΑΡΙΟΣ ΛΑΖΑΡΙΔΗΣ:** Θα σας απαντήσω μετά, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε πριν από λίγο μίλησα με τη μητέρα του Ιάσονα Λαλαούνη. Ξέρετε ποιο ήταν το παιδί αυτό; Ήταν το παιδί που σκότωσε το αυτοκίνητο συνοδείας της κ. Μπακογιάννη εδώ μπροστά στη Βουλή πριν από τέσσερα χρόνια ο αστυνομικός που ερχόταν. Και δεν ξέρουμε και ποιος άλλος ήταν μέσα στο αυτοκίνητο. Ξέρετε γιατί δεν ξέρουμε; Γιατί οι κάμερες δεν δόθηκαν ποτέ στη δημοσιότητα, όπως γίνεται σε όλες τις περιπτώσεις τροχαίων, αλλά η Βουλή του κ. Τασούλα περιέκοψε τα βίντεο και τα έδωσε με πολύ μεγάλη καθυστέρηση, αφού είχαν διαρρεύσει μέχρι του σημείου, που κατά παράβαση κάθε κανόνα οδικής ασφάλειας και κάθε κανόνα ανθρωπιάς και κάθε κανόνα ενσυναίσθησης και κάθε κανόνα που αφορά το καθήκον του αστυνομικού και του Βουλευτή, το αυτοκίνητο που προκάλεσε τον θάνατο αντί να παραμείνει στη θέση του, φυγαδεύτηκε μέσα στη Βουλή και τον προστάτευσαν. Και οι ποινές που τελικά επιβλήθηκαν για τον θάνατο του Ιάσονα, που σήμερα έκανε την εκταφή του η μητέρα του, ήταν ποινές χάδια. Ήταν ποινές χάδια.

Έχετε μάθει εδώ και πάρα πολλά χρόνια να ποδοπατάτε την ανθρώπινη ζωή. Έχετε μάθει εδώ και πάρα πολλά χρόνια να περιφρονείτε τους ανθρώπους και νομίζετε ότι θα σας περάσει.

Δεν θα σας περάσει, κύριοι. Δεν θα σας περάσει. Πενήντα επτά ψυχές, οι ψυχές των παιδιών και των ανθρώπων που σκοτώσατε, πενήντα επτά ψυχές ζητούν δικαίωση και αυτές τις ψυχές και τους ανθρώπους που μάχονται για δικαιοσύνη και αλήθεια δεν θα τους τυλίξετε σε μια κόλλα χαρτί, όπως έχετε μάθει.

Ας θυμίσουμε, λοιπόν, μερικά γεγονότα. Θα τα αριθμήσω. Δεν ξέρω μέχρι ποιον αριθμό θα φτάσω. Θα το κρίνω. Έχω και αλλά και για αύριο και για μεθαύριο, γιατί αν νομίζετε ότι θα μας κλείσετε το στόμα με τις μεθοδεύσεις του Γκέμπελς, της προπαγάνδας, αν νομίζετε ότι θα μας κλείσετε το στόμα με όλη τη δική σας ακροδεξιά μεθοδολογία, γιατί εσείς είστε που θρέφετε και κλωσάτε το αυγό του φιδιού, κάνετε πολύ μεγάλο λάθος. Κάνετε πολύ μεγάλο λάθος.

Εσείς είστε ένα κόμμα που στηρίζεται σε αρνητές του Ολοκαυτώματος, τον κ. Γεωργιάδη, σε αρνητές του Ολοκαυτώματος και αρνητές των νεκρών του Πολυτεχνείου, τον κ. Γεωργιάδη, χουντικούς, τον κ. Βορίδη, σε πρόσωπα τα οποία προσκαλούν να έχουμε νεκρούς στα σύνορα, τον κ. Πλεύρη. Αυτοί είστε και τώρα Κοινοβουλευτικός Εκπρόσωπος της Νέας Δημοκρατίας, ένας ακόμη, ένα ακόμη φιντάνι, που ήθελε μασάζ για να ψηφίσει το νομοσχέδιο για την ισότητα, γιατί είχε κάποιο πρόβλημα να αποδεχθεί ότι όλοι οι άνθρωποι είμαστε ίσοι.

Σας ακούω μέχρι εδώ και σας βλέπει όλος ο κόσμος. Τι ντροπή. Τι ντροπή. Θα καταλάβετε. Θα καταλάβετε.

**ΜΑΚΑΡΙΟΣ ΛΑΖΑΡΙΔΗΣ:** Δική μας ντροπή;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Δική μας ντροπή»; Αυτά είπε και ο κ. Γεωργιάδης χθες. Μας απηύθυνε ντροπές. Απηύθυνε στον Κοινοβουλευτικό μας Εκπρόσωπο ο Γεωργιάδης, ο αρνητής του Ολοκαυτώματος, ο αρνητής των νεκρών του Πολυτεχνείου, ο τύπος αυτός, ο νοσταλγός της χούντας απηύθυνε ντροπές στην Πλεύση Ελευθερίας!

Η απεύθυνση ντροπών είναι δική σας, βεβαίως, ειδικότητα. Τα ξέρει και ο κ. Μεϊκόπουλος που εισέπραττε τις ντροπές από τον κ. Καραμανλή και του έλεγε: «Είναι ντροπή και ντρέπομαι να μιλάτε για θέματα ασφάλειας των σιδηροδρόμων». Μια βδομάδα πριν από το έγκλημα των Τεμπών, μια βδομάδα πριν από την ημέρα που με απολύτως προβλέψιμο και γνωστό σε εσάς τρόπο συγκρούσθηκαν δύο αμαξοστοιχίες, οι οποίες κινούνταν επί δώδεκα λεπτά η μία απέναντι στην άλλη στην ίδια ώρα, στις ίδιες ράγες, μία εβδομάδα πριν ο κ. Καραμανλής Κώστας ως Υπουργός Υποδομών και Μεταφορών εδώ, ο προκάτοχος του κ. Κυρανάκη, έλεγε ότι «είναι ντροπή και ντρέπομαι να θέτετε θέμα ασφάλειας στον σιδηρόδρομο» με τον ίδιο τρόπο που ήρθε να μας απευθύνει ντροπές ο κ. Γεωργιάδης όταν βγήκε αυτό το φοβερό πόρισμα της Εισαγγελίας του Αρείου Πάγου ότι οι υποκλοπές δεν είναι κακούργημα, δεν είναι καν έγκλημα. Μόνο ανδραγάθημα δεν μας τις είπε η κ. Αδειλίνη. Και ήρθε εδώ φουσκωμένος και φορτισμένος ο κ. Γεωργιάδης να μας πει ότι πρέπει να ντρεπόμαστε και πρέπει να ζητήσουμε και συγγνώμες από τον κ. Δημητριάδη, τον ανιψιό και διευθυντή του γραφείου και υπεύθυνο του κ. Μητσοτάκη, ο οποίος ενεχόταν και εμπλεκόταν, όπως και ο ίδιος ο Πρωθυπουργός στις υποκλοπές. Με τα ίδια παλιά τεχνάσματα, με τα ίδια παλιά τερτίπια και με αυτή την κακομαθησιά να σκοτώνετε και ανθρώπους και να τα κουκουλώνετε νομίζετε ότι θα μπερδέψετε την κοινή γνώμη.

Η κοινή γνώμη, λοιπόν, δεν ξεχνάει, πρώτον, ότι τον Φλεβάρη του 2023 ο κ. Καραμανλής, που ήταν επί τέσσερα χρόνια Υπουργός Υποδομών και Μεταφορών, δήλωνε και κόμπαζε ότι είναι απόλυτα ασφαλείς οι μεταφορές και ο σιδηρόδρομος.

Δεύτερον, ότι ο κ. Καραμανλής -που ήταν επί τέσσερα χρόνια Υπουργός Υποδομών και Μεταφορών της Κυβέρνησης Μητσοτάκη και προηγουμένως υπεύθυνος τομεάρχης για τις υποδομές και μεταφορές και φωτογραφιζόταν με το εξάρτημα που απενεργοποιεί τον ήχο όταν δεν βάζεις ζώνη- επιπλέον δήλωνε ότι θα έπρεπε να ντρέπεται όποιος ρωτάει και αμφισβητεί την ασφάλεια των μεταφορών.

Τρίτον, ότι ο κ. Μητσοτάκης στις 25 Φλεβάρη του 2023, τρεις μέρες πριν από το έγκλημα των Τεμπών, κόμπαζε για το πόσα χρήματα -1 δισεκατομμύριο ευρώ- έχει δώσει για αντιπλημμυρικά έργα στη Θεσσαλία, έχοντας δίπλα του τον κ. Αγοραστό, το πρωτοπαλίκαρό του στη Θεσσαλία. Έλεγε ο κ. Μητσοτάκης στις 25 Φλεβάρη του 2023 ότι έχει δώσει 1 δισεκατομμύριο ευρώ στη Θεσσαλία και στον κ. Αγοραστό και επίσης διαφήμιζε ότι από λαθρεπιβάτης είμαστε στο πρώτο βαγόνι της ευρωπαϊκής αμαξοστοιχίας. Αυτές τις λέξεις χρησιμοποίησε.

Τέταρτον, ότι μέχρι τις 28 Φεβρουαρίου του 2023 είχαν συμβεί πάρα πολλά ατυχήματα, μετωπικές συγκρούσεις, αλλά και δυστυχήματα με πολλούς νεκρούς κατά την τελευταία δεκαπενταετία στον σιδηρόδρομο και δεν κάνατε τίποτα.

Πέμπτον, ότι το 2008 αποκαλύφθηκε μείζον κύκλωμα λαθρεμπορίου στον σιδηρόδρομο και ο κ. Χατζηδάκης, Υπουργός Μεταφορών τότε, δήλωνε ότι θα πατάξει το λαθρεμπόριο.

Έκτον, ότι καταδικάστηκε για αυτό το κύκλωμα λαθρεμπορίου στον σιδηρόδρομο, με το οποίο αποκαλύφθηκαν δεκαπέντε αδήλωτα βαγόνια στο ατύχημα στον Μπράλο το 2008, στέλεχός σας, μέλος της Κεντρικής Επιτροπής της Νέας Δημοκρατίας.

**ΜΑΚΑΡΙΟΣ ΛΑΖΑΡΙΔΗΣ:** Ποιο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ρωτήσετε τον κ. Χατζηδάκη που το κατέθεσε στην εξεταστική. Αν δεν σας λέει εκείνος, θα σας πούμε εμείς.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε!

**ΜΑΚΑΡΙΟΣ ΛΑΖΑΡΙΔΗΣ:** Πάλι ψέματα! Μόνιμα ψέματα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ψέματα; Ψέματα λέτε, κύριε Λαζαρίδη;

**ΜΑΚΑΡΙΟΣ ΛΑΖΑΡΙΔΗΣ:** Πείτε μας το όνομα!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη, μη διακόπτετε, παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι στα Πρακτικά της Εξεταστικής Επιτροπής για τα Τέμπη και το έχει καταθέσει ο κ. Χατζηδάκης, ο Αντιπρόεδρος του κόμματός σας και τώρα Αντιπρόεδρος και της Κυβέρνησης. Αν είναι ψέματα, ρωτήστε τον και καταγγείλτε τον!

Έβδομον, ότι μέχρι τις 28 Φλεβάρη του 2023 οι εργαζόμενοι είχαν στείλει εκατοντάδες διαμαρτυρίες προειδοποιώντας για επόμενο δυστύχημα.

Όγδοον, ότι στις 7 Φλεβάρη του 2023 είχαν δημοσιεύσει ανακοίνωση όπου είπαν: «Δεν θα περιμένουμε το επόμενο δυστύχημα για να τους δούμε να κλαίνε με κροκοδείλια δάκρυα!».

Ένατον, ότι όταν συνέβη το έγκλημα των Τεμπών -που δεν θέλετε να το λέτε «έγκλημα»- αποδείχθηκε ότι είχατε αφήσει τις ζωές όλων των επιβατών στα χέρια ενός βύσματος, ενός απόλυτα ανεκπαίδευτου, ακατάλληλου και τυπικά απολύτως απαγορευμένου να βρίσκεται στη θέση αυτή προσώπου ονόματι Σαμαράς, που μπήκε με ρουσφέτι επί των ημερών σας στη θέση του σταθμάρχη, ενώ προηγουμένως ήταν αχθοφόρος, είχε μετατοπιστεί σε άλλη υπηρεσία και δεν πληρούσε κανένα κριτήριο ούτε το ηλικιακό για να είναι σε αυτή τη θέση.

Δέκατον, ότι κατά τον χρόνο που συνέβη το έγκλημα των Τεμπών δεν λειτουργούσε κανένα από τα συστήματα τα οποία είχατε διαφημίσει ότι έχουν εγκατασταθεί και για τα οποία είχατε εισπράξει χρήματα από την Ευρωπαϊκή Ένωση. Δεν λειτουργούσε το σύστημα τηλεδιοίκησης, δεν λειτουργούσε το σύστημα φωτοσήμανσης, τα φανάρια, δεν λειτουργούσαν οι επικοινωνίες, δεν λειτουργούσε το σύνθετο σύστημα εντοπισμού αντίθετης κατεύθυνσης και παγώματος της κίνησης. Δεν λειτουργούσε τίποτε από όλα αυτά τα οποία είχατε διαφημίσει ότι λειτουργούν, είχατε διαβεβαιώσει ότι έχουν εγκατασταθεί οι υποδομές και τα στελέχη σας, τα διορισμένα στελέχη σας στις αρμόδιες υπηρεσίες για τον σιδηρόδρομο, εισέπρατταν χρήματα για αυτά και σήμερα ελέγχονται σε βαθμό κακουργήματος για οικονομικά εγκλήματα σε βάρος των συμφερόντων της Ευρωπαϊκής Ένωσης.

Ενδέκατον, ότι για τα εγκλήματα αυτά ανοίχθηκε φάκελος ποινικής δικογραφίας από την Εισαγγελία, την Ευρωπαία Εισαγγελέα και εσείς εδώ με τις ψήφους σας μπλοκάρατε τον έλεγχο, ψηφίσατε οι εκατόν πενήντα -δεν θυμάμαι πόσοι ήσασταν τότε, μάλλον εκατόν πενήντα οκτώ θα ήσασταν- ψηφίσατε μόνοι σας να μην ελεγχθεί ούτε ο Καραμανλής, ο δικός σας, ούτε ο Σπίρτζης των προηγούμενων, ούτε ο Χρυσοχοΐδης, δικός σας πλέον, ούτε ο Χατζηδάκης, ομοίως δικός σας και τότε και τώρα, για εγκλήματα σε βάρος των συμφερόντων της Ευρωπαϊκής Ένωσης με οικονομικό αντίκτυπο και με οικονομική αποτίμηση.

Κύριε Πρόεδρε, μήπως θέλετε να καλωσορίσουμε τα παιδιά;

**ΠΡΟΕΔΡΕΥΩΝ (Γεώργιος Λαμπρούλης):** Μπορούμε και τώρα, αλλά έχουν περιθώριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία.

Γεια σας, παιδιά! Γιατί για τα παιδιά γίνονται όλα!

**ΠΡΟΕΔΡΕΥΩΝ (Γεώργιος Λαμπρούλης):** Θα χρειαστείτε πόσο χρόνο περίπου ακόμα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα χρειαστώ λίγο χρόνο, όχι πολύ.

**ΠΡΟΕΔΡΕΥΩΝ (Γεώργιος Λαμπρούλης):** Πόσο; Κυρία Πρόεδρε, τώρα θέλουμε μια συνεννόηση, δεν είναι τίποτα επιλήψιμο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, με συγχωρείτε, εγώ διέκοψα την ομιλία μου…

**ΠΡΟΕΔΡΕΥΩΝ (Γεώργιος Λαμπρούλης):** Με αφορμή που διακόψατε εσείς σας ρωτώ και εγώ, δεν είναι κακό να συνεννοηθούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να σταματήσω, κύριε Λαμπρούλη;

**ΠΡΟΕΔΡΕΥΩΝ (Γεώργιος Λαμπρούλης):** Αυτό καταλάβατε; Εγώ σας ρώτησα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Λαμπρούλη, Βουλευτή Λάρισας, θέλετε να σταματήσω;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Κωνσταντοπούλου, γιατί μιλάτε έτσι, κατ’ αυτόν τον τρόπο; Διακόψατε εσείς την ομιλία σας και προτείνατε ή σκεφτήκατε να ανακοινώσουμε τα παιδιά και με την ευκαιρία της διακοπής σάς ρώτησα αν θα χρειαστείτε περισσότερο χρόνο και μου είπατε «ναι».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, εγώ μόνο διέκοψα για τα παιδιά.

**ΠΡΟΕΔΡΕΥΩΝ (Γεώργιος Λαμπρούλης):** Δηλαδή, δεν κατάλαβα πού είναι το επιλήψιμο; Γιατί απευθύνεστε κατ’ αυτόν τον τρόπο στο Προεδρείο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού προβλέπεται αυτό που κάνετε, κύριε Λαμπρούλη;

**ΠΡΟΕΔΡΕΥΩΝ (Γεώργιος Λαμπρούλης):** Ας ανακοινώσουμε, λοιπόν, τα παιδιά και να συνεχίσετε την ομιλία σας.

Γιατί προβλέπεται αυτό που λέτε εσείς ή που κάνετε εσείς;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το έχετε κάνει σε άλλον Αρχηγό; Πείτε μου!

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, εννέα μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Κουντούρας Χανίων.

Σας καλωσορίζουμε, παιδιά!

(Χειροκροτήματα από όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γεια σας, παιδιά!

Σε ποιον αριθμό ήμουν; Θα συνεχίσω από εκεί από όπου ήμουν για να πω αυτά που ενοχλούν και δεν θέλουν να ακούγονται κάποιοι και θα σας αφήσω να τα μετρήσετε εσείς μετά.

Είναι, επίσης, εμπεδωμένο ότι μόλις έγινε το έγκλημα των Τεμπών κινητοποιηθήκατε, κύριοι, για να καλύψετε τα ίχνη του εγκλήματος. Ο Πρωθυπουργός το έχει πει ότι πέρασε όλο το βράδυ κάνοντας επικοινωνίες. Θα δεχθεί την άρση του απορρήτου των επικοινωνιών του; Για ρωτήστε τον, κύριε Κυρανάκη, γιατί εμείς το έχουμε προτείνει και πιστεύουμε ότι θα είναι πάρα πολύ χρήσιμο να αρθεί το απόρρητο των επικοινωνιών του κ. Μητσοτάκη, του κ. Αγοραστού, του κ. Χαρακόπουλου, του αστυνομικού εκείνου που είναι αδερφός Βουλευτή σας και επέβλεψε το μπάζωμα, του κ. Τριαντόπουλου και άλλων προσώπων. Θα έρθω σε αυτά αναλυτικά.

Μονοί - διπλοί πέσατε, λοιπόν, όχι για να μάθετε τι έγινε, αλλά για το πώς θα καλύψετε τι έγινε και πώς θα ελεγχθεί το να μην ανιχνεύεται το τι ακριβώς έγινε. Και αυτό δεν το κάνατε με έναν τρόπο μόνο, αλλά με πολλούς. Πρώτον, αδιαμφισβήτητο, ο κ. Μητσοτάκης από την πρώτη στιγμή μίλησε αποκλειστικά για ανθρώπινο λάθος, ενώ η αλήθεια είναι ότι το ανθρώπινο λάθος και ο ανθρώπινος παράγοντας είναι μία μόνο από τις πάρα πολλές παραμέτρους του εγκλήματος. Δεύτερον, για να ενισχύσετε το ανθρώπινο λάθος, διοχετεύσατε σε φίλιο μέσο ενημέρωσης, το «Πρώτο Θέμα», αλλοιωμένα ηχητικά με περικεκομμένες τις καταγραφές των συνομιλιών των αρμοδίων σταθμαρχών, μηχανοδηγών και άλλων, ώστε να προκαλείται η εντύπωση μετ’ εμφάσεως ότι είναι μόνον ανθρώπινο λάθος και τίποτα άλλο. Και, βεβαίως, μέχρι σήμερα ούτε έχετε ζήτησε να ελεγχθεί η διαδικασία διοχέτευσης αλλοιωμένου ηχητικού, αλλά και προσπαθείτε να προκαλέσετε σύγχυση στον κόσμο ότι δήθεν δεν ήταν αλλοιωμένο το ηχητικό.

Βεβαίως, Πρόεδρο της Εξεταστικής Επιτροπής για το έγκλημα των Τεμπών ορίσατε έναν πρώην δημοσιογράφο του «Πρώτου Θέματος», που έχει σκοτεινή και αλγεινή ιστορία σε υποθέσεις και συγκάλυψης και παρακρατικής δράσης. Είναι εκείνος ο δημοσιογράφος που σχέδιο άρθρου του –σχέδιο άρθρου του!- βρέθηκε στο γραφείο του Φρουζή της Novartis με διορθώσεις και κατασχέθηκε στο πλαίσιο της υπόθεσης Novartis, για την οποία εγώ έχω επισημάνει την παράμετρο κατάχρησης εξουσίας που υπήρξε, ανεξαρτήτως του ότι φυσικά υπάρχει και το σκάνδαλο.

Ο κ. Μαρκόπουλος, λοιπόν, αυτός που αποθέωνε ως δημοσιογράφος τον Μιχαλολιάκο και τον έβγαζε πρόσωπο της χρονιάς το 2013, είναι εκείνος που για λόγους που εσείς γνωρίζετε και μπορεί να μην έχουν σχέση με τη διοχέτευση του παράνομου και αλλοιωμένου ηχητικού, ορίστηκε Πρόεδρος της Εξεταστικής Επιτροπής για το έγκλημα των Τεμπών και ανέλαβε την με κάθε τρόπο συγκάλυψη, το με κάθε τρόπο κουκούλωμα του εγκλήματος, είτε αυτό σήμαινε τη μεθόδευση εξαίρεσής μου για το ανοσιούργημα να υπερασπίζομαι οικογένειες θυμάτων σας, είτε αφορούσε τη συγγραφή και επικύρωση με το «έτσι θέλω» και με τη βία επτακοσίων σελίδων ψεμάτων για τα αίτια πρόκλησης της σύγκρουσης, του δυστυχήματος, του εγκλήματος, που αρνείστε να το πείτε «έγκλημα» μέχρι σήμερα.

Επίσης, πρέπει να θυμόμαστε –κι εμείς δεν ξεχνάμε- ότι εκτός από τη δήλωση του Πρωθυπουργού για το ανθρώπινο λάθος, εκτός από τη διοχέτευση του αλλοιωμένου ηχητικού στα μέσα ενημέρωσης για την υποστήριξη του ανθρώπινου λάθους, κάνατε κι άλλα. Μπαζώσατε τον χώρο, χωρίς να το μάθει κανείς, κατά παράβαση όλων των κανόνων της εγκληματολογίας, της ανακριτικής, της ιατροδικαστικής, της διερεύνησης…

Κύριε Λαζαρίδη, ελπίζω να σας φέρνουν υλικό. Μόνο που δεν δικαιούστε δευτερολογία. Όμως, ποιος ξέρει; Μπορεί και να σας δώσουν τον λόγο. Έχουμε δει πολλά να γίνονται.

Μπαζώσατε, λοιπόν, τον χώρο, αλλοιώσατε τον τόπο του εγκλήματος, το κάνατε αυτό στα μουλωχτά έξω από τη διερεύνηση, με εμπλοκή των δικών σας πρωτοπαλίκαρων, του κ. Αγοραστού, Περιφερειάρχη παντοδύναμου Θεσσαλίας και κολλητού του κ. Μητσοτάκη, του κ. Τριαντόπουλου, Υφυπουργού παρά τω Πρωθυπουργώ και δεξιού χεριού του κ. Μητσοτάκη που πήγε εκεί με εντολή του, του κ. Παπαγεωργίου, μέχρι πρότινος Γενικού Γραμματέα του Υπουργείου Κλιματικής Κρίσης και Πολιτικής Προστασίας που παραιτήθηκε –μήπως και αυτού να του ζητήσουμε συγγνώμη;- του κ. Χαρακόπουλου που κρύβανε και οι Βουλευτές της Λάρισας –γι’ αυτό υπάρχει εδώ αναταραχή- την εμπλοκή του. Το ότι επέβλεψε το μπάζωμα αστυνομικός, αδερφός Βουλευτής Λάρισας της Νέας Δημοκρατίας, το μάθαμε πριν από λίγο καιρό. Και μάλιστα έθαβε ο κ. Τασούλας τις σχετικές δικογραφίες και δεν τις ανακοίνωνε ούτε στη Βουλή τις δικογραφίες που περιείχαν όλα αυτά τα στοιχεία.

Το μπάζωμα έγινε χωρίς γνώση καμιάς ανακριτικής αρχής, ούτε της ανακρίτριας ούτε κανενός άλλου. Έγινε με αντιρρήσεις του Διευθυντή της Τροχαίας Λάρισας, του κ. Βλαχογιάννη, αν θυμάμαι καλά το όνομά του. Μπορεί να μην το λέω σωστά, μπορεί να είναι και αλλιώς. Είχα δώσει για τα Πρακτικά την κατάθεσή του και ο κ. Λαμπρούλης είπε να τα βάλει σε φάκελο για να μη δημοσιεύονται. Όλων των δικών σας πρωτοπαλίκαρων, όλοι σας συμμετείχατε! Και αυτοί που ήσαν εκεί και αυτοί που ανέλαβαν με εντολή Μητσοτάκη και αυτοί οι οποίοι συμπράττετε σήμερα στη συγκάλυψη.

Και βέβαια δεν ήταν μόνο αυτό, αλλά αποτρέψατε και την ιατροδικαστική διερεύνηση. Παρεμβήκατε στην ιατροδικαστική έρευνα, στέλνοντας δικό σας κλιμάκιο ιατροδικαστών με απόφαση του Υπουργείου Δικαιοσύνης και με όχημα του Υπουργείου Δικαιοσύνης –βγήκε απόφαση για τη δαπάνη- για να μεταφέρει τον ιατροδικαστή Καρακούκη, τον εκλεκτό σας που τώρα τον βάλατε επικεφαλής μιας άλλης επιτροπής που θα αλλάζει τις αιτίες θανάτου, να πάει επί τόπου. Και οι τοπικοί ιατροδικαστές καταγγέλλουν ότι τους έδωσε την εντολή να μην κάνουν καμία από τις τρέχουσες ιατροδικαστικές πράξεις, δηλαδή νεκροψίας - νεκροτομής, ιστολογικής εξέτασης, τοξικολογικής εξέτασης, δειγματοληψίας και αυτοψίας στον χώρο, αυτές τις πράξεις που θα αναδείκνυαν γιατί δεν είχαν οξυγόνο τα παιδιά. Θα αναδείκνυαν την έλλειψη ανθρακυλαιμοσφαιρίνης που προκαλείται από την έλλειψη οξυγόνου, που προκαλείται από το παράνομο και εύφλεκτο υλικό που διαπιστωμένα υπήρχε και συνδέεται με την ανάφλεξη και την πρόκληση αυτής της τεράστιας πυρόσφαιρας που τη βλέπουμε με τα μάτια μας και εσείς την αρνείστε.

Βέβαια, δεν είναι απορίας άξιον ότι τα αρνείστε αυτά, ακόμα και τα οφθαλμοφανή. Έχετε μάθει στην προπαγάνδα και έχετε επικούρους σας τους μεγαλύτερους προπαγανδιστές, τον Πορτοσάλτε, τον Πρετεντέρη, πρόσωπα που έχουν αναλάβει κατ’ εξοχήν την προπαγάνδιση του συστήματος και τη στήριξη κάθε βολικής για το σύστημα κυβέρνησης.

Είναι δεδομένο ότι επίσης για τη συγκάλυψη ο ίδιος ο κ. Μητσοτάκης παρενέβη για να αλλάξει χέρια η δικογραφία τον κρίσιμο χρόνο, στις 6 Μαρτίου του 2023, τότε ακριβώς που ολοκληρώνατε το μπάζωμα, ώστε για οκτώ ακόμα μέρες η δικογραφία ήταν στον αέρα και δεν μπορούσε κανείς να ανακαλύψει τα ίχνη σας, αυτά τα ίχνη που προσπαθήσατε να τα καλύψετε και στη συνέχεια, εκταμιεύοντας στη ζούλα, κατά κυριολεξία, 647.000 ευρώ που δεν φαίνονταν ότι ήταν για αλλοίωση του τόπου του εγκλήματος, αλλά περιέγραφαν κάποιες εργασίες. Και ζητήθηκαν και εκταμιεύθηκαν εκ των υστέρων, ακριβώς διότι όλη αυτή η επιχείρηση ήταν παράνομη και για την παράνομη αυτή επιχείρηση διώκονται και είναι υπόλογα πρόσωπα δικά σας, μεταξύ των οποίων και ο κ. Αγοραστός.

Είναι γνωστό πόσο έχετε προσπαθήσει να τα κουκουλώσετε όλα και ελπίζω να σας είναι γνωστό, αλλά δεν θα μπω τώρα σε περαιτέρω ανάπτυξη, γιατί κατάλαβα ότι από πάνω υπάρχει διάθεση πρόκλησης άλλων επεισοδίων, για να καταλαβαίνει ο κόσμος ποιο είναι το σύστημα και ποιος σας επικουρεί…

**ΜΑΚΑΡΙΟΣ ΛΑΖΑΡΙΔΗΣ:** Το «MEGA» είναι σύστημα, που έχετε πιάσει στασίδι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να καταλαβαίνει ο κόσμος ποιο είναι το σύστημα και ποιος σας επικουρεί. Βλέπω ότι δεν αντιδράτε σε αυτό, με ρωτάτε για το «MEGA». Εσείς ξέρετε, γιατί με ρωτάτε για το «MEGA». Εγώ αυτό που ξέρω είναι ότι αν αληθεύει αυτό το οποίο δημοσιεύτηκε, ότι ο Πρωθυπουργός ζήτησε την απομάκρυνση δύο δημοσιογράφων γυναικών, της κ. Τζίμα και της κ. Γιάμαλη και ενός παρουσιαστή, του κ. Λαζόπουλου –και δεν το έχετε διαψεύσει, βεβαίως, θα δω τι θα πει ο κ. Κυρανάκης, ξέρει κάτι, δεν ξέρει κάτι, επιβεβαιώνει, διαψεύδει;- μιλάμε για σκάνδαλο ολκής και για ένα καθεστώς, το οποίο δεν ορρωδεί προ ουδενός και νομίζω ότι μπορεί κατ’ αυτόν τον τρόπο να τρομοκρατεί και να απολύει δημοσιογράφους και ανθρώπους, οι οποίοι κάνουν το καθήκον τους. Αυτό ξέρω να σας πω.

**ΜΑΚΑΡΙΟΣ ΛΑΖΑΡΙΔΗΣ:** Πείτε μας για την κ. Δάλλα τώρα κι αφήστε τα αυτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είπατε;

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, μιλάει…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Λαζαρίδη, μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι είπατε;

**ΜΑΚΑΡΙΟΣ ΛΑΖΑΡΙΔΗΣ:** Την κ. Δάλλα…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, δεν βοηθάτε! Δεν βοηθάτε στη διαδικασία, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχετε το θάρρος να ξαναπείτε αυτό που είπατε, αυτό πίστευα και εγώ, ότι δεν το έχετε αυτό το θάρρος.

**ΜΑΚΑΡΙΟΣ ΛΑΖΑΡΙΔΗΣ:** Δεν είπα κάτι άλλο, είπα για την κ. Δάλλα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω με μία αναφορά στην κ. Αδειλίνη, την οποία καλώ εκ νέου να παραιτηθεί, διότι δεν επιτελεί ρόλο Εισαγγελέως του Αρείου Πάγου, αλλά επιτελεί ρόλο επικούρου της Κυβέρνησης. Θέλω να κάνω εντελώς τηλεγραφικά δέκα υπενθυμίσεις για την κ. Αδειλίνη.

Πρώτον, η κ. Αδειλίνη είναι η Εισαγγελέας του Αρείου Πάγου, η οποία διορίστηκε από την Κυβέρνηση Μητσοτάκη, με εισήγηση του κ. Φλωρίδη.

Δεύτερον, η κ. Αδειλίνη είναι η Εισαγγελέας του Αρείου Πάγου που έχει καταγγελθεί από τους γονείς, ότι τους είπε να πηγαίνουν στην εκκλησία και να κάνουν υπομονή.

Τρίτον, η κ. Αδειλίνη είναι η Εισαγγελέας του Αρείου Πάγου, η οποία βγήκε σε συνέδριο, για να διαψεύσει μιλώντας σαν ομιλήτρια τους γονείς και να αντιπαρατεθεί μαζί τους.

Τέταρτον, η κ. Αδειλίνη είναι η Εισαγγελέας του Αρείου Πάγου, η οποία δεν έχει διατάξει την παραμικρή έρευνα για όλες τις καταγγελίες εμπλοκής της ίδιας της Κυβέρνησης στο έγκλημα των Τεμπών και του ίδιου του Πρωθυπουργού στο έγκλημα των Τεμπών.

Πέμπτον, η κ. Αδειλίνη είναι η Εισαγγελέας του Αρείου Πάγου που έβγαλε δελτίο Τύπου, για να ανακοινώσει πόρισμα του Αντεισαγγελέως του Αρείου Πάγου, κ. Αχιλλέα Ζήση ότι οι υποκλοπές δεν έγιναν από την Κυβέρνηση και ότι δεν υπήρχε κακούργημα, ούτε καν πλημμέλημα, από πλευράς της ΕΥΠ που παρακολουθούσε το μισό Υπουργικό Συμβούλιο, τον Αρχηγό του Στρατού, δημοσιογράφους, τον υποψήφιο Πρόεδρο κόμματος της Αντιπολίτευσης και ούτω καθεξής.

Έκτον, η κ. Αδειλίνη είναι η Εισαγγελέας του Αρείου Πάγου που δεν ήρθε στην Επιτροπή Θεσμών και Διαφάνειας της Βουλής να εξηγήσει αυτή της την ανακοίνωση.

Έβδομον, η κ. Αδειλίνη είναι η Εισαγγελέας του Αρείου Πάγου, η οποία βγάζει ανακοινώσεις και δελτία Τύπου και καταφέρεται κατά των γονιών, κατά της κ. Καρυστιανού και κατά πολιτών, οι οποίοι διαδηλώνουν ή εκφράζονται κατά της Κυβέρνησης.

Όγδοον, η κ. Αδειλίνη είναι η Εισαγγελέας που παραγγέλλει βολικά έρευνες κάθε φορά που στριμώχνεται η Κυβέρνηση.

Ένατον, η κ. Αδειλίνη είναι η Εισαγγελέας του Αρείου Πάγου που έβγαλε και δελτίο Τύπου και παραγγελία προκαταρκτικής, για να αντιπαρατεθεί με την Εισαγγελέα Εφετών Λάρισας που αγνοείτο το παιδί της για δύο μήνες και βρέθηκε τελικά νεκρό.

Δέκατον, η κ. Αδειλίνη είναι η Εισαγγελέας του Αρείου Πάγου, η οποία διαβεβαίωνε με ανακοίνωσή της, ότι δεν υπάρχει σχέση της εξαφάνισης και του θανάτου –εν συνεχεία- του γυιου της Εισαγγελέως Εφετών Λάρισας, της μοναδικής αρμόδιας για τα Τέμπη, με το έγκλημα των Τεμπών.

Θα πω και δύο ακόμα.

Ενδέκατον, η κ. Αδειλίνη είναι η Εισαγγελέας του Αρείου Πάγου που αφαίρεσε την αρμοδιότητα, πριν από λίγες μέρες, από την Εισαγγελέα Εφετών Λάρισας.

Δωδέκατον, η κ. Αδειλίνη λένε και πάλι παρεμβαίνει, για να ελέγξει πώς συνεγράφη το πόρισμα του ΕΟΔΑΣΑΑΜ, που η Κυβέρνηση το παρήγγειλε, η Κυβέρνηση το διαφήμισε και όταν δεν της έκανε απολύτως, η Κυβέρνηση μεθόδευσε πώς θα το αποδομήσει.

Θα κλείσω, λέγοντας, ότι εμείς –και το λέω προς την Αντιπολίτευση- θα ζητήσουμε ξανά την κλήση της κ. Αδειλίνη στην Επιτροπή Θεσμών και Διαφάνειας της Βουλής, όπως επίσης ζητάμε την ενεργοποίηση της Επιτροπής Θεσμών και Διαφάνειας της Βουλής, για όλα αυτά τα οποία προσπαθεί η Κυβέρνηση να κουκουλώσει κι εμείς δεν θα σας επιτρέψουμε να το κάνετε. Όσο κι αν λυσσάτε, όσο κι αν λυσσομανάτε, όσο κι αν επιτίθεστε, όση λάσπη κι αν ρίχνετε, όσα φερέφωνα, πρώην και επόμενους Βουλευτές σας, που παριστάνουν τους δημοσιογράφους και αν εργαλειοποιήσετε, όση λασπολογία και αν διασπείρετε, όση σύγχυση κι αν προσπαθείτε να προκαλείτε, όσους αντιπερισπασμούς κι αν οργανώσετε, η αλήθεια θα βγει. Και θα ’ναι μέρα μεσημέρι και εσείς θα πάτε εκεί που πρέπει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Θα ήθελα να κάνω μία ανακοίνωση προς το Σώμα.

Η Διαρκής Επιτροπή Οικονομικών Υποθέσεων καταθέτει την έκθεσή της επί του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση της κεφαλαιαγοράς και άλλες διατάξεις».

Τον λόγο έχει ο Αναπληρωτής Υπουργός Υποδομών και Μεταφορών, κ. Κωνσταντίνος Κυρανάκης, για να ολοκληρωθεί η διαδικασία και να προχωρήσουμε στην ψηφοφορία.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Θα έρθω και στα σχόλια της κ. Κωνσταντοπούλου.

Επιτρέψτε μου να ξεκινήσω από το θέμα της συζήτησης, το οποίο αφορά την κύρωση της συμφωνίας για τις άδειες οδήγησης, μεταξύ της Ελλάδας και Γεωργίας. Να ενημερώσω τη Βουλή ότι αντίστοιχες συμφωνίες, υπό επεξεργασία, έχουμε με το Μαρόκο, την Τυνησία, το Μαυροβούνιο, τη Βοσνία και Ερζεγοβίνη, την Αργεντινή. Υπογεγραμμένες και κυρωμένες συμφωνίες, μετά από σήμερα, θα είναι με την Ελβετία, την Αλβανία, τα Ηνωμένα Αραβικά Εμιράτα, τη Σερβία, τη Μολδαβία και από σήμερα και με τη Γεωργία.

Προφανώς, όλες αυτές οι συμφωνίες έχουν να κάνουν με τη διευκόλυνση των Ελλήνων οδηγών, αλλά και των αλλοδαπών, οι οποίοι έρχονται εδώ στην Ελλάδα ή διαβιούν στην Ελλάδα νομίμως και φυσικά, μία σειρά από ζητήματα, τα οποία δεν ρυθμίζονται από το Δίκαιο της Ευρωπαϊκής Ένωσης, από τους κανονισμούς, οι οποίοι επιτρέπουν στους Ευρωπαίους πολίτες να κινούνται με ελευθερία σε όλο το έδαφος της Ευρωπαϊκής Ένωσης, θα πρέπει να ρυθμιστούν με αυτές τις χώρες, με τις οποίες έχουμε μια σειρά από διακρατικές συμφωνίες.

Δεν θα μπω στις λεπτομέρειες του Κώδικα Οδικής Κυκλοφορίας, διότι –όπως ενημέρωσα και στην επιτροπή εχθές- σε λίγες εβδομάδες έρχεται προς ψήφιση, υπό τη μορφή κώδικα πλέον, ο νέος ΚΟΚ, ο νέος Κώδικας Οδικής Κυκλοφορίας και ο λόγος, για τον οποίο δεν το έχουμε κάνει ήδη, είναι διότι επιλέξαμε τη μέθοδο της κωδικοποίησης αντί της μεθόδου της τροποποίησης διάσπαρτων διατάξεων, σε προηγούμενα νομοθετήματα.

Νομίζω ότι αυτός είναι ένας τρόπος, είναι μία επιλογή η οποία κατ’ αρχάς, θα διευκολύνει το Σώμα, που θα κληθεί να νομοθετήσει επ’ αυτού, να αντιληφθεί καλύτερα τις διατάξεις, οι οποίες αλλάζουν, την αυστηροποίηση, την οποία θέλουμε να φέρουμε, αλλά και τους ίδιους τους πολίτες, τους ίδιους τους οδηγούς, οι οποίοι θα κληθούν να εφαρμόσουν τον νέο κώδικα, να έχουν ένα ενιαίο άρτιο κείμενο μπροστά τους, για να μπορέσουμε να έχουμε κοινωνική κατανόηση γι’ αυτό το ζήτημα. Και προφανώς θα συνοδευτεί η ψήφιση του νέου ΚΟΚ και με μία σειρά από άλλα μέτρα τα οποία σχετίζονται και ελπίζω να βελτιώσουν σημαντικά την ασφάλεια.

Στο σημείο αυτό θα ήθελα να πω ότι συμφωνώ απολύτως με τους εκπροσώπους της Συμπολίτευσης και της Αντιπολίτευσης, που είπαν ότι τα θανατηφόρα τροχαία δυστυχήματα είναι μία εθνική πληγή, για την οποία όλοι πρέπει να εργαστούμε περισσότερο, και ειδικά στους νέους ανθρώπους, για τους οποίους, αν δεν κάνω λάθος, η κ. Πέρκα ανέφερε ένα συγκλονιστικό στοιχείο, ότι στους νέους κάτω των είκοσι εννέα ετών τα τροχαία δυστυχήματα είναι η πρώτη και κύρια αιτία θανάτου. Με τα μέτρα τα οποία θα παρουσιάσουμε μαζί με την ψήφιση του ΚΟΚ θεωρώ ότι έχουμε ένα εθνικό καθήκον να βελτιώσουμε αισθητά αυτήν την κατάσταση.

Για τις δύο παρατηρήσεις του κ. Μεϊκόπουλου, που συζητήσαμε και εχθές στην επιτροπή, θέλω να πω ότι καλώς ή κακώς αυτές οι συμφωνίες όταν κυρώνονται δεν μπορούν να αλλάξουν. Άρα, δεσμεύομαι ότι και για το θέμα του GDPR θα πρέπει η κοινή υπουργική απόφαση να συμπεριλάβει τις δικαιολογημένες αιτιάσεις σας. Αυτό το οποίο διαπιστώνεται από τα νομικά κείμενα είναι ότι από τη στιγμή που λαμβάνει μια χώρα ιατρικά δεδομένα, διότι για να έχει την πιστοποίηση, για να έχει την αξία της στη δεύτερη χώρα μια άδεια οδήγησης πιθανώς να χρειάζονται και κάποια ιατρικά δεδομένα -και δεν μιλάμε μόνο για δεδομένα τα οποία αναγράφονται στην άδεια οδήγησης και δεν είναι ευαίσθητα-, αυτά χρήζουν πολύ μεγαλύτερης προσοχής. Άρα, στην κοινή υπουργική απόφαση -και θα κοιτάξω και τις προηγούμενες συμφωνίες να δω από ποιες διατάξεις ρυθμίζονται- δεσμεύομαι ότι μαζί με τους συνεργάτες μου θα έχουμε τη μέγιστη αυστηρότητα για να είναι σίγουροι οι πολίτες ότι το ίδιο που ισχύει εντός της Ευρωπαϊκής Ένωσης με τον κανονισμό του GDPR, το ίδιο επίπεδο ασφάλειας για τα δεδομένα θα έχουμε και στη διαχείριση αυτών από τις τρίτες χώρες. Το ίδιο θα κάνουμε και με τη ρύθμιση για τον χρόνο ενημέρωσης που αναφέρατε εχθές.

Νομίζω, κύριε Πρόεδρε, ότι υπάρχει συμφωνία επ’ αυτού. Δεν νομίζω ότι κάποιο κόμμα εξέφρασε σημαντικές αντιρρήσεις για τη συμφωνία με τη Γεωργία, που κυρώνουμε σήμερα, οπότε θα έρθω λίγο στα όσα ακούστηκαν για την τραγωδία των Τεμπών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το έγκλημα των Τεμπών.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Κατ’ αρχάς να πω ότι αναλαμβάνοντας αυτήν τη θέση και αναλαμβάνοντας αυτόν τον δύσκολο ομολογουμένως ρόλο, δεν προσέρχομαι εδώ για να έχουμε μία συνεχή σύγκρουση και μια συνεχή πολιτική, κομματική αντιπαράθεση. Ξέρω ότι κάποιοι -όχι όλοι- και κάποιες προσδοκούν από αυτήν τη συζήτηση, προσδοκούν από αυτήν την αντιπαράθεση να αποκομίσουν πολιτικά οφέλη. Βλέπουν τις δημοσκοπήσεις να δείχνουν ότι ανεβαίνουν δημοσκοπικά, ότι έχουν κοινωνική αποδοχή από κάποιον κόσμο αυτά τα οποία λένε και τους αρέσει αυτό, τους θρέφει. Και εγώ είδα μία πολιτική Αρχηγό, της οποίας τα προεκλογικά συνθήματα ήταν γεμάτα αγάπη, να στάζει μίσος.

Στάζετε μίσος, κυρία Κωνσταντοπούλου. Θρέφεστε από το μίσος, κυρία Κωνσταντοπούλου. Παράγετε μίσος, κυρία Κωνσταντοπούλου. Αυτός είναι ο λόγος της ύπαρξής σας. Αν παρακολουθήσει κάποιος το σύνολο των τοποθετήσεων σας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς θρέφεστε από τα λεφτά. Σας νοιάζουν μόνο τα λεφτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ηρεμία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο τα λεφτά σάς νοιάζουν.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Καλά, εντάξει. Συκοφαντικό είναι αυτό που λέτε. Επιφυλάσσομαι και των νομίμων δικαιωμάτων μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει. Να μου κάνετε μήνυση.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μπορεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Αυτό που βλέπουν όλοι οι συνάδελφοί σας από κόμματα της Αριστεράς και της Δεξιάς, όσα χρόνια είστε σε αυτήν την Αίθουσα, είναι να πορεύεστε συνεχώς και να βασίζετε την πολιτική σας ύπαρξη σε τέτοιες καταστάσεις οι οποίες σας θρέφουν. Δεν είναι αυτός ο τρόπος για να ασκήσεις πολιτική. Δεν είναι αυτός ο τρόπος να λύσεις τα προβλήματα. Αν σας ενδιέφερε πραγματικά η ουσία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχετε λύσει κανένα πρόβλημα;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εσείς έχετε ένα βασικό πρόβλημα, κυρία Κωνσταντοπούλου: Δεν μπορείτε να ακούσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μεγάλο πρόβλημα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μπορείτε μόνο να κάνετε μονολόγους. Έχουμε δει πολλούς μονολόγους στα συστημικά μέσα ενημέρωσης τα οποία σας δίνουν πάρα πολύ χρόνο και βλέπουμε ένα ολόκληρο σύστημα να σας βοηθά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το βρήκατε…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …να παράγετε μίσος, να θρέφεστε από το μίσος και να στάζετε μίσος. Αυτή είναι η πολιτική σας ύπαρξη. Αυτό είστε. Χωρίς μίσος δεν υπάρχετε. Μάθετε, λοιπόν, να ακούτε. Αφού με ρωτήσατε, μάθετε να ακούτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς θα μας το μάθετε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μάθετε να ακούτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιανού είναι το σύστημα, κύριε Κυρανάκη; Δικό μας είναι;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να μη γίνεται διάλογος.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εγώ βλέπω ένα σύστημα συστημικών ΜΜΕ πάντως να σας δίνει πάρα πολύ χρόνο και μάλιστα, για μονολόγους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάρα πολύ λέτε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Και, μάλιστα, για μονολόγους, χωρίς αντίλογο ποτέ, κυρία Κωνσταντοπούλου.

**ΑΛΕΞΑΝΔΡΟΣ ΚΑΖΑΜΙΑΣ:** Είστε αντισυστημικός, κύριε Υπουργέ;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όταν ξαφνικά στη Βουλή κάποιος αποφασίζει να της απαντήσει, δεν μπορεί το σύστημα της το εσωτερικό, ο οργανισμός της να δεχθεί ότι κάποιος θα της απαντήσει. Δεν μπορείτε, είναι ξένος στη φύση σας ο διάλογος.

Ο κ. Καζαμίας, ο συνάδελφός σας, ο Βουλευτής του κόμματός σας μου έκανε μια ερώτηση στο πλαίσιο του κοινοβουλευτικού ελέγχου προχθές. Είχαμε έναν διάλογο και του είπα ότι πιστεύω στη λογοδοσία και θα είμαι εδώ για να απαντήσω σε όλα, δικαιολογημένα και αδικαιολόγητα. Πιστεύω πραγματικά ότι ο συνάδελφός σας έχει ειλικρινές ενδιαφέρον να λυθούν κάποια προβλήματα και κάποια απ’ αυτά τα έχω απαντήσει ήδη και θα απαντήσω πολλά ακόμα. Πιστεύω στη λογοδοσία και ότι τα ζητήματα που αφορούν στην ασφάλεια του σιδηροδρόμου θα πρέπει να απαντηθούν όλα. Και απάντησα και εχθές στη συνάδελφό σας η οποία, ας δεχτώ καλοπροαίρετα, με κατηγόρησε ότι την πρώτη ημέρα ανάληψης των καθηκόντων μου δεν τα γνώριζα όλα. Της είπα ότι στην πολιτική, και στη ζωή γενικά, από το να μη γνωρίζεις τίποτα, χειρότερο είναι να πιστεύεις ότι τα ξέρεις όλα. Αυτό είστε εσείς, κυρία Κωνσταντοπούλου. Πιστεύετε ότι τα ξέρετε όλα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλιστα. Και εσείς είστε ψυχίατρος, επίσης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Πάντως, εδώ, επί σαράντα λεπτά που σας ακούγαμε όλοι οι συνάδελφοι, για την ουσία της ασφάλειας στον σιδηρόδρομο μία πρόταση από εσάς δεν ακούσαμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να έρχεστε πιο συχνά στη Βουλή.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θα έρχομαι συνέχεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έρχεστε. Εμείς είμαστε εδώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Εγώ πιστεύω στη λογοδοσία, κυρία Κωνσταντοπούλου, και πιστεύω ότι όταν θα μπούμε στα θέματα ουσίας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Όταν»! Το 2027.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …στο νομοσχέδιο που θα φέρουμε τον επόμενο μήνα για τον σιδηρόδρομο είναι μια πολύ καλή ευκαιρία για όλα τα κόμματα να υποβάλουν συγκεκριμένες, ρεαλιστικές, κοστολογημένες προτάσεις, να δείτε αυτά τα οποία κάνουμε σήμερα -σε χρόνο ενεστώτα, όχι μέλλοντα- και να τα δούμε σε βάθος γιατί τα όποια μέτρα πρέπει να λάβουμε στον σιδηρόδρομο, πρέπει να αποτελούν στρατηγική εθνική επιλογή. Δεν είναι ζήτημα τετραετιών ο σιδηρόδρομος. Όσοι το αντιμετώπισαν ως ζήτημα τετραετιών, δυστυχώς, συνέβαλαν στην απαξίωσή του.

Εγώ βλέπω, λοιπόν, μία πολιτική Αρχηγό η οποία στα σαράντα λεπτά της ομιλίας της δεν έκανε ούτε μία πρόταση για το θέμα στο οποίο ισχυρίζεται ότι είναι ειδική. Ως μια λειτουργός της δικαιοσύνης, όπως ισχυρίζεστε -είστε μία δικηγόρος-ξέρετε ότι στην ποινική δίκη η αξία των αποδεικτικών μέσων είναι το άλφα και το ωμέγα. Εσείς δεν λαμβάνετε καθόλου υπ’ όψιν τα αποδεικτικά μέσα. Δεν εμβαθύνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας τα κατέθεσα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Δεν μπαίνετε στην ουσία των πραγμάτων. Ό,τι διαβάζετε σε μια σειρά από φυλλάδες, ό,τι επιχειρήματα διαβάζετε στο «Μακελειό»…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αστειεύεστε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …τα παίρνετε, τα κάνετε συνθήματα, τα κάνετε κορώνες και έρχεστε εδώ χωρίς καμία αίσθηση καθήκοντος για να αποδείξετε αυτά που λέτε και στάζετε μίσος για τους πολιτικούς σας αντιπάλους και οποιονδήποτε άνθρωπο στέκεται στον δρόμο σας. Την εκτίμησή σας για τους συναδέλφους σας εντός του κόμματός σας την έχουμε δει. Δεν βγαίνει κανένας από αυτούς στα κανάλια, εσείς βγαίνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Νομίζετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όταν εξελέγησαν με την ψήφο του ελληνικού λαού…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάλι τα ίδια!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Πάλι τα ίδια;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος εξελέγη, κύριε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ναι, θα το ξαναπώ. Όταν εσείς κατηγορείτε πολιτικούς αντιπάλους για το παρελθόν τους, …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προσέξτε τι θα πείτε. Θα πείτε ψέματα πάλι.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …όταν χτίζετε μια ολόκληρη επιχειρηματολογία κατηγορώντας μια ολόκληρη ιστορική παράταξη επειδή σας ενοχλούν κάποια πράγματα του παρελθόντος για πολιτικούς σας αντιπάλους,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μας ενοχλεί τίποτα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …θα υποστείτε τις συνέπειες να τα ακούτε και για σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μας ενοχλεί η διαφθορά σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Στο παρελθόν, λοιπόν, το πρόσφατο, όχι το μακρινό -θα πάμε και σε αυτό-, εξελέγησαν κάποιοι άνθρωποι δημοκρατικά, με βάση τα όσα λέει το Σύνταγμα,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Το 2023.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιον μήνα;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όταν εξελέγησαν…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος εξελέγη;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):**… με την ψήφο του ελληνικού λαού, κάποιοι πήγαν και βάλανε έναν σταυρό δίπλα σε ονόματα -τον έβαλαν συνειδητά, τον έβαλαν κατά τύχη; Θα μας το πείτε εσείς-, ...

**ΑΛΕΞΑΝΔΡΟΣ ΚΑΖΑΜΙΑΣ:** Δεν εξελέγη κανείς με σταυρό.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …εσείς πήρατε την πολύ «δημοκρατική» απόφαση για ένα κόμμα αγάπης και δημοκρατίας και ελευθερίας, αυτή την τόσο «φιλελεύθερη» απόφαση να τους πετάξετε όλους έξω και να βάλετε τους δικούς σας!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, κύριε Κυρανάκη;

**ΜΑΚΑΡΙΟΣ ΛΑΖΑΡΙΔΗΣ:** Αυτό κάνατε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Αυτό κάνατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πόσα ψέματα θα πείτε ακόμα;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Λέω την αλήθεια και σας ενοχλεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όπως και ο Πρωθυπουργός, ο κ. Μητσοτάκης, μόνο την αλήθεια!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όπως, επίσης, θέλω να σας πω, επειδή αναφερθήκατε στην κυβέρνηση του ΣΥΡΙΖΑ σαν κάτι ξένο, σαν κάτι με το οποίο να μην έχετε σχέση, να θέλετε όλοι μαζί εδώ, η συλλογική μνήμη να το ξεχάσει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συγκρούστηκα, κύριε, με τον ΣΥΡΙΖΑ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Δεν έχει καμία σημασία αυτό που λέτε, κυρία Κωνσταντοπούλου,….

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ, να ολοκληρώνουμε σιγά-σιγά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …διότι αγωνιστήκατε και υπάρχουν καταγεγραμμένα τα λόγια σας, το πάθος σας, η προσπάθειά σας η αγωνιώδης για να εκλεγεί τότε ο κ. Τσίπρας και ο ΣΥΡΙΖΑ στην εξουσία. Εσείς πείσατε την ελληνική κοινωνία να πάει να ψηφίσει ΣΥΡΙΖΑ, γιατί τη θεωρούσατε μια άξια κυβέρνηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς ψηφίσατε το τρίτο μνημόνιο, με τον Τσίπρα μαζί!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Όταν, λοιπόν, το κάνατε αυτό –διότι και αυτό πολιτικό παρελθόν είναι-, …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς ψηφίσατε το τρίτο μνημόνιο, μαζί με τον Τσίπρα, με τον ΣΥΡΙΖΑ, μαζί τα κάνατε!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …όταν, λοιπόν, το κάνατε αυτό -και ξέρω πόσο σας ενοχλεί να σας θυμίζουμε το παρελθόν σας, θα το κάνουμε κάθε φορά- …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθόλου δεν με ενοχλεί. Αρκεί να μελετήσετε λίγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** … γιατί είναι μέρος της πολιτικής σας διαδρομής και δεν μπορείτε να κάνετε κωλοτούμπες στην πολιτική σας σταδιοδρομία έτσι απλά, χωρίς να σας το θυμίζει κανένας.

Είναι οι συνέπειες των πράξεών σας. Σας ενοχλεί, το ξέρω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθόλου. Συνεχίστε τα ψέματα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Άρα, σε ό,τι αφορά στα θέματα του σιδηροδρόμου, με τους υπόλοιπους συναδέλφους,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι, με τους υπόλοιπους.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …όσους και όσες έχουν πραγματικό ενδιαφέρον, ειλικρινές ενδιαφέρον, και πιστεύω πραγματικά να συμφωνήσουν μαζί μου ο κ. Κεδίκογλου και ο κ. Λαζαρίδης ότι οι παρόντες, ο κ. Νικολαΐδης και ο κ. Μεϊκόπουλος, έχουν προτάσεις…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι και ο κ. Κυριαζίδης εδώ, μην τον ξεχάσετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …και το έχουν αποδείξει, χωρίς να θέλω να αδικήσω κανέναν από τα υπόλοιπα κόμματα. Έχω παρακολουθήσει τις τοποθετήσεις και των δύο συναδέλφων και πιστεύω ότι αυτός ο διάλογος μπορεί να είναι παραγωγικός. Σας το λέω πολύ ειλικρινά, εγώ δεν έχω έρθει εδώ για να πούμε ότι τα ξέρουμε όλα ή ότι τα έχουμε κάνει όλα τέλεια. Δεν τα έχουμε κάνει όλα τέλεια. Έχουμε ευθύνη ως Κυβέρνηση και από την ημέρα που ανέλαβα έχω ευθύνη και εγώ, και το δέχομαι. Και εδώ είμαι με μια αποστολή: να φροντίσουμε αυτό το εφιαλτικό σενάριο,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι σενάριο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** …αυτήν την εφιαλτική προοπτική τού να ξανασυγκρουστούν τρένα στον ελληνικό σιδηρόδρομο να το μηδενίσουμε. Αυτή είναι η αποστολή μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μέχρι πότε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Αυτή είναι η αποστολή μας και θα κάνουμε ό,τι χρειαστεί. Θα ενημερώσω άμεσα τη Βουλή, αμέσως μετά την κατάθεση του νομοσχεδίου στο Υπουργικό Συμβούλιο για τα μέτρα τα οποία λαμβάνουμε ήδη, όπως είπα, σε χρόνο ενεστώτα και με σαφές χρονοδιάγραμμα, σαφή αποτύπωση της κατάστασης σε συστήματα ασφαλείας, σε κατάσταση γραμμής, σε παλαιότητες, σε πράγματα τα οποία πρέπει να γίνουν επειγόντως, σε πράγματα τα οποία πρέπει να γίνουν μεσοπρόθεσμα, μακροπρόθεσμα. Για όλα αυτά θα έχετε ενημέρωση τακτική και όπου το ζητήσει η Βουλή. Διότι αυτή η συζήτηση πρέπει να γίνει με διαφάνεια και να γίνει με πραγματικούς όρους και να περιοριστούμε όλοι στην αποστολή μας να φτιάξουμε τα τρένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχετε πει τίποτε επί δεκαεπτά λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Αυτή είναι η λογική μου. Θέλω να το γνωρίζετε. Προφανώς, δεν είναι η ώρα σήμερα ούτε το θέμα συζήτησης να κάνουμε την πλήρη παρουσίαση των ενεργειών και του σχεδίου και των μέτρων άμεσης εφαρμογής, τα οποία οφείλουμε να λάβουμε. Είμαι εδώ να το κάνουμε και στο πλαίσιο του κοινοβουλευτικού ελέγχου και στο πλαίσιο του νομοσχεδίου για τον σιδηρόδρομο, το οποίο έρχεται πιθανολογώ μέσα στον Μάιο. Κατατίθεται στις 28 Απριλίου στο Υπουργικό Συμβούλιο και αμέσως μετά έρχεται στη Βουλή. Και είμαστε εδώ με ανοιχτό πνεύμα, χωρίς να ισχυριζόμαστε ότι τα ξέρουμε όλα ή ότι τα έχουμε κάνει όλα τέλεια, για να διορθώσουμε την κατάσταση.

Αυτό οφείλουμε στην κοινωνία, αυτό οφείλουμε στις νέες γενιές, αυτό οφείλουμε στα παιδιά μας.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, στο σημείο αυτό κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης» και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

**ΑΛΛΑΓΗ ΣΕΛΙΔΑΣ**

|  |
| --- |
| Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: ΝΑΙ |

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς, το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας περί αμοιβαίας αναγνώρισης και ανταλλαγής αδειών οδήγησης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 194α΄)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 14.47΄ λύεται η συνεδρίαση για αύριο, ημέρα Τετάρτη 9 Απριλίου 2025 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση της κεφαλαιαγοράς και άλλες διατάξεις», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**